РЕПУБЛИКА СРБИЈА

НАРОДНА СКУПШТИНА

ТРЕЋА СЕДНИЦА

ДРУГОГ РЕДОВНОГ ЗАСЕДАЊА

13. октобар 2014. године

(Први дан рада)

 (Седница је почела у 10.05 часова. Председава Игор Бечић, потпредседник Народне скупштине.)

\*

\* \*

 ПРЕДСЕДАВАЈУЋИ: Поштоване даме и господо народни посланици, отварам Трећу седницу Другог редовног заседања Народне скупштине Републике Србије у 2014. години.

 На основу службене евиденције о присутности народних посланика констатујем да седници присуствује 105 народних посланика.

 Подсећам вас да је чланом 88. став 5. Пословника Народне скупштине предвиђено да кворум за рад Народне скупштине приликом утврђивања дневног реда постоји ако је на седници присутна већина од укупног броја народних посланика.

 Ради утврђивања броја народних посланика присутних у сали, молим народне посланике да убаце своје идентификационе картице у посланичке јединице електронског система за гласање.

 Констатујем да је применом електронског система за гласање утврђено да је у сали присутно 138 народних посланика, односно да је присутна већина од укупног броја народних посланика и да постоје услови за рад Народне скупштине у смислу члана 88. став 5. Пословника Народне скупштине.

 Обавештавам вас да су спречени да седници присуствују следећи народни посланици: Мирослав Маркићевић, Момо Чолаковић, Милена Ћорилић, Бранко Ђуровић, Милорад Мијатовић, Мехо Омеровић и Борисав Ковачевић.

 Сагласно члану 86. став 2. и члану 87. став 2. Пословника Народне скупштине, обавештавам вас да сам ову седницу сазвао у року краћем од рока утврђеног у члану 86. став 1. Пословника Народне скупштине, изузетно за понедељак, дакле мимо дана утврђених у члану 87. став 1. Пословника Народне скупштине, због потребе да Народна скупштина што пре размотри предлоге аката из предложеног дневног реда седнице.

 У сазиву ове седнице, који вам је достављен, садржан је предлог дневног реда седнице.

 Пре утврђивања дневног реда седнице, сагласно члану 92. став 2. и члан 93. Пословника Народне скупштине, потребно је да Народна скупштина одлучи о предлозима за стављање на дневни ред аката по хитном поступку, предлогу за допуну предложеног дневног реда и предлогу за спајање расправе.

 Посланичка група Социјалистичка партија Србије предложила је да се, по хитном поступку, стави на дневни ред Предлог одлуке о изменама Одлуке о избору чланова и заменика чланова одбора Народне скупштине Републике Србије, који је поднела Народној скупштини 8. октобра 2014. године, тачка 6. предложеног дневног реда.

 Стављам на гласање овај предлог.

 За 138, против нико, уздржаних нема, није гласало 20, од укупно присутних 158 народних посланика.

 Констатујем да је Народна скупштина прихватила овај предлог.

 Генерални секретар Народне скупштине Јана Љубичић предложила је да се по хитном поступку стави на дневни ред Предлог за именовање заменика генералног секретара Народне скупштине Републике Србије, који је поднела Народној скупштини 10. октобра 2014. године.

 Стављам на гласање овај предлог.

 За 13, против нико, уздржаних нема, није гласало 145, од укупно присутних 158 народних посланика.

 Констатујем да Народна скупштина није прихватила овај предлог.

 Народни посланик проф. др Душан Милисављевић, на основу члана 92. став 2. и 4. Пословника Народне скупштине, предложио је да се дневни ред седнице допуни тачком Предлог закона о превенцији и дијагностици генетичких болести, генетички условљених аномалија и ретких болести, који је поднео Народној скупштини 3. јула 2014. године.

 Да ли народни посланик проф. др Душан Милисављевић жели реч? Изволите.

 ДУШАН МИЛИСАВЉЕВИЋ: Поштовани председавајући, поштоване колегинице и колеге, пред нама је предлог закона који сте чули од председавајућег.

 Желим да вам кажем да је реч о „Зојином закону“, закону који је две године у скупштинској процедури, закону који није предлог ниједне политичке странке, него предлог родитеља који су изгубили дете које је боловало од Батенове болести. Предлог „Зојиног закона“ је предлог да се регулишу сва права неке невидљиве болесне деце која болују од неке ретке болести. Замолио бих за пажњу.

 (Председавајући: Молим вас, допустите народном посланику да образложи свој предлог.)

 Желим да овај закон буде што пре на дневном реду и да што пре расправљамо о њему зато што он покрива права болесне деце која болују од ретких болести. Овај закон две године стоји у скупштинској процедури. Он је писан управо са породицом која је изгубила девојчицу која је боловала од Батенове болести.

 Овим законом се прецизира да уколико деци која болују од ретких болести не може да се постави дијагноза у Србији након шест месеци, о трошку државе може њихов узорак ткива, мишића, крви да се шаље у неку од референтних лабораторија и да се постави дијагноза у свету.

 Када поставите дијагнозу, онда то дете има право да се лечи. Овако су та деца невидљива, не постоје у оном чувеном шифарнику РФЗО-а; она се одбијају и лутају у тој нашој административној заврзлами.

 Предлог је да се о овом закону прича. Желим да вас обавестим да је ово закон живота, с обзиром на то да Зоја, која је изгубила живот, на грчком језику значи живот. „Зоја“ значи живот, а овај закон значи живот и могућност лечења за многе наше малишане који болују од ретких болести.

 Све земље Европе, према којима тежимо да се ујединимо, системским путем су регулисале права деце која болују од ретких болести. Мој апел је да се овај закон што пре нађе на дневном реду Народне скупштине и да не стоји више, као што стоји две године у процедури.

 Желим да вам кажем да је овај закон писан са лекарима, професорима који лече децу од ретких болести из Клиничког центра Србије, из Клиничког центра Војводине, из Клиничког центра Ниша.

 Желим исто да кажем да је овај закон добио подршку више од педесетак невладиних организација родитеља деце која болују од различитих болести и подршку многих удружења родитеља тешко болесне деце.

 Желим да вам кажем да је овај закон добио подршку и од бивше министарке здравља Славице Ђукић Дејановић, па су ванредни парламентарни избори спречили да он дође на дневни ред. Желим да вам кажем да овај предлог закона има подршку и актуелног министра Златибора Лончара и надам се да ће што пре овај закон доћи.

 Борим се за овај закон зато што је ово закон који мора да уједини све народне посланике, зато што се ради о деци која су тренутно невидљива за нашу државу и Републички фонд.

 ПРЕДСЕДАВАЈУЋИ: Захваљујем. Стављам на гласање овај предлог.

 За 22, против нико, уздржаних нема, нису гласала 143, од укупно присутних 165 народних посланика.

 Констатујем да Народна скупштина није прихватила овај предлог.

 Народни посланик Зоран Бабић, на основу члана 92. став 2, члана 157. члан 2. и члана 170. Пословника Народне скупштине, предложио да се обави заједнички јединствени претрес о: Предлогу закона о потврђивању Споразума између Владе Републике Србије и Владе Републике Хрватске о сарадњи у заштити од природних и других катастрофа, Предлогу закона о потврђивању Споразума између Владе Републике Србије и Владе Републике Македоније о узајамном признавању возачких дозвола, Предлогу закона о потврђивању Споразума између Владе Републике Србије и Владе Румуније о отварању међународног граничног прелаза Врачев Гај (Република Србија) и Сокол (Румунија) на српско-румунској државној граници и Предлогу закона о потврђивању Споразума између Владе Републике Србије и Владе Румуније о отварању међународног граничног прелаза Голубац (Република Србија) и Нова Молдова (Румунија) на српско-румунској државној граници.

 Да ли народни посланик Зоран Бабић жели реч? (Не.)

 Стављам на гласање овај предлог.

 За 131, против 10, уздржаних нема, нису гласала 24, од укупно присутних 165 народних посланика.

 Констатујем да је Народна скупштина већином гласова прихватила овај предлог.

 Пошто смо се изјаснили о предлозима за стављање на дневни ред седнице аката по хитном поступку, о предлогу допуне предложеног дневног реда, о предлогу за спајање расправе, на основу члана 93. став 3. Пословника Народне скупштине стављам на гласање предлог дневног реда у целини.

 За 146, против 10, уздржаних нема, нису гласала 142, од укупно присутних 168 народних посланика.

 Констатујем да је Народна скупштина већином гласова утврдила дневни ред Треће седнице Другог редовног заседања Народне скупштине Републике Србије у 2014. години.

 Д н е в н и р е д:

1. Предлог закона о спречавању допинга у спорту,који је поднела Влада;

 2. Предлог закона о потврђивању Споразума између Владе Републике Србије и Владе Републике Хрватске о сарадњи у заштити од природних и других катастрофа,који је поднела Влада;

 3. Предлог закона о потврђивању Споразума између Владе Републике Србије и Владе Републике Македоније о узајамном признавању возачких дозвола,који је поднела Влада;

 4. Предлог закона о потврђивању Споразума између Владе Републике Србије и Владе Румуније о отварању међународног граничног прелаза Врачев Гај (Република Србија) и Сокол (Румунија) на српско-румунској државној граници,који је поднела Влада;

 5. Предлог закона о потврђивању Споразума између Владе Републике Србије и Владе Румуније о отварању међународног граничног прелаза Голубац (Република Србија) и Нова Молдова (Румунија) на српско-румунској државној граници,који је поднела Влада;

 6. Предлог одлуке о изменама Одлуке о избору чланова и заменика чланова одбора Народне скупштине Републике Србије,који је поднела Посланичка група Социјалистичка партија Србије.

 Прелазимо на 1. тачку дневног реда – ПРЕДЛОГ ЗАКОНА О СПРЕЧАВАЊУ ДОПИНГА У СПОРТУ (начела)

 Сагласно члану 90. став 1. Пословника Народне скупштине обавештавам вас да сам поред представника предлагача Вање Удовичића, министра омладине и спорта, позвао да седници присуствују и Урош Зековић, в. д. помоћника министра омладине и спорта и Зорица Никодијевић, секретар Министарства омладине и спорта.

 Примили сте Предлог закона који је поднела Влада.

 Примили сте извештаје Одбора за уставна питања и законодавство и Одбора за образовање, науку, технолошки развој и информатичко друштво.

 Пре отварања начелног претреса, подсећам вас, према члану 97. Пословника Народне скупштине, да укупно време расправе у начелу за посланичке групе износи пет часова, као и да се ово време распоређује на посланичке групе сразмерно броју народних посланика и чланова посланичких група.

 Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

 Сагласно члану 157. став 1. Пословника Народне скупштине, отварам начелни претрес о Предлогу закона.

 Да ли представник предлагача Вања Удовичић, министар омладине и спорта, жели реч? (Да.) Изволите. Реч има министар Удовичић.

 ВАЊА УДОВИЧИЋ: Хвала вам. Поштовани председавајући, поштовани народни посланици и народне посланице, данас се пред вама налази Предлог закона о спречавању допинга у спорту.

 Морам рећи да данас имам неописиву трему, а исто тако и одговорност када представљам овај закон, из простог разлога што по први пут радим овако одговорну ствар, по први пут сам пред вама и предлагач сам закона, и не може се мерити ова одговорност и ова трема ни са једном коју сам проживео бавећи се активно спортом.

 Бавећи се спортом учествовао сам у великим резултатима и уписао се у спортску историју Републике Србије. Данас сам у могућности да се упишем и у правну историју Републике Србије, да се уреди једна област која све више узима маха на међународном нивоу, једна негативна појава која се показала као све више присутна, којом треба озбиљно да се позабавимо.

 Спорт се данас, у односу на пре десет година када је донесен актуелни закон, у великој мери променио. Спорт тада није имао потребе за овако детаљним законом, за законом који се овако детаљно бави спречавањем допинга у спорту. Сви смо сведоци, гледајући спорт пре десет година и данас, види се драстична разлика. Данас је спорт много активнији, бржи, динамичнији. То је нешто што краси данашњи спорт. Али се исто тако развија медицина у области спорта, у оној мери у којој се развија и сам спорт.

 Ради постизања већих резултата, сами спортисти подлежу узимању неких недозвољених допинг супстанци, највише из незнања. Овај закон се умногоме бави едукацијом спортиста, прописује обавезе свих чинилаца у области спорта да бисмо првенствено едуковали саме спортисте, касније извршили све оне казнене одредбе које прописује овај закон.

 Србија је једна од земаља које су потписнице Међународне конвенције о спречавању допинга у спорту. Као потписник, имамо неке обавезе које јесу преузете, али колико год да су услов за саме спортисте, толико сматрамо и да смо ми и те како одговорни и да одговорно морамо да се позабавимо овом облашћу и да едукујемо наше спортисте; да будемо препознатљиви у свету не само по спортским резултатима, већ и по законским мерама које доноси ова скупштина и целокупна Влада Републике Србије.

 Овим законом се уређују мере и активности за спречавање допинга у спорту. Допинг је недозвољен. Касније ћу објаснити због чега је штетан и недозвољен.

 Повреда антидопинг правила коју прописује овај закон умногоме се проширује на лица у области спорта. До сада их је било осам у актуелном закону, а нови закон прописује две нове повреде антидопинг правила. Повреде антидопинг правила су: присуство недозвољене допинг супстанце; одбијање извршења антидопинг контроле; поседовање недозвољене супстанце; неиспуњавање обавезе, коју сваки спортиста има, да свакодневно обавештава Међународну антидопинг агенцију и националну антидопинг агенцију о свом кретању и свом боравишту; давање или покушај давања, дистрибуција недозвољених допинг средстава; ометање при извршењу антидопинг контроле. И, две нове повреде антидопинг правила су: саучесништво и удруживање.

 Зашто смо ушли са ове две нове одредбе? Зато што смо желели да смањимо одговорност спортиста. Показало се да нису само спортисти главни кривци за узимање недозвољених супстанци, већ да у великој мери ту незахвалну „заслугу“ за негативну појаву имају људи из области спорта, људи који су у директном контакту и људи који помажу спортисти у његовом развијању.

 Један од примера који је свима вама познат је светски пример спортисте Ленса Армстронга, који је више пута освајао сва одличја. Накнадним испитивањем узорка се испоставило да је користио недозвољена допинг средстава. Исто тако, главну одговорност су признали цео његов стручни штаб, тим, директор његовог тима, зарад постизања бољих резултата и потписивања бољих маркетиншких уговора.

 Ове две одредбе се баве баш том негативном појавом. Искрено, мислим да је јако битно да се прошири ова делатност да бисмо обухватили све чиниоце у самом спорту.

 Под особама које помажу спортистима подразумевају се тренери, васпитачи, директори, медицинско особље, физиотерапеути и друге особе које су у непосредном контакту са самим спортистом.

 Под овлашћеном антидопинг организацијом подразумева се Антидопинг агенција Србије, Олимпијски комитет Србије, Спортски савез Србије, грански национални савези, Међународна антидопинг агенција, Међународни олимпијски комитет, Међународни параолимпијски комитет и међународне спортске организације.

 Оно што је новина у овом закону јесу права и обавезе Антидопинг агенције и директора Антидопинг агенције, првенствено, које податке и на који начин прикупља и дистрибуира, а ради се о подацима о личности, тј. о поверљивим подацима самог спортисте. Желели смо да утврдимо јасну одговорност Антидопинг агенције и самог директора, јер располаже поверљивим подацима самог спортисте.

 Подаци који се прикупљају су основни лични подаци и здравствени подаци. До сада се никада није узимао јединствени матични број грађанина, није било потребе задирати толико у приватност самог спортисте, јер на међународном нивоу таква једна информација нема значај. Узимају се само лични и основни подаци спортисте и, наравно, здравствени подаци.

 Оно што је главна дилема јесте објављивање самих података о личности сваког спортисте. Антидопинг агенција је дужна да обавести националне гранске савезе, међународне спортске федерације, као и Међународну антидопинг агенцију о повреди једног или више антидопинг правила. Задатак националне агенције је да објави и на интернету. Таква мера се доводи увек у питање, зашто се један лични податак ставља на доступност широкој јавности? Из простог разлога што је неопходно обавестити све чиниоце у спорту о повреди, и да би се забранило учешће самог спортисте на такмичењу.

 Обавезе утврђене овим законом примењују се на све организације у области спорта које имају своје седиште на територији Републике Србије.

 Овај закон се примењује и на животиње. Животиње на којима се код нас врше тестирања су коњи, на међународном нивоу су пси и коњи, а остављена је могућност и за неке друге животиње ако у будућем времену буде потребе за тим.

 Спортисти и други учесници су у обавези да дозволе неометано спровођење антидопинг контроле. Антидопинг агенција уређује начин на који се спроводи антидопинг контрола.

 Антидопинг контролу спроводи овлашћени, лиценцирани антидопинг контролор. Неопходно је да он прође едукацију, званични, овлашћени тест; након тога да, у присуству овлашћеног антидопинг контролора, присуствује антидопинг контроли; трећи пут има право да он спроводи антидопинг контролу, али уз присуство овлашћеног; тек после тога, четврти пут, може самостално да спроводи антидопинг контролу. У Србији данас има 36 антидопинг контролора који спроводе антидопинг контролу.

 Узимањем узорка урина и крви спроводи се антидопинг контрола. Неретко се узима и људска коса, јер се показало да у длаци косе највише остају недозвољене супстанце као мерљиве и видљиве.

 Неопходно је да постоји овлашћена, лиценцирана лабораторија којој се шаљу узети узорци. У Србији не постоји таква овлашћена лабораторија. Показало се да је неопходно на годишњем нивоу имати 3.000 прегледа да би се лабораторија показала финансијски исплативом. Антидопинг агенција Србије користи овлашћену лабораторију у Бечу, у Аустрији, наравно, након спровођења јавне набавке, одређене Законом о јавним набавкама Републике Србије.

 Овим законом се прописују и много детаљније се води брига о дужностима и обавезама самих националних гранских савеза. Националне гранске савезе сматрамо равноправним партнерима у спровођењу свих законских оквира, па и овог. Сматрамо њихову улогу круцијалном у оној мери да је неопходно првенствено да обавесте националну Антидопинг агенцију и министарство надлежно за спорт, јер су они у непосредном контакту свакодневно са спортистом и најпре могу да увиде када спортиста користи недозвољено допинг средство, или имају повреду једног или више допинг правила.

 Основне обавезе самих националних гранских савеза јесу да донесу спортска правила, да донесу дисциплинске мере, да спроведу дисциплинске мере, да обезбеде спортистима годишње лекарске прегледе и лекарско праћење, да санкционишу спортисту и одузму му резултат, да забране спортисти рад у области спорта и, што сматрам да је јако битно да бисмо повећали број прегледа на годишњем нивоу Антидопинг агенције, да спроводе на финалним и полуфиналним утакмицама националног првенства допинг контролу. Национални грански савези који не поштују одредбе овог члана се изузимају из средстава јавних прихода, тј. немају могућност добијања средстава из јавних прихода.

 Ове одредбе се односе и на друге спортске савезе, спортска удружења, спортске организације и стручна спортска удружења. Савез је дужан да своја спортска правила достави Антидопинг агенцији и надлежном министарству за спорт. Овај закон прописује да савез може да затражи ванредну антидопинг контролу, баш из разлога који сам споменуо, да је у непосредном контакту са спортистом и да најпре савез може да уочи саму повреду антидопинг правила.

 Антидопинг контрола може се спровести и ван такмичења. То је једна од дилема не само у правним оквирима, већ и у спорту, јер је Антидопинг агенција у могућности да дође и у стан самог спортисте и да спроведе контролу.

 Покушаћу у најкраћим цртама да вам објасним. Сваки спортиста је дужан, на основу члана 3. тачка 4), да обавештава националну антидопинг агенцију о свом кретању, свом боравишту. Неопходно је да у току дана попуњава формулар где ће јасно да напише где ће бити у току дана, где се врше тренинзи и обавезни сат времена где ће бити. То је условљена обавеза, али спортиста сам бира да ли жели да попуњава такав образац и да ли жели да подлеже антидопинг контроли. Нико спортисту не условљава да то мора, али када већ прихвати такву обавезу, онда је дужан да ради и такву ствар, која се у свету спорта сматра и личном хигијеном сваког спортисте. У пракси, спортисти углавном стављају своју кућну адресу, тј. адресу боравишта, и стављају ране јутарње сате да би били сигурни да ће бити ту и да неће повредити правила антидопинг агенције.

 Неке ствари које имају велики одјек у јавности су и мере које може да пропише Међународна антидопинг агенција или међународна спортска организација. Неке од мера које нама нису биле баш прихватљиве и које су наишле на велико негодовање биле су у случају Троицког, када му је био забрањен улазак у „Београдску арену“ на утакмицу финала „Дејвис купа“. То је одредба коју је прописала само Међународна тениска организација. Морам напоменути, само су они то прописали, ниједна друга међународна спортска организација није прописала. А спортиста је дужан да примењује сва правила своје међународне организације.

 Напомињем ово зато што се водила велика полемика поводом овога, имало је велики одјек у јавности, али ово је једна од ствари које спортиста сам мора да примењује, јер је свестан санкција које могу да буду изречене у случају да се не примењују одредбе.

 Друге дисциплинске мере које се изричу због повреда антидопинг правила јесу дисквалификација спортских резултата, привремена суспензија, одузимање спортског резултата, забрана учешћа на такмичењима и забрана обављања посла у систему спорта. Спортиста за време трајања изречене повреде антидопинг правила губи право на националну категоризацију спортиста.

 Даље, овај закон прописује обавезе Антидопинг агенције. Антидопинг агенција је конституисана као установа и као таква има два органа: Управни одбор Антидопинг агенције и директора Антидопинг агенције. Основна делатност Антидопинг агенције је да спроводи антидопинг контролу. Оно што сам напомињао већ пар пута јесте и да врши едукацију, превенцију саме негативне појаве у спорту, јер се показало, поготово, морам да истакнем, код нас у Србији, да је велику улогу имала Антидопинг агенција у спречавању свих ових негативних појава, јер су наши спортисти, понављам, из незнања узимали неке супстанце и нису ни били свесни последица које могу да имају. Овом приликом стварно морам и да похвалим Антидопинг агенцију Србије, која је до сада обавила преко 5.000 прегледа, где је до сада утврђено да је 50 спортиста било позитивно на допинг тесту.

 Антидопинг агенција врши два поверена посла: утврђује изглед „doping free“ маркице и утврђује листу недозвољених допинг средстава. Антидопинг агенција је дужна да два поверена посла објави и у „Службеном гласнику“.

 Управни одбор Антидопинг агенције састављен је од чланова надлежног министарства у области спорта, Олимпијског комитета Србије, Спортског савеза Србије, истакнутих стручњака у области медицине, фармакологије, ветеринарства и једног представника Касационог суда.

 Оно што је новина самог закона јесте усаглашавање са Уставом из 2006. године. Наиме, Међународна антидопинг агенција и све организације у области спорта на међународном нивоу забрањују присуство националног судства у доношењу ових одлука, поготово у доношењу другостепених одлука. Да бисмо се усагласили са Уставом из 2006. године, више се не зове поверен посао, другостепено одлучивање и поступак, већ јавно овлашћење. Самим тим су се избегле несугласице, а овим законом смо у великој мери усагласили терминологију из међународних оквира, па више није ни тужба, већ је пријава, да не би асоцирало на судски поступак.

 О обавезама и правима самог директора Антидопинг агенције сам напоменуо у члану 4, због прикупљања информација од значаја за самог спортисту. То је у највећој мери промена у новом закону, јер директно је директор Антидопинг агенције одговоран за све информације од значаја.

 Овај закон прописује и надзор над применом. Надзор над применом овог закона, инспекцијски надзор врши надлежно министарство преко спортских инспектора. Спортски инспектор контролише активности и мере у складу са овим законом. Спортски инспектор је овлашћен да привремено одузме евиденције, документацију и недозвољену допинг супстанцу, да забрани спортисти учешће на такмичењу, да забрани спортисти рад у области спорта, да нареди усаглашавање законских аката, да затражи од Антидопинг агенције да спроведе антидопинг контролу и да поднесе пријаву за учињено кривично дело или да покрене прекршајни поступак.

 Овим законом се укида једно кривично дело, а то је употреба допинг средства. На међународном нивоу до сада није било могуће утврдити само кривично дело, јер није могла да се докаже намера за коришћење допинг средства. У пракси то значи да нисмо могли да докажемо да ли је спортиста користио недозвољено допинг средство да би био бољи спортиста, да би имао боље резултате или га је користио из својих личних разлога. Код нас се није покренуо ниједан судски поступак, а морам рећи да на међународном нивоу није донета ниједна пресуда.

 Овим законом се прописују две казнене одредбе, а то су за омогућавање употребе допинг средстава и неовлашћену производњу и стављање у промет допинг средстава. Казне за ова кривична дела су смањене јер су прилагођене кривичним делима за наркотике из Кривичног закона, а новчане казне за прекршаје су повећане и варијабилне су, јер је у актуелном закону била фиксна новчана казна за повреду антидопинг правила. Овим законом се даје могућност флексибилнијег кажњавања, али и новчане казне за прекршаје су усклађене са актуелним Законом о спорту.

 У најкраћем, ово је оно што сам хтео да вам презентујем, нешто што смо радили у претходном периоду.

 Рекао сам да ћу вам рећи зашто је допинг лош за спортисте, зашто је незаконит и зашто је штетан. Ако причамо о самом спорту, три ствари су негативне када је реч о самом допингу. Прва ствар, штетан је за здравље сваког спортисте. Показало се да спортисти који користе допинг средства у великој мери урушавају своје здравље и самим тим урушавају изглед целокупног спорта. Друга ствар због које је лош антидопинг јесте фер-плеј. Спортиста који примењује недозвољене супстанце, који узима допинг средства, није равноправан са спортистом који не узима и самим тим се урушава основа етике спорта. Трећа ствар, која је можда и најбитнија, јесте тај социјални аспект где су спортисти, поготово за децу и за младе, синоним нечег чистог и великог. Они су идоли младим генерацијама, они су ти на које се млади угледају. Сматрам да је неопходно донети овакав закон баш да бисмо спречили урушавање једне идеологије и нечега чему сви заједно тежимо.

 Због чега је још важно да донесемо овај закон? Наши спортисти, почевши од 1. 1. 2015. године, неће бити у могућности да се такмиче на међународној сцени, на међународним такмичењима, у случају да се не изгласа овај закон.

 Ја сам на располагању да одговорим на неке недоумице и нека питања. И те како сам спреман за квалитетне сугестије. Ту сам искрено, јер ми је у интересу да донесемо овај закон због наше деце, због здравља нације и због свега онога што спорт представља у свету. Желимо да будемо не само препознатљиви у свету по спортским резултатима, ми желимо да будемо препознатљиви у свету и по законским и правним оквирима који красе спорт. Хвала вам.

 ПРЕДСЕДАВАЈУЋИ: Захваљујем министру Удовичићу. Да ли председници, односно представници посланичких група желе реч? (Да.) Реч има народни посланик Жика Гојковић.

 ЖИКА ГОЈКОВИЋ: Поштовани господине председавајући, поштовани господине министре, даме и господо посланици, данас говоримо о једној изузетно важној теми. Сама тема потврђује оно о чему смо до сада неколико пута моје колеге и ја говорили, из разних посланичких група, а то је неопходност да се оформи скупштински одбор за спорт и омладину, који је некада јако добро функционисао. Сматрам да је ова тема још један показатељ колико нам тај одбор недостаје, јер бисмо на том одбору још квалитетније могли да укрстимо, да кажем, аргументе које имамо и да самим тим у Скупштини посланици имају много боље предлоге закона, много бољу расправу и много боља решења која ћемо усвојити.

 Посебна ми је част што као новоизабрани председник Спортског савеза града Сомбора имам прилику да говорим о спорту у овом нашем великом здању, јер је спорт нешто што је убедљиво најлепше, најбоље и најсрећније када је у питању Република Србија. Посебно ми посланици и политичари морамо да имамо разумевања када су у питању теме из спорта, јер многи спортисти су, нажалост по нас, учинили много више за ову земљу него што је то учинила политика у последњим деценијама.

 Ми данас говоримо о теми антидопинга, теми која је изузетно важна. Као што је сам министар рекао, антидопинг представља сет координисаних активности усмерених ка заштити и очувању спортског духа, као и очувању и унапређењу здравља спортиста, без обзира на то да ли су у питању професионалци или аматери.

 Антидопинг се може посматрати и као програм који се састоји из неколико корака. То су: промоције усмерене ка превенцији, усвајање правила понашања, усвајање листе забрањених метода и супстанци, начин спровођења контроле, предузимање мера и спровођење санкција против прекршилаца, обезбеђење фер услова за спортисте који се подвргавају контроли, координација и сарадња и друге неопходне мере и кораци.

 Најправилније је овако људски рећи, посматрати антидопинг као једну комплексну творевину, дакле као филозофију, тј. стил живота и као програм, односно сет правила који омогућава да се тај стил живота спроведе у дело, односно да постане стварност. Антидопинг као феномен почива на идеји олимпизма, односно на идеји да није битно да ли си победио, већ је битно како си се борио.

 Антидопинг покрет основан је од стране поборника идеје да је победа духа над телом највећа победа која се може остварити и уједно и циљ бављења спортом, а не обратно, како то често бива. Циљ бављења спортом јесте очување здравља, а коришћење допинг средстава онемогућава вођење здравог живота.

 Смисао антидопинга је повратак вредностима које су одбачене. И када говоримо о свим вредностима које смо као народ одбацили, поставља се питање да ли је то могуће? Можда проблем лежи у једној од људских особина, а то је стална тежња ка освајању нових висина, у немогућности да се задовољимо већ оствареним – нешто што је толико познато не само спортистима, већ можда много више нама политичарима. Поједини теоретичари сматрају да су медији стимулисали примену допинга док је бизнис омогућио да се стави тачка на „и“.

 Када говоримо о кључним чиниоцима антидопинг програма и кампање, прво морамо рећи да су то координација и доследност. Антидопинг као програм нема апсолутно никакав смисао уколико се не спроводи доследно. Промоција као фаза омогућава да се антидопинг из сфере спорта пренесе у сферу свакодневног живота, будући да последице допинга имају утицај на целокупно друштво, на све сфере живота, а не само на једну, не само на спорт као једну од људских активности.

 Координација, наравно између осталог, омогућава да дође до размене искустава, док доследна примена правила омогућава да се формира једна јака структура која има минимум слабих тачака и која се стабилно креће ка остварењу жељеног циља.

 Друго, можда и најважније, то је деполитизација спорта. Спорт је још увек у појединим земљама под руководством које је нестручно или незаинтересовано за промену стања чиме се онемогућава реализација квалитетног системског приступа. Нажалост, ни ми нисмо отишли далеко. Један од проблема који проистиче из свега овога је изостанак адекватне законске регулативе која би потпомогла спровођење квалитетних и делотворних антидопинг мера.

 Константно стручно усавршавање, као и у свим сферама живота тако и у спорту, од виталног је значаја.

 Стална улагања у истраживање и развој представљају неопходност, како у циљу превенције употребе стимуланса и метода, тако у циљу изналажења нових начина увећања радних способности спортиста који су безбедни по здравље и који не вређају спортски дух.

 Постоје и други бројни чиниоци, али ови представљају, усудио бих се рећи, базу. Оно што је од виталног значаја за успех јесте фокус, тј. обједињеност свих ових функција, односно елемената, а та обједињеност може се остварити само путем квалитетног менаџмента.

 Када говоримо о антидопингу у Србији, сви знамо да ситуација није сјајна. Употреба недозвољених стимуланса не представља непознаницу на нашим просторима и слободно се може рећи да ни у ком погледу, барем када је употреба допинг метода и средстава у питању, не заостајемо за развијеним земљама, у овом случају нажалост. Оно што одликује примену допинг метода, средстава на нашим просторима јесте висока доза аматеризма, што представља битан фактор ризика. Ово истовремено има негативан утицај и на перспективу српског спорта, као и на углед нашег спорта.

 Проблем за стартовање озбиљних антидопинг програма и кампања не представљају само интереси, нити чињеница да је спорт у нас још увек високо политизована делатност, већ и чињеница да у Србији још увек није прецизно законом дефинисана забрана употребе стимулативних средства.

 Тек у новом Предлогу закона о спорту помиње се, између осталог, да су спортисти обавезни да дозволе и омогуће обављање допинг контроле, а онима који то одбију или избегну била би изречена мера повреде антидопинг правила иста као и да су на антидопинг тесту били позитивни, што смо имали случај да видимо када су у питању неки наши спортисти у протеклом периоду, међу њима и наш тенисер Виктор Троицки.

 Ниједан антидопинг програм, ма колико добар био, не вреди апсолутно ништа без ангажмана људских ресурса, и то је чињеница. Посебан проблем представља и чињеница да не постоји довољан број стручних кадрова, као и чињеница да није унапред припремљен терен за спровођење антидопинг кампања.

 Посебну причу представља и чињеница да је спровођење антидопинг кампања и програма веома скупо, односно изискује високе финансијске издатке, а у нашој земљи је још увек на снази правило да се средства из буџета која су намењена финансирању спортских друштава расподељују ненаменски или без осећаја за потребе и перспективу конкретног спорта.

 Наравно, вреди споменути и да се у нашим клубовима често не спроводе ни обавезни здравствени прегледи. Имали смо стравичних случајева где су млади момци и девојке умирали, а да готово нису ни били пунолетни. То је, наравно, додатни фактор ризика и истовремено указује на дубоку кризу у којој се налази наш спорт.

 Све напред наведено сигурно има веома лош утицај на стање спорта, активности на нашим теренима, као и на углед нашег спорта у свету.

 Новину на нашим просторима представља, и то треба поздравити, припрема за увођење обавезне антидопинг контроле у Меридијан супер лиги, што је до сада било незамисливо. Оно што је важно имати на уму јесте чињеница да је процедура за контролу коју прописују УЕФА и ФИФА веома строга. Примера ради, УЕФА и ФИФА инсистирају на тестирању чак и после пријатељских утакмица. Питање је да ли ће сви наши клубови, не само фудбалски, који знамо како функционишу, успети да поднесу тако високе трошкове.

 Ово отвара питање дискриминације појединих клубова, тачније оних из слабо развијених средина, као и да ли ће у нашој земљи спорт бити привилегија виших слојева.

 Која су могућа решења? Ту ћу бити максимално конкретан. Илузорно је говорити о неким баснословним сумама које би наша земља требало да издвоји како би се стање у спорту у нашој земљи, било у вези с допингом или уопште, подигло на један виши ниво или, боље речено, на цивилизованији ниво. Решење лежи у сфери приватног капитала и заинтересованих и мотивисаних инвеститора. Овакво стање проистиче из чињенице да ретко када долази до исплате оригиналне суме која је планирана буџетом, а камоли до исплате додатних сума на које спортски радници рачунају.

 Можемо слободно рећи да се редослед акција намеће сам по себи, то је мој конкретан предлог: под један, чврста законска регулатива, тј. прецизан закон о спорту; подзаконска акта везана за употребу стимуланса и метода; давање статуса опојних и по здравље опасних средстава свим оним средствима која се користе ради увећања радне и спортске способности, а која вређају спортски дух; забрана примене нехуманих и по здравље опасних метода усмерених ка увећању способности; чврста интерна регулатива у спортским савезима, друштвима и асоцијацијама; високе и строге казне, што је јако важно; координација на свим нивоима како сва донета акта не би била мртво слово на папиру.

 Поново, деполитизација спорта. Тога су нам пуна уста, али никако да направимо конкретне потезе. Преношење планирања спортских активности и стратегија везаних за промоцију спорта на она лица која су квалификована да доносе такве планове, а не фаворизовање политички подобних стручњака. Најтежа фаза, која се захваљујући менталитету ових простора може оквалификовати понекад и термином – утопија. Од виталног је значаја. Често се поставља питање, да ли би ово можда требало да буде први корак, па тек онда доношење законске регулативе? Међутим, најбоље решење је донети правила, а касније ће се иста та правила прилагођавати променама.

 Именовање господина Удовичића на место министра за спорт је нешто што разбија досадашњу праксу и мислим да сви који се баве спортом и који га воле овако нешто морају подржати.

 Приватизација спортских друштава. Онда када се поставе оквири, треба ићи на приватизацију великих спортских друштава како би се омогућила здрава еволуција спорта на овим просторима.

 Наравно, поставља се питање шта са оним спортским друштвима која нису рентабилна, односно која неће моћи лако да се уновче као што сви мислимо? Једно од решења је, свакако, креирање стратешког плана који би омогућио да се средства „прерутирају“, да тако кажем, ка слабо развијеним зонама, као и константна стимулација за напредовање како клубови без перспективе не би паразитирали.

 Стручно усавршавање на свим нивоима, као што смо већ рекли, важно је за све сфере друштва, па тако и за спорт. Веома битну улогу у промоцији спорта, како активности тако и спортског духа као кодекса вредности, свакако игра и едукација. Стручност свих кадрова је пресудна, а стручна едукација не би требало да се односи само на тренере и кадрове који су уско повезани са активностима које се одвијају на нивоу клубова, већ и на наставно особље у просвети, што је изузетно важно. Такође, и на лица која учествују у доношењу планова, креирању стратегије, доношењу одлука везаних за дистрибуцију средстава, јер знање је кључ доношења оптималних решења.

 Истраживање и развој бих ставио на крају, иако то јесте изузетно важна ствар, неодвојиви део стратегије. Промене су динамичне, како у сфери производње, открића метода и супстанци, тако и у сфери изналажења начина да се прикрије употреба истих.

 Оно што је такође важно и треба додати, по мом личном мишљењу, треба имати на уму да је најбоља стратегија флексибилна стратегија, као и да, ма колико неко решење било добро, не треба по сваку цену следити методу копи-пејст и механички преузимати решења из земаља које су узнапредовале по овом питању.

 Мислим да смо се по том питању неколико пута опекли када је у питању доношење закона које смо само преписивали из ЕУ.

 Рекао сам да је професионални спорт без допинга нека врста утопије. На основу свега наведеног, рационалном човеку не би требало да представља проблем да констатује да би допинг законом требало строго забранити у свим његовим појавним облицима, будући да је штетан и бесмислен. Ипак, допинг је, упркос свим кампањама, казнама и претњама одузимањем медаља, титула, тешким обољењима која су задесила највеће легенде спорта, и даље актуелан. И даље се у развој супстанци и метода улажу баснословне цифре. Наравно, на питање зашто, нико нема прецизан одговор.

 Очигледно је да човек тежи ка томе да постигне немогуће и истовремено не жели да се диви особи која је налик њему самоме, особи која је све постигла напорним радом и која изгледа сасвим нормално, изузев што има најбољу кондицију и најбоље резултате. То је неодвојива потреба људског бића, тражење и неговање супер идола као бића које је наднаравно. Од професионалног спортисте се очекује да даје више него обично људско биће, што обично људско биће може, да постиже надљудске резултате, а све зарад задовољства широког аудиторијума, у циљу генерисања абнормалних профита.

 Потрошачко друштво захтева потрошну робу која доноси забаву, а спорт се, захваљујући својим карактеристикама, савршено уклапа у тај опис.

 Зато, господине министре, без обзира на вашу добру вољу да уредите стање у спорту, немам баш превише оптимизма у смислу да ће промена овог закона донети неки значајнији добитак.

 Ипак, треба настојати да се стање промени, јер не постоји само професионални спорт и није једини циљ спорта генерисање профита, већ и задовољство због бављења истим.

 Српски покрет обнове и Демохришћанска странка Србије цене напоре надлежног министарства и министра који је на челу Министарства за спорт и омладину. Наравно, у дану за гласање ћемо подржати овај предлог закона, као и све добре идеје које буду долазиле из овог министарства.

 ПРЕДСЕДАВАЈУЋИ: Реч има овлашћени представник, народни посланик Велимир Станојевић.

 ВЕЛИМИР СТАНОЈЕВИЋ: Уважени председавајући, даме и господо народни посланици, господине министре, употреба недозвољених средстава, односно коришћење допинга од стране спортиста, такмичара, представља, нажалост, распрострањену појаву на глобалном нивоу. Толико распрострањену да су све релевантне међународне спортске и друге институције већ дужи низ година уназад укључене у борбу против допинга и свих активности у вези с тим, а међу њима су и Међународни олимпијски комитет, Светска антидопинг агенција, УНЕСКО, као и Савет Европе као покровитељ најважнијих међународних конвенција о спречавању допинга у спорту.

 Морамо признати да је, у ери опште комерцијализације, модерни спорт одавно превазишао оно олимпијско гесло „важно је учествовати“ и трансформисао се у нешто што бисмо слободно могли назвати – победници се памте. Спортска борилишта све више подсећају на гладијаторске арене, где се врло често користе и недозвољена средства.

 Имајући у виду чињеницу да све државе у свету, без изузетка, препознају успех на спортском пољу као ствар престижа, без обзира на природу политичког режима, друштвено-економско уређење, економски и социјални статус становништва, заиста није необично да се допинг користи, нажалост, у неким случајевима, и уз благослов самих националних спортских савеза. Бројни су и познати случајеви у пракси, чак и на највишем нивоу, да је долазило до употребе недозвољених средстава са циљем постизања успеха на такмичењу. Неки од њих су доказани и, наравно, адекватно процесуирани, а неки ни до данас нису доказани и над постигнутим резултатима и успесима остала је вечита сенка сумње.

 Неки од нас сигурно памте период седамдесетих и осамдесетих година прошлог века, када је тадашња хладноратовска димензија, политичка димензија, можда најбоље била манифестована на спортском пољу и свакако кулминирала реципрочним бојкотом летњих олимпијских игара 1980. године и 1984. године.

 Може се рећи да је тадашња Демократска Република Немачка представљала прави синоним за, ни до данас у потпуности доказану, употребу допинга, и то практично на државном нивоу, а све у циљу супремације над својим западним суседом, као и уопште капиталистичким друштвеним уређењем. Наравно да се притом није водило рачуна о здрављу спортиста, важно је било да се химна што чешће чује на највећим спортским такмичењима.

 Акценат је тада стављен, пре свега, на базне спортове – атлетику и пливање. Сматрало се да су у то време источнонемачке фармацеутске и хемијске лабораторије отишле убедљиво најдаље на овом пољу. И после неколико деценија, имамо важеће светске рекорде нпр. у атлетици на 400 и 800 метара за жене.

 Занимљиво је размишљање једне чувене пливачице из осамдесетих година. Цитирам, рекла је: „Тачно је да сам била допингована када сам поставила светски рекорд“, било је то почетком осамдесетих година, а признала је двадесет година касније, „али мислим да га ипак не би требало брисати. Наиме, у то време практично све пливачице су биле допинговане, а ја сам била најбржа јер сам тренирала више од њих, па се на неки начин може рећи да сам га оборила у равноправној борби.“

 Ова изјава иде у прилог чињеници да је допинг у то време био, малтене, уобичајена појава и да се само постављало питање да ли ће то бити откривено или не.

 Можда још један упечатљивији пример: Олимпијске игре у Сеулу 1988. године, канадски спринтер Бен Џонсон обара светски рекорд на 100 метара, сопствени светски рекорд стар годину дана. Али, убрзо он бива брисан јер је доказано да је користио стероиде неколико година уназад. Још једна фрапантан податак за ту чувену трку из 1988. године: за чак шест од осам учесника је у једном тренутку доказано да су у току своје каријере користили недозвољена средства.

 Наравно, на крају, оно што сте и ви, господине министре, поменули, један свежији пример: седмоструки узастопни победник Тур де Франса, Ленс Армстронг, кога је Америчка антидопинг агенција, на основу кодекса Светске антидопинг агенције, казнила доживотно забраном бављења свим спортским активностима, одузела му свих седам титула Тур де Франса, наводећи да је „осмислио, припремио и спровео најсофистициранији, најпрофесионалнији и најуспешнији програм који је свет икада видео“.

 Када се наведени примери имају у виду, а они представљају само врх леденог брега, сасвим је оправдано што и наш актуелни закон, као и овај предлог о коме данас расправљамо предвиђају веома оштре санкције против оних који крше, иначе таксативно набројана, антидопинг правила.

 Радује, наравно, и сазнање да је Антидопинг агенција Републике Србије једна од најпризнатијих те врсте у свету, као и чињеница да смо веома ажурни у праћењу свих промена у овој области.

 Пре свега, едукација свих учесника у тренажном процесу је препозната као веома важна, и мислим да се ради о члану 10. Он прецизира да је надлежни спортски савез дужан да, у сарадњи са Антидопинг агенцијом, обезбеди да се чланови савеза, а посебно спортски стручњаци и регистровани спортисти свих узраста, непрекидно, а најмање једном годишње, обавештавају и едукују о важећим прописима који се односе на допинг у спорту, а посебно о штетним последицама по здравље услед употребе допинг средстава.

 Што се тиче члана 10, такође мислим да је сасвим на месту и прописана финансијска санкција спортском савезу који не поштује прописане обавезе у овој области, тако што му се укида прилив средстава из буџета, као и обавеза самог савеза да у потпуности ускрати финансирање спортиста који не поштују важећа антидопинг правила.

 Наравно да је оправдана и одредба из члана 17. став 2. која предвиђа да лице коме је изречена мера због повреде антидопинг правила не може за време док је мера на снази обављати било какав посао у области спорта у Републици Србији. У том смислу, сматрам да су предложене новчане казне адекватне по својој висини, како за спортске организације, тако и за физичка лица која повреде антидопинг правила.

 Наиме, прописана су предлогом овог закона нова кривична дела, и запрећене адекватне казне затвора, и то за: омогућавање употребе допинг средстава спортисти, као и неовлашћену производњу и стављање у промет допинг средстава.

 На самом крају, имајући у виду оправданост потребе усаглашавања нашег националног законодавства са међународним прописима у овој области, као и чињеницу да је спорт, наравно, био и остао један од наших највећих адута када је у питању промоција државе Србије и да су спортисти, у правом смислу те речи, амбасадори наше земље на свим меридијанима, Посланичка група Нове Србије ће у дану за гласање безрезервно подржати овакав предлог закона. Захваљујем се.

 ПРЕДСЕДАВАЈУЋИ: Захваљујем, господине Станојевићу. Реч има народни посланик Петар Петровић.

 ПЕТАР ПЕТРОВИЋ: Господине потпредседниче Скупштине, господине министре, даме и господо народни посланици, одмах на почетку желим да истакнем да ће Посланичка група ЈС подржати Предлог закона о спречавању допинга у спорту у начелу, а сигуран сам и у појединостима, из два разлога.

 Први је формалне природе, да тако кажем, а то је што је постојећи закон који је тренутно на снази донет давне 2005. године. У међувремену је Србија, као што је познато, ратификовала Међународну конвенцију о спречавању допинга у спорту 2009. године. Поред тога, од стране Светске антидопинг агенције усвојени су одређени кодекси, као и других међународних организација, који морају да буду прихваћени у законима националних савеза, односно држава, да би, као што је и министар рекао, наши спортисти могли од 1. јануара 2015. године несметано да се такмиче на одређеним такмичењима за која се спремају и за која се пријаве.

 Такође, као странка која је увек подржавала напоре ове државе да што пре уђе у ЕУ и усклађивање са другим прописима ЕУ и светским прописима који регулишу ову материју, ми морамо да подржимо и усвојимо нови закон о спречавању допинга у спорту.

 Међутим, за нас из посланичког клуба Јединствене Србије много су битни они други, практични разлози за подржавање овог закона, а то је да желимо да гласањем за овај закон и усвајањем овог закона спречимо младе људе и оне који су око њих да се баве неким нечасним, незаконитим, неморалним стварима да би постигли одређени резултат у спорту, и да те младе људе и њихову енергију усмеримо на здраво бављење спортом, на здрав тренинг, на здраву исхрану, да стварно таленат и рад на тренинзима и на спортским теренима буде једино мерило за постизање одређених европских и светских резултата.

 Познато је да странка којој припадам улаже много средстава, тамо где има могућности, да младе људе одвојимо од кафића, од дроге, од алкохола, да се баве спортом. Доношењем овог закона спречићемо их да користе неке супстанце које могу да штете њиховом здрављу ако желе да се баве спортом.

 Није ново рећи да нису увек криви спортисти када се утврди да су користили неко средство или неку супстанцу да би постигли бољи резултат у појединачном или екипном спорту. Стога посебно, као Посланичка група ЈС, поздрављамо члан 39. Предлога закона, који предвиђа оштре казне за све оне који производе или стављају у промет те супстанце које штете, морамо рећи, здрављу спортиста, али на неки начин помажу да се постигне бољи резултат него што тренутне могућности тог спортисте дозвољавају.

 Примена ових санкција, као и новчаних казни за све оне који се огреше о та спортска правила (ја бих рекао, не само спортска, него и морална, етичка правила у спорту), треба да да пример другима да се не баве тиме, него да таленат и рад на тренинзима, као што сам рекао, буде једини путоказ за остваривање доброг резултата у спорту.

 С друге стране, господине министре, као посланички клуб бисмо вам препоручили, ако је то могуће, да се све евентуалне казне, новчане, које се прикупе од оних који се на било који начин огреше о примену овог закона и користе недозвољена средства за постизање бољих резултата, усмере на изградњу нових спортских терена, хала, базена итд. и да тамо тренирају они млади људи који желе да се часно, поштено и спортски баве спортом, да учествују на спортским такмичењима и да у складу са својим могућностима постигну добар резултат.

 Ове казне које су чланом 39. предвиђене за оне који стављају у промет или производе ове супстанце треба да се примене најригорозније. Јер, људи који се тиме баве некада доведу спортисту у заблуду да постигне неки резултат, преко кога оствари и нека материјална добра, финансијска добра, а у ствари не заслужује то својим могућностима, својим тренутним здравим (ако би били здрави) способностима испољеним на терену, било ком и у било којој врсти спорта.

 Из тог разлога, не бих дужио много, поздрављамо напоре Министарства да ову област регулише на један адекватан начин, да спречимо све оне који и помисле да могу, користећи недозвољена средства, недозвољене супстанце, да постигну неки резултат, који реално у датом тренутку не могу да постигну.

 Не ради се овде само о појединачним спортовима. И у екипним спортовима, нажалост, има много појединаца који користе недозвољене супстанце да би њихова екипа постигла бољи резултат. Некада остану некажњени због тога јер је немогуће, ако је у питању неки спортски тим који броји, као фудбал, 11 играча, са резервама 20 играча, или рукомет, кошарка итд., да сви оду на антидопинг контролу.

 С друге стране, има сигурно спортиста (на сву срећу, то је већина) који се часно и поштено, у границама својих спортских и физичких могућности, боре да остваре добар резултат.

 Из тог разлога, мислимо да ове казне убудуће треба примењивати строго да бисмо спречили сваку помисао да неко на нечастан, неморалан, незаконит начин оствари, прво, спортски резултат, а тај спортски резултат даје могућност за добијање других друштвених, материјалних и било каквих других признања.

 Зато, истрајте, господине министре, у примени овог закона. Од стране посланичког клуба ЈС имаћете пуну подршку, јер ми се боримо и желимо да терен и тренинг пре изласка на терен буду једина мерила како ће спортиста постићи неки резултат, а не тако што ће користити нека друга средства; дакле, да се само часно, спортски и на законит начин постигне резултат и да се на тај начин остваре одређене привилегије које друштво пружа. Хвала лепо.

 ПРЕДСЕДАВАЈУЋИ: Захваљујем, господине Петровићу. Реч има народни посланик др Благоје Брадић, овлашћени представник посланичке групе. Изволите.

 БЛАГОЈЕ БРАДИЋ: Захваљујем, господине председавајући. Господине министре, даме и господо народни посланици, уважени грађани Србије, ево, ја ћу покушати у пар минута да кажем неко своје виђење и виђење наше посланичке групе о предлогу закона о коме данас расправљамо, а то је закон о спречавању допинга у спорту.

 Пре свега, желео бих само пар речи да упутим господину министру. За ово време од када је овај скупштински сазив, ми смо расправљали о 70 и нешто закона, 60 и нешто закона је било по хитном поступку. Честитам вама и вашем министарству што сте дали закон Скупштини који иде по закону и прописаној процедури, где је била јавна расправа, где су сви релевантни учесници могли да дају свој суд. Ми смо на време добили овај закон, па су они које је интересовао могли да га прочитају, да се консултују и да сем похвала кажу и своје мишљање и размишљање у вези с овим законом и оним што он имплицира.

 Оно што је моја замерка јесте што је извештај о јавној расправи врло тешко наћи. Верујте, човек треба да се баш разуме у компјутер и да хакује да би нашао овај извештај. У извештају нема довољно података које су сугестије биле спортских савеза, Олимпијског комитета. Врло је штуро то објашњено. Речено је да се само ради о техничким питањима. Требало је ипак нама које занима та материја и који желимо да прочитамо омогућити да бар видимо о чему се ради, не да буду комплетни записници. Надам се да ћете убудуће те извештаје дати у комплету.

 Друга сугестија у вези с овим законом, по Резолуцији о законодавној политици је предвиђено да је уз закон потребно и подношење модела подзаконских аката како бисмо видели на који начин ћете применити овај закон, како ће он заживети и како ће имати своје позитивне ефекте због којих се, у крајњој линији, и доноси. Очекујем да ћете у наредном периоду то достављати Народној скупштини. Мада, то је у принципу један манир, код свих ових закона који су до сада дошли у скупштинску процедуру нисмо видели подзаконске акте, што је врло битно, јер сам закон без подзаконског акта ништа не значи, може да буде мртво слово на папиру.

 Мало ћу касније о томе, јер закон из 2005. године вероватно није имао квалитетна подзаконска акта и имплицира све оно што се дешавало од 2005. до 2014. године у односу, с једне стране, Агенције и Министарства, и с друге стране, савеза наших спортиста у Србији.

 Не бих причао конкретно о члановима закона, јер о томе ћемо причати када будемо причали у дану када расправљамо о појединостима, него бих изнео пар напомена у вези са извештајем, ја сам то тако доживео, за период од 2005. до 2014. године.

 О разлозима доношења овог закона доста мојих колега је исцрпно елаборирало, те не бих на то губио време. Евидентно је да ми морамо, ако желимо да и даље имамо учешће у међународним такмичењима, да усвојимо овај закон, овакав какав јесте или уз неку измену у ова два дана, да бисмо спречили могућу дисквалификацију наших представника у спорту на међународним такмичењима.

 Оно што је мене заинтригирало, покушаћу да прочитам, пошто немам много времена, да бих упознао своје колеге и грађане шта је то што ми је запарало уши док сам читао у извештају – у протеклом периоду, од преко сто националних савеза у Републици Србији, 56 националних спортских асоцијација је извршило обавезу из члана 10. Закона о спречавању допинга у спорту.

 Ради подсећања наших гледалаца, члан 10. се односи на надлежности спортског савеза, који је дужан: 1) да спортским правилима утврди дисциплинске мере и уреди поступак њиховог изрицања у случајевима утврђене повреде антидопинг правила, у складу са овим законом, и да обезбеди да се у поступку изрицања мера лицима одговорним за допинг поштује њихова личност и право на одговарајућу правну заштиту; 2) да обезбеди, у оквирима надлежности савеза, да спортистима, спортским стручњацима и другим особама за које је утврђена одговорност за допинг буде изречена одговарајућа дисциплинска мера, у складу с овим законом и правилима надлежне антидопинг организације; 3) да не призна спортски резултат у чијем постизању је учествовао допинговани спортиста; 4) да не дозволи учешће на спортској приредби спортисти, спортском стручњаку и другом лицу у ингеренцији националног спортског савеза коме је изречена мера због допинга или је изречена казна, у складу са овим законом; 5) да донесе програм антидопинг деловања; 6) да обезбеди стално индивидуално медицинско праћење категорисаних спортиста и у том циљу донесе потребна акта и предузме конкретне мере; 7) да спортским правилима и у сарадњи са Антидопинг агенцијом обезбеди да се чланови савеза, посебно спортски стручњаци и регистровани спортисти свих узрасних категорија непрекидно, а најмање једанпут годишње, обавештавају и едукују о важећим прописима који се односе на допинг у спорту и штетним последицама по здравље употреба допинга (што малтене ниједан национални спортски савез није уврстио у своју годишњу активност и делатност, што је врло битно).

 Сложићете се са мном да, сем репресивних мера које предлаже овај закон, овде има доста чланова који говоре о обавези спортских савеза да едукују спортисте. Значи, није нама суштина доношења закона да неког кажњавамо и удаљавамо са борилишта, него да, у циљу заштите спорта, заштите фер-плеја, заштите здравља спортиста, спречимо коришћење недозвољених средстава.

 А шта је све средство које се рачуна као допинг средство – то је једна широка лепеза. Сем оних класичних анаболика и стероида, има доста хемијских средстава и препарата који се рачунају као допинг средства, а људи их користе у нормалној, свакодневној исхрани.

 Едукација је изузетно битна и требало би да се ви, господине министре, са Агенцијом у наредном периоду максимално ангажујете на спровођењу овог закона.

 Оно што је врло битно, и зато су потребна ова подзаконска акта, јесте поражавајућа чињеница да је у протеклих девет година 56 националних спортских савеза применило део прописа, тј. део упутстава која је предлагао Закон из 2005. године, а остали су се оглушили.

 Мислим да ћете имати озбиљних проблема са великим спортским савезима у Србији, да их не наводим, они су свима нама познати, јер њих убедити и уплашити укидањем дотација од републичког буџета је, по мени, до сада било несврсисходно, неефикасно. Сам податак да они у протеклих девет година нису применили инструкције Агенције за борбу против коришћења недозвољених средстава и Министарства здравља говори о њиховом односу према ономе што као акта потписује и прихвата Република Србија. То ће вама бити основни проблем.

 Стога мислим да подзаконска акта која се буду наслањала на закон (који ћемо усвојити, по овој динамици, прекосутра) треба врло озбиљно да схватите и да радите на њима, уз сарадњу са вашим стручним тимом, који је, као што сам већ рекао, врло квалитетно обрадио и предложио овај закон, са свим објашњењима и пратећом документацијом. Значи, мораћете да урадите врло квалитетно у односу на подзаконска акта која су евентуално била донета 2005. године. Кажем, евентуално, јер овде не видимо да ли су уопште постојала. Има нас који смо народни посланици од ове године, па би требало бар да се каже која су акта донета и шта мењамо.

 Што се тиче казнених одредаба, то је, мислим, квалитетно урађено.

 О осталим члановима ћемо, као што сам рекао, разговарати када будемо дискутовали о амандманима које смо поднели на овај предлог закона. Надам се да ћете их анализирати и све оно што сматрате да је добро прихватити. Предложили смо их из жеље да овај закон учинимо још квалитетнијим.

 Понављам, врло је битно какве ћете подзаконске акте донети, јер из овога што се види, из овог предлога закона и објашњења предлога закона се види да је Закон из 2005. године био парцијално примењиван, а као последица тога не само што није поштован закон од стране савеза, него имамо велику неинформисаност наших спортиста о примени допинг средстава. Понављам, основна улога је прво да едукује, а тек после да казни. Захваљујем се.

 ПРЕДСЕДАВАЈУЋИ: Захваљујем. Реч има министар у Влади Вања Удовичић. Изволите.

 ВАЊА УДОВИЧИЋ: Захваљујем се на сугестијама и на похвалама.

 Прва ваша критика, у односу на недостављање извештаја о јавној расправи – морам да кажем да од Олимпијског комитета Србије и Спортског савеза Србије није било никаквих сугестија. Уважили смо све сугестије са јавних расправа, обавили детаљну и широку јавну расправу. Присуствовао сам лично на појединим, баш из разлога што сам желео и да дам на значају овој теми, а и да чујем директно савете са терена од људи на које се директно примењују ове законске одредбе.

 Доставићу вам све оно, али морам да признам да није било много и није било баш неких конструктивних идеја. Сама јавна расправа је трајала кратко, баш из тог разлога што је мало специфична тема о којој се расправља. Углавном су била нека питања везана за испитивање животиња, тј. спровођење допинга над животињама, пошто је то једна нова област, област која није блиска свима, па је највише питања било о свему томе. Али, преузећемо обавезу и послаћемо вам да не бисте тражили, јер стварно није у реду.

 Што се тиче подзаконских аката, њих доноси Антидопинг агенција. Има их шест. Биће донети и наравно да ћемо вам их послати. Неки од тих су листе недозвољених супстанци, тј. две листе, једна је за спортисте, једна је за животиње; обавезе спортиста; терапеутско изузеће; посебни правилници и утврђивање одговорности спортиста. Наравно да ће Антидопинг агенција у наредна два месеца донети те подзаконске акте и доставити их како Министарству, тако и вама народним посланицима.

 Питање у вези са чланом 10. и утврђивањем директних и конкретних обавеза самих савеза – наравно, баш зато што смо сами уочили те недостатке, поделили са вама те информације, зато смо и ушли у конкретније обавезе самих савеза.

 Наравно да сматрамо да је едукација најбољи вид превенције. Као што сам рекао, то се и показало. Константна едукација се показала као добра. Зато и лекари, који до сада можда нису ни били упућени, не знају... Покушавамо да подигнемо одговорност и самих лекара, да сам спортиста у разговору са лекаром има обавезу да га обавести да је категорисани спортиста и да се над њим спроводи антидопинг контрола.

 Умногоме се ишло шире у овом закону да бисмо директно утврдили обавезе и права самих савеза и лекара и свих оних чинилаца који учествују у раду спортиста, јесмо детаљно ушли. Зато смо предложили нови закон, јер сматрамо да се много тога променило у односу на Закон из 2005. године. Хвала.

 ПРЕДСЕДАВАЈУЋИ: Захваљујем, господине министре. Реч има овлашћени представник Социјалистичке партије Србије народни посланик Ђорђе Милићевић.

 ЂОРЂЕ МИЛИЋЕВИЋ: Захваљујем, уважени председавајући. Поштовани министре, поштовани представници Министарства, даме и господо народни посланици, на самом почетку, сложио бих се са вашом малопређашњом констатацијом. Много тога се променило у периоду од 2005. године, када је усвојен Закон о спречавању допинга у спорту, до данас. Разматрајући одредбе актуелног закона, добро је да нисте предложили измене и допуне Закона, већ сте у целости изашли са новим законским предлогом.

 Такође, на почетку свог излагања желим да направим једну хронологију када је реч о доношењу свих важних аката којима се регулише ово изузетно важно и значајно питање у области спорта. Као што сте и сами рекли, актуелни Закон о спречавању допинга у спорту јесте усвојен 2005. године и он у тренутку усвајања јесте био у складу са Европском конвенцијом о спречавању допинга у спорту Савета Европе и са Светским антидопинг кодексом, који је усвојен, чини ми се, 2003. године.

 Године 2009. Народна скупштина Републике Србије је ратификовала Међународну конвенцију о спречавању допинга у спорту. Сходно тој конвенцији, Србија је као потписник преузела једну врсту обавезе, и то је најважније, да ојача, оснажи борбу за спречавање допинга у спорту. Та међународна конвенција прописује и дефинише да потписници Конвенције морају јединствено примењивати оне основне одредбе када је реч о Светском антидопинг кодексу.

 Већ сам рекао, Светски антидопинг кодекс је усвојен, чини ми се, 2003. године, ступио на снагу 2004. године, претрпео одређене измене, да би ступио на снагу 2009. године. Године 2013. је поново претрпео одређене измене и са таквим изменама ће ступити на снагу 1. јануара 2015. године.

 Када је реч о законском предлогу о којем данас говоримо, наравно да ће посланички клуб СПС подржати овај законски предлог, то се не доводи у питање, то апсолутно није спорно.

 Подржавајући предлог о којем данас говоримо ми заправо желимо да подржимо два суштинска циља која се желе постићи усвајањем овог законског предлога. Први је да се унапреди, ојача и оснажи борба у спречавању допинга у спорту, и други је да се ова област усклади са свим променама које су се у међувремену десиле, када је реч о међународним документима.

 Тачно је, ви сте то рекли, усвајање овог законског предлога на неки начин јесте и међународна обавеза. Усвајањем овог законског предлога Србија испуњава своју међународну обавезу. Тачно је и да је важно усвојити овај законски предлог како бисмо нашу правну регулативу усагласили са Светским антидопинг кодексом, који сам малочас поменуо, и са међународним стандардима. Тачно је и важно да добијемо ту потврду усаглашености наших правила са правилима Светског антидопинг кодекса.

 Али, у потпуности ћу се сложити са вама, неке ствари, нарочито када је реч о спорту, ми треба да чинимо и радимо због нас самих. Када је реч о конкретном законском предлогу, ово чинимо и радимо пре свега због свих оних младих који се у овом тренутку на територији Републике Србије баве спортом. На нашу велику срећу, њих је заиста много. Они ће, желимо да верујемо, бити представници врхунског спорта, они ће учествовати на међународним такмичењима и, убеђени смо, као и ви некада постизати запажене резултате у интересу своје државе.

 Допинг је, поред осталих проблема који данас постоје у спорту, један од највећих проблема у спорту. Што се тиче посланичког клуба СПС, борба за спречавање допинга у спорту је за нас стратешки циљ.

 Усвајањем овог законског предлога ми ћемо омогућити нашим врхунским спортистима да учествују на међународним такмичењима, јер државе које не усагласе своја антидопинг правила са правилима Светског антидопинг кодекса неће имати право учешћа. С друге стране, и о томе сте говорили, усвајањем овог законског предлога Србија ће испунити и један од основних предуслова да би могла да буде организатор међународних такмичења.

 Ако бисмо направили поређење актуелног закона, који је усвојен 2005. године, са законским предлогом о коме данас говоримо, мислим да је неколико кључних решења, која су од изузетне важности. Пре свега, дефинисање повреде антидопинг правила, и то у складу са Светским антидопинг кодексом, одређивање да санкције за повреде антидопинг правила могу изрицати и антидопинг организације у Србији, наравно у складу са правилима Светског антидопинг кодекса и у складу са правилима међународних спортских савеза.

 Оно што је такође важно, дефинисана су права и обавезе Антидопинг агенције Републике Србије. Сложићу се са вашом констатацијом да је Антидопинг агенција одиграла изузетно важну улогу у регулисању овог питања на територији Републике Србије, али регулисана су и права и обавезе у деловању спортских инспектора и националних спортских савеза.

 Када је реч о казненим одредбама, о чему је, чини ми се, и колега малочас говорио – усклађивање кривичноправне казнене политике са упоредноправним решењима, као и са упоредивим кривичним делима из Кривичног законика Републике Србије, усклађивање прекршајних казни са прекршајним казнама из Закона о спорту и, када већ помињемо Закон о спорту, терминолошко усклађивање законског предлога о коме данас говоримо са Законом о спорту који је усвојен 2011. године. То је потпуно логично, с обзиром на то да је актуелни Закон о спречавању допинга у спорту усвојен 2005. године.

 Усвајањем овог законског предлога ми заиста хоћемо још једном као држава, по ко зна који пут, послати поруку да спречавање допинга у спорту има важно место и важну улогу у развоју спорта у Србији. Ми заиста у том погледу јесмо, рекао бих, лидер у испуњавању светских антидопинг стандарда.

 Већ сам рекао, између осталих проблема који данас постоје у спорту, један од највећих проблема у спорту јесте и допинг. Заиста, ми као посланички клуб сматрамо да борба у спречавању допинга у спорту за нас јесте стратешки циљ. Да би тај стратешки циљ у целости био реализован на територији Републике Србије, свако ко је учесник у спорту мора да преузме један део одговорности и један део обавеза. Када кажем свако, мислим и на националне спортске савезе, и на спортске раднике, и на спортске организације и на све спортисте.

 Подаци Антидопинг агенције Републике Србије, о којима је малочас било речи и који се тичу периода од, чини ми се, 2006. до 2013. године, нажалост говоре да коришћење недозвољених супстанци за Србију није непозната тема и да су непознате супстанце присутне у нашем спорту.

 Свакако да допинг има утицај и на перспективу, као и на углед српског спорта. Међутим, оно о чему говоримо када говоримо о закону о спречавању допинга у спорту и, између осталог, и у извештају Агенције за антидопинг Републике Србије, углавном се пажња посвећује врхунском спорту. Чини ми се да се извештај Агенције односи на национална такмичења. Међутим, подсетићу вас, Закон о спорту је врло јасан и каже да спортисти јесу сви они који се баве организованом физичком активношћу, без обзира на то да ли се такмиче или не. Дакле, спортисти јесу и они рекреативци који се на организован начин баве спортом у простору који је за то предвиђен. Мислим да је то такође важно питање и врло важна дефиниција када говоримо о спречавању допинга у спорту. Зашто?

 Поставља се, за нас такође важно и кључно питање, једно од кључних питања. Имали смо, дакле, прилике да сагледамо у образложењу овог законског предлога извештај Антидопинг агенције Републике Србије, али када је реч о националним такмичењима. Да ли постоје у овом тренутку подаци и да ли је некада спроведена контрола допинга над онима који се на непрофесионалан начин баве спортом и над оним младим људима, а много их је данас у Србији, који се рекреативно баве спортом? Ако није спроведена, кључно питање за нас је шта је то што Србија може и треба да учини да би такав вид контроле био спроводљив и код нас?

 Рецимо, примера ради, најпознатији случај где се антидопинг контрола спроводи и у фитнес клубовима је Минхен. Градске власти у Минхену су решиле да своје клубове, спортске и фитнес центре, спортске клубове прочисте и ослободе од тих недозвољених супстанци и у континуитету имају такав вид контроле.

 Мислим да прописи који забрањују коришћење допинга врхунским спортистима неће заштитити здравље свих спортиста и неће у целости решити проблем и питање о којем данас говоримо, изузетно важно и значајно питање, јер чини ми се да постоје индиције да су и непрофесионални спортисти и они који се рекреативно баве спортом подложни и да можда користе недозвољене супстанце које се могу дефинисати као допинг.

 Наравно, ми као посланички клуб подржавамо ригорозно санкционисање и кажњавање. Свако ко прекрши одредбе овог закона мора бити ригорозно кажњен, пре свега због младих и будућих генерација, као што сам малочас рекао, које се баве спортом.

 Исто тако, чини ми се да само кажњавање неће у целости решити проблем и питање о којем данас говоримо. Поред чврсте и јасне законске регулативе, која је крајње неопходна, која је неминовна, која представља први и важан корак, морамо улагати у стручно усавршавање, то је оно о чему сте малочас говорили, морамо улагати у истраживање, у развој. Морамо улагати у превентивно деловање, а кључну улогу у оквиру превентивног деловања мора и треба да има едукација, едукативни рад о утицају допинга на здравље.

 Чини ми се да жеља за победом и жеља за доминацијом јесу неки од разлога зашто спортисти користе недозвољена средства, али, убеђен сам да је тако, један од кључних разлога јесте управо неинформисаност и незнање спортиста, али нажалост и бројних спортских радника на територији Републике Србије.

 Дакле, ово за нас као посланички клуб није политичко питање. Просто, када говоримо о спорту, сматрамо да пре свега треба да имамо на уму све младе људе који се у овом тренутку баве спортом на територији Републике Србије. Све што учинимо за спорт, свако улагање у спорт јесте улагање у будућност, улагање у перспективу, улагање у млађе генерације.

 То кажем зато што сам убеђен да се у дану за гласање бар по овом законском предлогу нећемо делити на позицију и опозицију и да ће овај законски предлог добити најширу могућу подршку у републичком парламенту.

 Такође, убеђен сам да ћемо наредни пут када дођете у републички парламент имати прилике да о важним и значајним питањима у области спорта коначно заиста разговарамо и у оквиру одбора за омладину и спорт, пре него што законски предлози које изради ваше министарство уђу и започне пленарно заседање. Мислим да је много тема о којима треба да разговарамо.

 Ми смо као посланички клуб и у претходном сазиву, ви то доста добро знате, 20. октобра 2013. године поднели иницијативу, и у овом сазиву смо поднели иницијативу за измене и допуне Пословника о раду Народне скупштине Републике Србије са само једним циљем, да се дефинише и оснује још један одбор који ће се искључиво бавити младима, односно одбор за омладину и спорт.

 Некако, није логично да се поред свих осталих обавеза, уз дужно поштовање колегама које јесу у Одбору за образовање, науку, технолошки развој и информатичко друштво, али уз све обавезе које имају, да се на седницама Одбора баве и Предлогом закона о спречавању допинга у спорту. Није немогуће, али мислим да није логично и да није природно.

 Дакле, имамо у оквиру Владе Републике Србије ресорно министарство које се бави омладином и спортом. Логично је да унутар републичког парламента имамо и ресорни одбор који ће се бавити овим важним питањима. Много је тема о којима треба да разговарамо. Ми смо усвојили Закон о младима 2011. године, Закон о спорту. Мислим да је пред нама време када треба да разговарамо на тему ефеката примене ова два врло важна закона, кровна закона када је реч о младима у Србији и када је реч о спорту.

 Знам да у овој иницијативи имамо вашу подршку као министра за омладину и спорт. Захвалан сам вам на томе. Очекујем да ћемо у наредном временском периоду имати и подршку осталих колега из посланичких клубова. Захваљујем.

 ПРЕДСЕДАВАЈУЋИ: Захваљујем, господине Милићевићу. За реч се јавио министар у Влади, господин Вања Удовичић. Изволите.

 ВАЊА УДОВИЧИЋ: Хвала вам на сугестијама, господине Милићевићу. Морам да нагласим да се и те како водило рачуна да Предлог закона о спречавању допинга у спорту буде усаглашен са конвенцијама. Наравно да нам је и те како брига да будемо усаглашени са међународним актима, да је то наша дужност.

 Морам да напоменем да сам данас овде да предлажем законе не зато што нас неко условљава, већ зато што сматрам да одговорно морамо да се понашамо у свим аспектима и сферама живота, па и у овом, и да ово радимо због нас самих а не зато што нас неко условљава. То је на првом месту.

 Зато и јесам рекао на крају, један од разлога зашто је неопходно донети, јесте и то један услов, али, првенствено, показало се у претходном периоду да је и те како битно да се на највишем могућем нивоу води брига о недозвољеним супстанцама у самом спорту.

 Поставили сте питање у вези са професионалним спортистима, рекреативцима, да ли има извештаја о спроведеним антидопинг контролама. Антидопинг контрола се спроводи над свим учесницима у области спорта, да ли је он званично најбољи на свету или је рекреативац у оној мери да је, када тренира, пријављени члан једног клуба; тада он постаје спортиста који подлеже допинг контроли. Није било до сада... У претходних десет година урађено је 5.000 допинг контрола. Допинг контрола изискује и одређена новчана средства да би се спровела; једна допинг контрола кошта око 400 евра.

 Трудили смо се да повећамо могућност спровођења антидопинг контроле. Лично сам ове године за 100% повећао допинг контролу у Републици Србији. Ове године смо имали око 1.000 прегледа наших спортиста. Тенденција је да се сваке године повећа број, баш из разлога забринутости за наше спортисте и, првенствено, едукације, да утичемо. Највише идемо ка едукацији, јер са мањим новчаним средствима подлежемо свим алтернативним могућностима да бисмо надоместили немогућност, а и показало се, искрено, у пракси да то има и те каквог значаја када је реч о самом спортисти.

 Хвала вам много још једном на подршци и хвала на сугестијама.

 ПРЕДСЕДАВАЈУЋИ: Захваљујем се, господине Удовичићу. Да ли још неко од представника посланичких група жели реч? (Да.) Реч има мр Јован Марковић, изволите.

 ЈОВАН МАРКОВИЋ: Поштовани председавајући, поштовани министре, поштоване колеге посланици, данас расправљамо о једном од најважнијих закона који се до сада појавио у скупштинској процедури.

 За разлику од неких мојих колега, због значаја овог закона имам примедбе на јавну расправу која је вођена у претходном периоду. Покушао сам, као и неке друге колеге, да добијем информације о јавној расправи која је вођена и осим информације да је јавна расправа била 30. 6. ове године нисам нашао друге податке.

 Такође, имам озбиљну примедбу и на то каква је улога била националних организација у тој јавној расправи. Очекивао сам, због значаја ове теме, да и Олимпијски комитет, Спортски савез и друге асоцијације дају своје мишљење и да вама и вашим сарадницима помогну у изради овог значајног закона.

 Друго питање јесте – због чега је ово посебан закон? Ако се у образлагању разлога за доношење овог закона негде наводи да је постојећа Агенција за борбу против допинга радила добро од 2005. године наовамо, подразумева се да је и постојећи закон био адекватан и да је у овом тренутку било важно донети неке нове мере и уврстити их у стари закон, али мислим да то није централно питање.

 Рекли сте, поштовани министре, у уводу да је Предлог закона усаглашен са Међународном конвенцијом о антидопингу из 2005. године, да је усаглашен и са Светским антидопинг кодексом из 2009. године, да је ово покушај да се закон усагласи и са нашим Законом о спорту из 2011. године и да се усагласи са Уставом. Сматрам да вероватно нема ниједног посланика у овој сали који ће наћи примедбе на ове основне циљеве.

 Оно што мислим да је изузетно важно, а што није довољно наглашено у Предлогу закона, јесте осврт, о чему је колега претходно говорио, на члан 10. закона, који очигледно и даље остаје споран. Ради се о томе да смо кроз искуство које постоји од 2005. до 2013. године утврдили да је од преко 100 националних организација, савеза, асоцијација и удружења која постоје данас у Србији, само 56 организација поштовало закон, доносило своје акте у складу са законом, утврђивало правилнике, процедуре итд. То говори не само о томе што је колега говорио, да они нису испоштовали процедуру везану за боравак, пребивалиште, информације, него су просто били ван система, односно, закон се у неком тренутку и није буквално односио на њих, што говори о великом простору који постоји.

 Сматрам да је једна од централних обавеза овог предлога закона била управо да се активирају сви потенцијали који постоје у том смислу и да се кроз предвиђена законска решења дође до тога да апсолутно све националне организације, савези и удружења поштују овај закон, да буду укључени у систем, како бисмо као друштво, као систем и држава могли адекватно да га применимо.

 Према томе, у амандманима које смо предложили као посланичка група дајемо посебан осврт на ту везу која постоји у поштовању закона са делом који се односи на казнене одредбе. Сматрамо да је добро да се подигне тај степен казни који сте овде предвидели, али је сам предлог у неким својим члановима контрадикторан.

 Указујем на ту везу члана 10, о којем је колега причао, са члановима закона који третирају тај део око прекршаја. Имате да члан 39, који говори о усклађивању овог закона са Кривичним законом, предвиђа законске казне, односно извршавање казне затвора за починиоце који се овде описују, у трајању од три до дванаест година. Министар је у уводу рекао да у овом периоду од 2005. године, односно 2006. године до 2013. године не постоји пример да је неко кривично одговарао за учињена дела. То повезујем са тим да можда управо због овако великих казни људи који процењују степен и одговорност учињеног дела лакше прибегавају или доносе одлуке да се то дело сврста у прекршај.

 Наш предлог ће бити да се размисли о томе, то смо поднели као амандман, да се у члану 40. тачка 2) брише јер она је потпуно садржана у члану 39, односно неке ствари се понављају, да ли је у питању продаја или дистрибуција, производња итд. Значи, долазимо у ситуацију да за исто дело човек може да одговара кривично и добије затвор од три године или, по овом члану 40, да добије новчану казну у износу од 400.000.

 Даље, у члану 42. иде се са усклађивањем овог закона са Законом о спорту, где се за готово исте ствари, односно иста дела предвиђа казна у износу од 50.000 до 150.000. Значи, мислим да је тај распон од 12 година затвора до казне од 50.000 динара, или обрнуто, изузетно велики распон, који даје велики простор за субјективна тумачења.

 Ако је интенција била да се овај закон усклади са Кривичним законом и са међународним актима, мислим да би о овоме требало да се поведе рачуна – или да се повећа ова казна за прекршаје која је, по Закону о спорту, од 50.000 до 150.000, или да се смањи овај предлог који је везан за Кривични закон, односно издржавање казне затвора од три до дванаест година.

 Такође, желео бих да скренем пажњу, пошто смо и тај амандман предложили, о њему ћемо причати, да се размисли о томе да се у члану 40. тачка 8) прецизира управо ово о чему је колега причао – обавезе националних савеза које проистичу из овог закона и, у овом случају, по овој тачки, рок од 15 дана за усклађивање аката и достављање тих аката надлежном Министарству спорта.

 По овом предлогу, како сте ви, министре, образложили, значи да је једна од мера Министарства које се овде планирају да се надлежне асоцијације, савези итд. изузму из плаћања, односно да држава Србија због неиспуњавања тих обавеза, ако сам добро разумео, њих изузме из плаћања из буџета. Међутим, члан 40. овог закона предвиђа казну од 400.000 до 1.000.000 динара за неиспуњавање тих обавеза, али нигде се не помиње да они неће добијати новац из буџета. Тражимо образложење да ли је то предвиђено у овом закону или је то нека посебна одлука Владе?

 Оно што мислим да министар као једну посебну дилему дугује у образложењу овог предлога јесте и члан 3. тачка 4), о којој сте мало причали. Поменули сте је, али мени остаје нејасна и мислим да је важно за посланике и јавност да се она разјасни. У њој се говори о три везана неиспуњавања обавеза савеза, спортиста итд. Она се директно касније преноси на члан 41. тач. 3) овог предлога закона, који предвиђа казну од 50.000 до 150.000 динара.

 Колега је поменуо, и ви сте поменули, да тај члан пре свега подразумева – ако спортиста три пута везано не каже савезу, надлежној организацији, институцији итд. место пребивалишта, не пријави тог дана боравак и тако даље. Међутим, у наставку тог члана не стоји само тема која је везана за пребивалиште, него се каже да он, ако пропусти три пута тестирање изван такмичења... То подразумева да један спортиста два пута може испоштовати закон; ако трећи пут не дође на тестирање, он неће бити кажњен. Значи, примењује се принцип два - један сваки пут и он избегава могућност да буде кажњен.

 Мислим да то јесте важно питање и нисам баш сигуран да је ово тачка о којој се можемо договорити за гласање. Наш предлог ће бити да једно неиспуњавање тих обавеза у ствари значи чињење прекршаја и за собом повлачи одређене мере.

 Следећа тема о којој министар треба подробније да упозна и јавност и посланике јесте Агенција. Сматрам да сте, господине министре, пропустили шансу да управо у формирању управног одбора Агенције смањите број људи који су у том управном одбору. Имајући у виду да је ова агенција радила са 15 чланова, имајући у виду интенцију ове владе ка смањењу трошкова, имајући у виду велика обећања која је ова влада дала јавности у том смислу да ће од постојећих 140 агенција многе бити укинуте, а укинуте су само две, онда би било добро да сте на овом примеру показали добру вољу и да се смањи број људи у управном одбору.

 Мислим да је посебно важна тема, а да јој у Предлогу закона није дат значај, тема малолетника и допинга малолетника. Имајући у виду усклађивање са Кривичним законом, где сте предложили казну затвора од две до десет година (то стоји само у једној формулацију у члану 38), имајући у виду искуства која су постојала у претходном периоду, о којима је колега из Нове Србије говорио, мислим да је то питање такође важна тема, како би се деца заштитила од злоупотреба, да ли су у питању родитељи, тренери, систем итд. У том смислу, мислим да је овај закон требало да да подробније одговоре, односно да предвиди многе ситуације које се тичу заштите деце која се активно баве спортом. Знате да се данас деца већ у 12, 13, 14. години баве врхунским спортом, у гимнастици, пливању и неким другим дисциплинама. Мислим да су она изложена великим притисцима, па самим тим и злоупотребама.

 Следећа ствар која је остала неразјашњена и која је дилема за мене јесте ингеренција Агенције у смислу расписивања тендера за опрему, где се преузима обавеза јавне набавке, располагања опремом итд. Расписује се тендер, тражи се корисник за ту опрему. Мислим да је ту велики простор за злоупотребе и корупцију. Због чега се није ишло на то да јавне набавке и тендери буду свеобухватни, односно да они људи који преузму одговорност да се баве тим пословима, тим системима преузму обавезу одржавања и набавке опреме, а не да Министарство даје новац, одговара за опрему, а неко други њом да располаже?

 Још једно питање, које се тиче казне за оне који не испуњавају по члану 10. своје обавезе савеза. Мислим да је то централно питање, односно централна тема. Да ли ћемо у наредном периоду, управо кроз казнену политику, али и едукацију, доћи до тога да се ових 50% организација које су тренутно у систему и које поштују закон, да тај ниво подигнемо и да овај закон, на крају крајева, има своју сврху, управо због тога што смо неке своје специфичности на неки начин ускладили са применом овог закона, односно са међународним стандардима?

 Што се тиче гласања Посланичке групе ДС, заиста смо спремни да, уз уважавање свих разлога за одбијање или прихватање амандмана, подржимо овај предлог, али зависно од расправе и зависно од тога како ћете се изјаснити о нашим амандманима. Хвала.

 ПРЕДСЕДНИК: Захваљујем, господине Марковићу. Реч има министар у Влади, господин Вања Удовичић. Изволите.

 ВАЊА УДОВИЧИЋ: Хвала на сугестијама, сигурно ћемо преиспитати неке ставке из Предлога закона о спречавању допинга у спорту. Навели сте неколико недоумица и питања, па ћу покушати да вам одговорим на неке.

 Наравно да се закон спроводи, не можемо рећи да се не спроводи. Зато што смо уочили неправилности, зато смо и затражили од националних гранских савеза да поштују своја права и обавезе и да достављају спортска правила, која се убацују по новом закону, надлежном министарству и Антидопинг агенцији. Значи, сада је савез дужан да обавести надлежно министарство да је донео своја спортска правила. У случају да не донесе спортска правила, следују му санкције недобијања средстава из јавних прихода.

 Појачава се овим законом и инспекцијски надзор. Зато се јасно утврђују права и обавезе спортског инспектора. Баш из тог конкретног разлога, пошто се дала већа одговорност националним гранским савезима, самим тим жеља јесте да инспектор по дубини уђе и да контролише да ли национални грански савези поштују своје обавезе или не.

 То су неке ствари које смо овим законом додали баш из разлога што смо увидели неке неправилности у ранијем раду. Али, не можемо рећи да се закон није спроводио, јер је немогуће да се закон не спроводи; или се санкционишу они савези који не спроводе закон.

 У свом уводном излагању сам рекао да по кривичном делу употреба допинг средства није изречена казна. Само за то једно кривично дело, не за остала два. Било их је три, сад су два; једно се избацује на међународном нивоу јер је било немогуће доказати намеру коришћења допинг средства. За то кривично дело није донесена ниједна пресуда. Због тога се избацује на међународном нивоу, све земље из својих закона избацују то кривично дело.

 Спомињали сте члан 40, казненe одредбе. Члан 40. је ако неко поднесе пријаву, а у члану 10. је ако не изврши обавезу, и то се констатује у надзору. Ту је та разлика у ове две ствари које су мало нејасне, али сам зато спреман да преиспитамо неке ствари и да разговарамо, поготово када је реч о амандманима.

 Споменули сте спортисту који три пута не испуњава своју обавезу да обавештава националну антидопинг агенцију. Објаснићу вам на класичном примеру, пошто сам лично проживљавао тај члан или ту одредбу Светског антидопинг кодекса и самог Закона о спречавању допинга у спорту. У пракси се дешава да је спортиста дужан сваког дана да попуни место боравка, где је место где тренира и у којем временском периоду ће тренирати, и обавезно сат времена када и где антидопинг контролор може да га нађе. Пошто сам лично то доживљавао, искрено вам кажем, стављао сам да ујутру од шест до седам на мојој адреси може да ме пронађе допинг контролор, да тренирам на тој и тој адреси, у толико и толико сати, цео дан се налазим у том граду, и то је моја обавеза.

 Три прекршаја су; у случају да се докаже или да национална антидопинг агенција или међународна антидопинг агенција утврди да нисам испунио своју обавезу попуњавања, добијам један минус. Дата је могућност несанкционисања повреде антидопинг правила истог тренутка када спортиста није обавестио, јер се дешавало у пракси да изненада мора да се путује, да се откажу летови, да попуните унапред где ћете бити, а да се промени план путовања, да се промени хотел. Имали смо пример да смо у Канади због поплава мењали у једном дану три хотела. Замислите сада, да неко попуњава три пута где се налази! Углавном је ту и на међународном нивоу флексибилан став и покушава да се разуме и уважи свака аргументација спортисте. Зато и јесте – ако три пута спортиста не испуни своју обавезу, тада има повреду тог члана, тј. повреду антидопинг правила.

 Рекли сте о управном одбору и тенденцији да се смањује број чланова управног одбора. Управни одбор Антидопинг агенције заседа два пута годишње и плаћен је по заседању, није током целе године. Може да се тражи да заседа и више од два пута, на захтев надлежног министра за спорт, али у пракси је то стварно два пута годишње, када се утврђују листе недозвољених супстанци.

 Лабораторија, тј. расписивање тендера, јавне набавке за саму лабораторију – ми смо изабрали лабораторију, у последњих пар година, у Бечу, у Аустрији, зато што је лиценцирана и има хомогенизацију и за крв и за урин. У региону не постоје такве лабораторије. Постоје неке које су ближе него Аустрија, али које тестирају само урин, а не и крв. Ја бих искрено волео да ми у Републици Србији имамо овлашћену, лиценцирану лабораторију, јер бисмо тиме подигли лествицу у овој области и показали одговорнији приступ овом проблему, али, као што сам рекао у уводном излагању, неопходно је имати 3.000 прегледа у току године да би се исплатила таква лабораторија. Донекле се купила нека апаратура, она постоји, али када се ушло по дубини, када се видело колико је стварно потребно средстава да би опстала једна лабораторија, онда се одустало од тога док се не стекну услови у Републици Србији да постоји могућност 3.000 прегледа у току године; онда ћемо активирати лабораторију која се налази у Београду.

 То је у суштини то. Умногоме желимо да повећамо инспекцијски надзор и због тога директно утврђујемо рад и одговорност спортских инспектора, баш да би била јасна примена самог закона и да би сви схватили колико је неопходно да се придржавају овог закона о спречавању допинга.

 Хвала вам. Као што сам рекао, спреман сам да саслушам конкретне сугестије и, наравно, да преиспитамо све ове ствари које сте рекли и да заједничким напором, јер ми стварно јесте то тенденција, дођемо до што квалитетнијег закона.

 ПРЕДСЕДАВАЈУЋИ: Захваљујем, господине министре. Реч има овлашћени представник Српске напредне странке, народни посланик Александар Јовичић.

 Господине Марковићу, немате могућност у овом тренутку, имате време које вам је остало и на крају ћете моћи да се обратите.

 (Јован Марковић: Мислим да је у теми и да је важно и за министра да чује. Само ћу два минута да образложим.)

 Изволите, господине Марковићу.

 ЈОВАН МАРКОВИЋ: Хвала. Поштовани министре, што се тиче ове дилеме која се односи на санкције за националне организације, асоцијације и удружења која не испуне своје обавезе по члану 10. закона, предвиђена је у члану 40. новчана казна у износу од 400.000 до 1.000.000 динара. То је предлог који стоји у закону.

 Пошто сте неколико пута рекли да ће се у случају да они не испуњавају те обавезе применити друга мера, а то је укидање прихода из буџета Републике Србије, хоћу само да вам скренем пажњу да у том случају имате проблем – тај предлог вероватно неће моћи да прође закон о буџетском систему. Мислим да треба да се разради овај члан 40. и да се кроз то покуша да се на неки начин подигне број организација које ће поштовати овај закон. О томе сам посебно говорио јер сматрам да је то суштински, важан разлог за доношење овог закона, на који треба више да се стави акценат.

 Друга ствар се односи на члан 3. тачку 4) и предвиђено је у члану 41. тачки 3) да они који не поштују ове одредбе добијају новчану казну од 50.000 до 150.000 динара. Разумем ваше образложење и мотиве због чега сте на овакав начин, кроз ову формулацију, образложили овај случај, али, хоћу да вам кажем, оно што је за мене недоумица и због чега сам поднео тај амандман јесте наставак те реченице. Ви кажете: „3) ако спортиста из регистроване тест групе три везана пута не испуни обавезе утврђене правилима овлашћене антидопинг организације у погледу доступности за тестирање изван такмичења или не пружи податке о боравишту“, па у наставку – „или пропусти објављено тестирање изван такмичења...“. Значи, два пута се понавља овај део о боравишту, што мислим да је сувишно. Други део је: „... или пропусти објављено тестирање изван такмичења“. То подразумева, по мом тумачењу, опет овај принцип – два пута ће испоштовати, једанпут неће, па опет два пута хоће или једном неће, али никада неће доћи у ситуацију да буде кажњен због тога што не поштује закон и што не поштује ово правило. Хвала.

 ПРЕДСЕДАВАЈУЋИ: Захваљујем, господине Марковићу. Реч има министар Вања Удовичић.

 ВАЊА УДОВИЧИЋ: Желим само да вам приближим искрено, пошто сам, понављам, лично имао један пропуст, један минус зато што смо кренули ујутру. Ја сам ставио да сам од шест до седам код куће, а авион је полетео рано за Минхен, онај јутарњи, у шест сати. Када је дошао контролор у шест сати, није затекао никога на адреси, и добио сам један минус, како они то називају. После тога сам попуњавао и нисам имао више минуса. Не потире се, ако су вас два-три пута нашли и извршили антидопинг контролу, не потире се тај минус, већ вам он остаје све време уписан.

 Имам колегу који је имао два минуса. Сви заједно смо се, из колегијалности, трудили да више не прави те грешке; чак је и тренер желео да има приступ, да му он попуњава где је, јер није желео да његов играч буде санкционисан, тј. да има повреду антидопинг правила.

 Морам рећи, у пракси то јесте, зато и јесам рекао у уводном излагању, нешто што изазива много недоумица, много питања, неусаглашености, највише из незнања, али то је једна обавеза коју свако од нас прихвата. Свестан сам, ако не попуним три пута, шта ће се догодити. Ја сам свестан унапред и свесно улазим у тај ризик, ако не попуним и ако ме нађу на адреси... А, морам рећи да су мени долазили на кућну адресу једно четири-пет пута укупно, поготово у последње две-три године. Јер, сви знате, онда крећу оне приче, шаљу неке друге репрезентације... Покушаји јесу овакви, али покушавам стварно да вам приближим у свету спорта, у пракси шта се догађа.

 Значи, није то сада нешто што је ново или нешто што сада уводимо, што је револуционарно, већ је ово саставна обавеза спортисте, прописана Законом о спречавању допинга у спорту. Хвала вам.

 ПРЕДСЕДАВАЈУЋИ: Захваљујем, господине министре. Реч има овлашћени представник Српске напредне странке народни посланик Александар Јовичић. Изволите, господине Јовичићу.

 АЛЕКСАНДАР ЈОВИЧИЋ: Хвала, уважени господине председавајући. Уважени министре, народни посланици, на самом почетку волео бих, председавајући, да реагујете на ову кафе-паузу у редовима Демократске странке. Сматрам да то крши достојанство парламента, јер овде треба да разговарамо о озбиљним законима, на један одговоран начин, па бих замолио да реагујете по том питању. Ако је потребна пауза, сачекаћемо.

 ПРЕДСЕДАВАЈУЋИ: Касно сам приметио да је господин Балша унео неке ланч-пакете, па бих га замолио само, то није у реду.

 (Драган Шутановац: Што је проблем кафа? И министар пије кафу?)

 Господине Шутановац, ви имате праксу у последње време да нон-стоп добацујете са места. Замолио бих вас да то не радите, јер то није у реду према осталим народним посланицима, који то не раде. Али, господин Балша је унео велику количину ланч-пакета, и мислим да то није примерено овом дому.

 (Балша Божовић: Молим вас, да ли могу по Пословнику?)

 Не можете, господине Балша. Само бих вас замолио да то не радите више, то није по правилима парламента. Наставите, господине Јовичићу.

 АЛЕКСАНДАР ЈОВИЧИЋ: Хвала, председавајући. На самом почетку желео бих да поздравим министра Удовичића. Сматрам да је његова улога двоструко тешка у овој ситуацији, с обзиром на то да је он врхунски спортиста...

 Хоћете, молим вас, да умирите посланике, ако желе да саслушају? Ако можете време да ми вратите, јер на овој кафе-паузи сам потрошио два минута, већ заиста….

 (Председавајући: Господине Јовичићу, ви у оквиру вашег излагања не можете да указујете на повреду Пословника, можете само да поменете то у говору, што сте и учинили. Молим вас, наставите само.)

 Само бих молио да ми омогућите да несметано говорим.

 (Председавајући: Изволите.)

 Хвала. Као што сам рекао, министар има двоструко тешку улогу, у смислу да је врхунски спортиста, с једне стране, који је остварио невероватне резултате за нашу земљу, велики број медаља, и овим путем му честитам, а с друге стране и министар у одговорној влади, која заиста жели да спроведе темељите реформе, када говоримо о целокупној ситуацији у земљи, а и у области коју ви, господине Удовичићу, предводите, што се тиче Министарства омладине и спорта.

 Такође бих вас подсетио да сте ви министар спорта и омладине. Сматрам да добро радите посао на оба колосека, али је важно да сви, заједно са вама, у наредном периоду спроведемо стратегију за младе, односно да дамо сву могућу подршку како би млади осетили да су део друштва и да учествују у целокупном нашем друштву.

 Што се тиче закона, чули смо доста ствари данас, не бих понављао, али желим да напоменем да разлози за доношење закона свакако јесу важни. Усклађивање са Светским антидопинг кодексом је заиста важно за Србију, јер да то нисмо урадили у овом моменту, сматрам да наши представници, наши врхунски спортисти не би могли да учествују у светским аренама, као и на домаћим теренима, из простог разлога што наше институције не би имале мандат да реагују и да спроведу све игре које се дешавају на нашој територији и преко границе.

 Уочени недостаци претходног законског решења – нису се поштовали одређени кодекси. Имали смо, отприлике, 4.347 антидопинг контрола; од тога је пронађено 48 спортиста који су узимали одређене супстанце. Сматрам да има још оних који су можда на неки начин, под нечијим притиском, користили одређене супстанце које нису смели, а да ми нисмо имали закон који је то на један прави и одговоран начин дефинисао.

 Такође, кључне измене закона, које се мени посебно свиђају, јесу удруживање и саучесништво. То значи да постоје две могуће повреде прописа, да није спортиста једини који може прекршити одређени кодекс, него су то и људи који можда врше утицај на спортисту да узме одређену супстанцу коју не би смео. То може потећи од тренера, менаџера клуба или неког трећег лица. Сматрам да ћемо овим изменама, тачније овим законом, овом допуном, елиминисати такве случајеве и превентивно реаговати да до тога не дође.

 Флексибилнији систем прописивања казни, који више није фиксни него постоје одређене институције, постоји Агенција, постоји држава, која прописује одређене казне које ће бити клизеће, а не више фиксне. Сматрам да је то такође важно.

 Брише се кривично дело, што је такође важно, када говоримо о употреби допинг средстава, јер оно не постоји ни у међународним прописима.

 Овде имамо неколико чланова који су важни када говоримо о овом закону и неке ћу поменути. Члан 7. уређује надлежности Антидопинг агенције Републике Србије. Чланови 8. и 9. одређују ко сме да врши антидопинг контролу. Што је најважније, имамо дефинисано понашање и поступање, односно овлашћења инспектора у спортском свету; заиста је важно да знамо која је њихова моћ у одлучивању и шта они смеју или не смеју да раде. Члан 15. уређује када је могуће користити средства која иначе потпадају под допинг – ако је у питању болест спортисте, повреда или нешто треће. Мислим да је то заиста важно како бисмо дефинисали ове законе.

 Такође, чл. 10, 38. и 42. кажу да је за навођење малолетника на коришћење недозвољених супстанци казна од две до десет година. Сматрам да је то јако важно јер генерације које долазе, млад свет у нашој земљи, који желимо да нас представља у будућности на свим спортским манифестацијама, морамо сачувати од тог зла. То можемо урадити оваквим законима, да неко ко помисли да било кога наведе на нешто што није у складу са законом, а да тај неко при томе има мање од 18 година, трпи консеквенце које су у складу са законом и прописане казне. Мислим да је то заиста важно.

 С друге стране, господине Удовичићу, мени је драго што сте данас овде, не само због овог закона који регулише антидопинг. Сматрам да сте ви министар који добро ради у Влади Републике Србије, када говоримо о области спорта и омладине. Навео бих да је омладина важан фактор наше земље. Млади су покретач нашег друштва.

 Замолио бих вас да дате све од себе, заједно са свима нама, да у наредном периоду кроз разне промоције, превенције, упутимо јасну поруку младим људима да им није место на улици – а држава ће се борити против таквих који их трују у школским двориштима – да им је место у спортским салама. Јер, податак који каже да се 39% младих не бави спортом у Србији мора да „упали лампицу“ свих нас. Мора да упали, јер желимо да млади људи буду у салама. Пет сати недељно просечан средњошколац или основац проведе на спортским игралиштима. Ми то морамо променити. Морамо променити због здравих генерација које долазе, које ће нас представљати у свету, које ће сутра водити ову земљу и које ће бити узор наше здраве нације. Само 15% младих људи има неки хоби.

 Такође, кроз ваше министарство, кроз ову скупштину која је изабрала Владу Републике Србије, у којој сте ви члан, имамо задатак да то у наредних неколико година (али не неколико десетина, него две или три године) променимо и да имамо боље резултате. Морамо се трудити да имамо бољу спортску понуду, да одвајамо средства за спорт, да одвајамо средства за здравље, за нашу нацију. Неколико нас проблема чека на том путу, а највећи проблеми јесу: алкохолизам, пушење, конзумирање наркотика, у било ком делу граду, у школама, иза школа, у двориштима итд.

 Сматрам да кроз одређену кампању, коју можемо сви заједно спровести, то такође мора бити ваш задатак. Јер, ви сте, с једне стране, врхунски спортиста, који је одолео свим искушењима до ваше, не знам, 30 и неке године, колико их имате, а, с друге стране, представљате Владу Републике Србије, представљате и премијера Александра Вучића који се бори за то да млади у нашој земљи не буду само слово на папиру, да млади у нашој земљи буду носиоци реформи које смо започели заједно, и ви, и ја и ови народни посланици у нашој скупштини, како бисмо за неколико година стали усправно и рекли да смо урадили нешто за наше младе људе, који ће имати посао, с једне стране, и остваривати велике резултате на такмичењима као што сте то радили ви.

 Још једном желим да вас поздравим и честитам за све оно што сте урадили у претходном периоду. Добро представљате ваше министарство, СНС ће овај закон подржати, али се надам да ћемо у наредном периоду усвојити сијасет закона који ће дефинисати не само област спота, него и када говоримо о младим људима, о омладини наше државе. Јер, нећемо имати ни добар спорт уколико немамо здраву нацију, младе, здраве људе који ће сутра урадити баш оно што сте ви, а то је – на најбољи могући начин представљати нашу земљу. Хвала вам.

 ПРЕДСЕДАВАЈУЋИ: Захваљујем, господине Јовичићу.

 Повреда Пословника, Балша Божовић. Ако злоупотребите, одузећу вам од времена посланичке групе.

 БАЛША БОЖОВИЋ: Захваљујем, господине Бечићу. Тешко да могу да злоупотребим повреду Пословника, пошто сте ви начинили повреду члана 107. и угрозили достојанство овог дома из простог разлога што сте малопре…

 (Председавајући: Господине Балша Божовићу, да ли сам ја угрозио или ви који сте уносили пакете са кафом? Не разумем.)

 Да ли могу да завршим? Јавио сам се по Пословнику, да ли могу да завршим? Није на вама да оцењујете да ли сам ја неистинито унео пакете или чај, зато што неко прехлађен долази на ову седницу да слуша закон за који мисли да је важан.

 ПРЕДСЕДАВАЈУЋИ: Хоћете да кажете да су сви посланици који су добили ваше пакете прехлађени? Господине Божовићу, нећу да полемишем.

 Да ли желите да се Скупштина изјасни у дану за гласање? (Да.) Који члан је повређен? Члан 107.

 Изволите, повреда Пословника, магистар Александра Јерков.

 АЛЕКСАНДРА ЈЕРКОВ: Захваљујем, господине потпредседниче. Надам се да вам је јасно да ви не можете да полемишете са народним посланицима у моменту када они покушавају да образложе због чега сматрају да сте повредили било коју одредбу Пословника.

 Рекламирам члан 103. Пословника. Оно што сте урадили сада, у овој потпуно непримереној комуникацији са послаником Божовићем, није нека пракса коју смо ми до сада имали.

 Народни посланик који рекламира повреду Пословника има прилику да образложи зашто сматра да је Пословник повређен и у чему се састоји повреда, а ви господину Божовићу нисте пружили чак ни ту прилику. На страну то што Пословник јасно каже да се исте одредбе односе на све учеснике у седници.

 Колико је нама познато, за сто председавајућег особље из скупштинског ресторана доноси кафе, чајеве, сокове и остала пића, а министар и његови сарадници који седе у овој сали исто тако имају прилику да попију кафу или чај.

 То што ви покушавате да примените друга правила на различите учеснике у расправи, у зависности од тога којој опцији припадају, јесте ваше право, али не можете да ускраћујете, мимо онога што вам Пословник прописује, господину Божовићу или било ком другом посланику право да образложи због чега сматра да је Пословник повређен.

 Тражим да се Скупштина изјасни о овоме у дану за гласање због тога што нема објашњења за ово што сте малопре урадили које може да задовољи било ког посланика.

 ПРЕДСЕДАВАЈУЋИ: Госпођице Јерков, ипак сам дужан да вам дам објашњење. Прво, министар кога сте поменули је гост у Народној скупштини, образлаже закон који је достављен од стране Владе и сигурно, ако седи овде цео дан и слуша... Ви народни посланици можете да изађете и да попијете кафу у скупштинском ресторану, а министар то не може. Министар то не може да учини и зато је нека пракса да се министру који је овлашћени представник Владе унесе кафа у току расправе. Толико о томе да поштујемо госте који дођу у Народну скупштину.

 А за столом председавајућег немате ниједну кафу.

 Говорник који је у том тренутку добио реч је имао примедбу да не може да настави да говори јер се у том тренутку улазило у салу са већом количином кафе, а не чаја. Сви смо имали прилику у овој сали то да видимо и не можете нас убедити да је сада цела посланичка група прехлађена па да мора да се унесе чај.

 Мислим да не стоји ваша примедба, госпођице Јерков. Не желим да полемишем са вама. Ви сте као посланичка група навикли да полемишете са председавајућим из клупе, а ја не желим на такав начин да радим са вама. Када затражите реч, ви ћете је и добити.

 Изволите, поново повреда Пословника. Реч има магистар Александра Јерков. Који члан Пословника?

 АЛЕКСАНДРА ЈЕРКОВ: Члан 103. Били сте дужни ...

 ПРЕДСЕДАВАЈУЋИ: Не можете опет исти члан.

 (Искључен је микрофон народној посланици Александри Јерков.)

 Прелазим на редослед народних посланика према пријавама за реч у начелном претресу.

 (Александра Јерков: Јављам се за другу повреду Пословника, ја не знам како да вам објасним све ово…)

 Не можете у истом тренутку да се поново јавите по истом члану. Не можете по истом члану оба пута да се јавите заредом. Не вреди са вама да полемишем.

 Прелазим на редослед народних посланика према пријавама за реч у начелном претресу о Предлогу закона.

 Реч има народни посланик Неђо Јовановић.

 НЕЂО ЈОВАНОВИЋ: Уважени министре, представници Министарства, као што је од стране овлашћеног представника Посланичке групе СПС речено, тачно је да ће Посланичка група СПС у дану за гласање подржати овај закон, како из разлога који су изнети, тако и из разлога који је и вама и нама суштински јасан, а то је борба против једне изузетно опасне и девијантне појаве као што је допинг, и то појаве која, у случају да немамо овакве механизме борбе, може да представља карцином који може да метастазира и угрози једну и те како значајну друштвену област, односно оно што подразумева афирмацију младих и спортиста.

 С друге стране, разлог због чега Посланичка група СПС реагује на овакав начин јесте и поштовање одређених, Уставом гарантованих права, али не само Уставом, већ и међународним документима, пре свега Универзалном декларацијом о људским правима, а то су право на живот и право на здравље. Несумњиво је да, у овом смислу, пре свега они на које се овај закон односи, а то су спортисти, та права морају да имају као апсолутно загарантована и та права морају бити поштована.

 Не желим, као што су неке колеге данас током трајање ове расправе, да коментаришем поједине одредбе овог закона, али желим да извучем нешто што за Посланичку групу СПС, а сигуран сам и за све нас, представља значајан део закона, а то је, пре свега, да сте ви, господине министре, успели да овим предлогом закона, за који сам сигуран да ће бити усвојен, обезбедите транспарентност у раду органа, тела и институција, које су овим законом систематизоване. То је за велику похвалу и у том правцу СПС даје снажну подршку у том делу, нарочито када говоримо о овлашћењима, односно надлежностима Антидопинг агенције.

 Овим законом је учињен један корак напред, имајући у виду да се овим законом још више трасира пут ка чланству у ЕУ. Зашто? Полазимо од чињенице да Светски антидопинг кодекс, који ће бити у примени од 1. јануара 2015. године, садржи одредбе које су, додуше, у одређеним формулацијама већ имплементиране у одредбе предложеног закона.

 Оно што је суштински из самог кодекса пренесено у закон, а есенцијални је део закона, јесу његови циљеви. Први циљ је да се заштите основна права спортиста. Рекао сам да су гарантована и Уставом и међународним документима, пре свега право на здравље. Други циљ је да се обезбеди, односно усагласи и координише један делотворан антидопинг програм који ће фактички омогућити да се превенира, дакле, да се учини превенција како се не би дешавале појаве на које овај закон указује и где се овај закон мора несумњиво применити.

 Заиста, усаглашеност са Светским антидопинг програмом је учињена и кроз саму суштину, односно садржину овог закона. Морам да укажем, пре свега због грађана, како се тај Светски антидопинг програм афирмише кроз три модалитета: пре свега, кроз израду кодекса о коме сам сад говорио, други је прихватање интернационалних стандарда, а трећи је усаглашавање модела као најбољих решења и смерница да се антидопинг контрола постигне, односно учини најефикаснијом. Мислим да смо ми доста учинили у овом правцу, да се управо кроз овај закон сва ова три модалитета могу видети и да се они појављују као нешто што ће у смислу механизама, односно деловања у практичној примени закона дати пуни ефекат.

 Сматрам, за разлику од неких колега који су изнели као критику, господине министре, да овде нема неусаглашености и неразумевања када су у питању кривична дела. Пре свега, као правник и као адвокат, а после ћу нешто рећи и као спортиста, подржавам, апсолутно подржавам криминализацију кривичних дела која сте овде обухватили.

 Лично мислим да би било добро да ова иста кривична дела буду обухваћена и Кривичним закоником, што би требало да буде у надлежности Министарства правде. Надам се да ће ускоро и Кривични законик бити допуњен нечим што сте ви сјајно урадили, а то је криминализација два кривична дела од којих се једно појављује као и те како значајно. То је спречавање организовања, у кривичноправном смислу речи, ради противправног деловања које подразумева стављање у промет супстанци које подразумевају забрањене супстанце, без обзира на то да ли су то суплементи или неке друге супстанце.

 Зашто ово говорим? Због тога што је већ распрострањена појава, драге колеге народни посланици, да се на бази комерцијалних аспеката, комерцијалних начина деловања, остварења профита, све више и више пуштају у промет суплементи и на тај начин покушава остварити енормна зарада. А с друге стране, ко су жртве? Жртве су спортисти, жртве су млади, без обзира на то како су спортисти рангирани, да ли као професионални спортисти или као аматери. Због тога, криминализација овог кривичног дела је несумњиво била потребна и несумњиво је да је ово огроман помак у кривичноправном смислу речи.

 Оно што ни ви, а ни ми у Посланичкој групи СПС нећемо прихватити јесте да је закон наводно увео конфузију када је у питању однос између прекршаја и кривичних дела. Није. Није, нити може бити конфузно и контрадикторно било шта. Пре свега, и са становишта кривичног законодавства, нико не може бити кажњен два пута за исто противправно дело, што значи да ако је неко већ кажњен за прекршај, где су врло јасно прецизирани и дефинисани елементи прекршаја, неће бити кривично гоњен за кривично дело, и супротно.

 Дакле, са те стране, и ви, и народни посланици, а нарочито грађани и спортисти на које се овај закон директно односи могу да буду релаксирани да овде у практичној примени нема апсолутно никаквих апсурда, нема нелогичности и нема контрадикторности.

 Оно што је такође важно истаћи јесте чињеница, с обзиром на то да сам поменуо кодекс, да ми је познато да је ваше министарство, са вама на челу, учинило значајне кораке како би се спровеле едукације. Зашто едукације? Едукације, у односу на све спортске организације, спортске колективе, у односу на клубове. Јер, несумњиво је да нема довољно новчаних средстава да би се спроводиле антидопинг контроле. Сами сте поменули колико кошта једна антидопинг контрола. Сада, када би се кренуло у једну акцију спровођења антидопинг контрола, то би било изузетно скупо.

 Због тога, без обзира на то што се морају спровести, ради уштеде буџета Републике Србије, сматрам, а и Посланичка група СПС стоји на том становишту, да је неопходно превенирати, да је неопходно да та превенција буде спроведена кроз едукације, да се спортисти едукују у оном смислу у коме је то неопходно, јер на тај начин штите себе, штите своје здравље и, на крају крајева, своје животе. И, што је најважније у спорту, на тај начин остају оно што јесу – поборници фер-плеј такмичења и фер-плеј борби.

 Имајући у виду да сам 35 година везан за спорт и као међународни судија са светским сертификатом у карате спорту, дужан сам да као светао пример, али заиста светао пример, поменем управо Карате федерацију Србије као организацију која је успела да већ сада афирмише све ово што је у закону о коме данас расправљамо предвиђено. Национални грански савез, који се зове Карате федерација Србије, постоји већ 50 година и препознат је од Спортског савеза Србије, Олимпијског комитета и, заиста, то је једини национални савез из ове гране спорта преко кога држава Србија остварује своје интересе када је карате спорт у питању.

 Подсетићу да је 2010. године Карате федерација Србије управо овде у граду Београду, нашем главном граду, организовала светско првенство на којем су тада постигнути најзапаженији и најзначајнији резултати: чак три злате медаље, једна бронзана, при чему је једна златна медаља била у екипној конкуренцији.

 У овој грани спорта је присутно преко 50.000 спортиста. И, господине министре, сигурно знате, али због грађана желим да напоменем да се у овој грани спорта посебна пажња посвећује животу спортиста, да постоји изузетно успешна сарадња са Републичким заводом за спорт, са Антидопинг агенцијом Републике Србије. Са поносом се може констатовати да до сада овај спорт никада није имао допинговане спортисте.

 Морам да истакнем да су наши најквалитетнији спортисти, наши репрезентативци, који су већ међународно признати по свом спортском квалитету, чак две године били тестирани када су у питању антидопинг контроле, да се апсолутно у том правцу ништа није могло ни пронаћи. Заиста, то је један позитиван и светао пример како треба деловати и како једна организација треба да се понаша у том смислу.

 Ово сам рекао због тога што је карате спорт, нажалост, маргиналан спорт иако је изузетно масован, а маргиналан је због тога што му се не посвећује нека медијска пажња. Али, на нашу срећу, срећу каратиста, људи који се баве овим спортом, посвећује му пажњу Министарство, као и ви који представљате Министарство. Посвећује му се пажња у оном смислу у коме тај спорт треба да буде афирмисан знатно више него што је био до сада. А то „знатно више“ утемељено је на чињеници да резултати каратиста и спортиста у карате спорту оправдавају улагање у карате спорт. То улагање још увек није, бар по мом мишљењу, а нећете ми замерити што ћу га изнети као лични став, на оном нивоу на коме би било потребно да и они који долазе... Јер, увек имамо подмладак, увек имамо таленте, увек имамо надарене у свим областима спорта, не само у каратеу, али у каратеу посебно, то апострофирам и сматрам да у њих треба улагати.

 На крају, мислим да би било значајно да овде постигнемо један општи консензус. Око овог закона не сме да буде политичких подела. Нема разлога да се на било који начин доводи под сумњу било шта што се овим законом афирмише, јер радимо у интересу здравља, у интересу живота, у интересу младих, у интересу оних на којима свет остаје, у интересу оних који ће величати и вероватно овенчати славом ову државу, нашу Републику Србију.

 Социјалистичка партија Србије и Посланичка група Социјалистичке партије Србије ће из свих ових разлога, као и разлога које је изнео овлашћени представник Социјалистичке партије Србије у овој расправи, сигурно гласати за овај предлог закона. Хвала.

 ПРЕДСЕДАВАЈУЋИ: Захваљујем. Реч има министар у Влади господин Вања Удовичић. Изволите.

 ВАЊА УДОВИЧИЋ: Желим да вам се захвалим на сугестијама, али и да вам дам један кратак одговор.

 Члан 3. овог закона преписан је директно из Светског антидопинг кодекса и као такав не може се мењати на националном нивоу. А прекршаји су независни и они управо иду по пријави, тако да се спортиста, по члану 3, по Светском антидопинг кодексу, кажњава тако што се не може бавити спортом за време трајања изречене казне. То је једино она паралела, што сам хтео да вам објасним. У сваком случају, хвала на подршци и на сугестији.

 ПРЕДСЕДАВАЈУЋИ: Захваљујем, господине министре. Реч има народна посланица Марија Јевђић. Изволите.

 МАРИЈА ЈЕВЂИЋ: Поштовани председавајући, министре, колеге народни посланици и грађани Србије, на самом почетку свог излагања желим да нагласим да ће Посланичка група Јединствене Србије у дану за гласање подржати Предлог закона о спречавању допинга у спорту.

 Сви знамо да је одавно у спорту престала да важи парола како је само важно учествовати. Да је тако, не би се у спорту на свим нивоима улагала толика средства и са значајних места у различитим екипама смењивали они који не остварују очекиване резултате. Из овога изводимо закључак да је више од учешћа важна победа, пре свега да би се оправдало све оно што је уложено у спорт. Ако је тако, онда се не бирају средства да се дође до победе, а начин да се до ње дође је и коришћење стимулативних средстава, све чешће и оних забрањених.

 Допинг је тема о којој се мало прича, али се чини да највећи број обичних људи, а, што је поразно, и спортиста, о томе врло мало зна. Иако се под овим појмом првобитно сматрало само побољшање учинка на неком такмичењу коришћењем стимулативних и наркотичких средстава, током времена је допинг добио много шире значење, па га је и Међународни олимпијски комитет дефинисао као коришћење, узимање и давање људском организму страних супстанци или веће количине супстанци које организам нормално садржи са циљем да се на вештачки начин стимулишу, односно повећају такмичарске способности, што је у супротности са спортском етиком, физичким и менталним интегритетом спортисте.

 Први подаци о допингу у спорту потичу из античке Грчке, где су стари Грци у време олимпијских игара користили одређене врсте гљива да побољшају физичке перформансе, а Астеци су у исте у сврхе конзумирали људско срце. Допинг су, наводно, користиле неке војске у ратовима да би на вештачки начин подигле храброст и издржљивост својих војника.

 Коришћење допинг средстава и метода за повећање издржљивости је присутно међу врхунским спортистима, али и код аматера и рекреативаца. Посебно разочаравајуће делује сазнање да је присутно и код све млађе популације.

 У спорту се користи и све већи број различитих супстанци са циљем да се побољшају резултати, смањи нервна напетост, повећа мишићна снага и маса, губитак тежине, отклони умор и оствари бржи опоравак или замаскира нека друга супстанца приликом тестирања. Посебно је забрињавајуће што спортисти узимају допинг средства чак и по цену властитог здравља, а због тежње за самодоказивањем, због утицаја родитеља, тренера или других чинилаца, а све у циљу стицања славе и новца.

 Да би се спречило негативно дејство ових супстанци по организам, међународна организација, владе готово свих земаља, националне и спортске федерације и МОК су се мобилисали да стану на крај овом пороку. Основана је и Светска антидопинг агенција, у циљу популаризације спорта без допинга и заштите спортиста од нежељених последица. Направљена је листа забрањених супстанци и пронађени поступци за њихово откривање посебним хемијско-технолошким лабораторијским испитивањима.

 Предложени закон прецизира дисциплинске мере, које подразумевају дисквалификацију спортских резултата, привремену суспензију, забрану учешћа на такмичењу, забрану обављања послова у области спорта.

 У казненим одредбама пише да ће онај ко спортисти да или пропише, изда или на спортисти примени допинг средство, наведе га, помогне му или му на други начин омогући да употреби допинг средство, бити кажњен затвором од шест месеци до пет година. Ако је спортиста малолетник или је реч о више лица или је то изазвало нарочито тешке последице, учинилац ће бити кажњен затвором од две до десет година. Све ово је, као и многе друге одредбе, у реду само ако се обезбеди поштовање закона.

 Посебно желим да нагласим и поручим свим спортистима и младим људима који желе да се баве спортом, а из угла спортисте који је већ 20 година у спорту, да се врхунски резултати постижу само вредним радом, тренингом, здравим разумом и храбрим срцем.

 На крају, као што сам и рекла, Посланичка група ЈС ће подржати предложени закон, уз напомену да је потребна мобилизација целокупне заједнице и свих који се баве спортом и младима да код њих развију спортски дух у пуном смислу тих речи и да их уче да се до врхунских резултата долази само мукотрпним радом и одрицањем, а не коришћењем стимулативних средстава, јер су онда резултати тренутни, а последице, нажалост, трајне. Хвала.

 ПРЕДСЕДАВАЈУЋИ: Захваљујем. Реч има народни посланик Балша Божовић. Изволите.

 БАЛША БОЖОВИЋ: Захваљујем, господине Бечићу. Уважени грађани, даме и господо народни посланици, поштовани министре, основни циљеви доношења овог закона су потпуно јасни и са њима се ми слажемо, они су у реду.

 Искрено, нама је веома криво што је вашем министарству и вама лично требало око две године да предложите овај закон. Имамо ту ситуацију да седите у Влади чији је премијер и синоћ говорио о муњевитим реформама, а већ две године се чека на доношење једног закона у коме, да се разумемо, нема заиста ничег спектакуларног, сем оног што сте и ви рекли, да се усклађује са светским антидопинг нормама, што је похвално и што ћемо ми у дану за гласање позитивно оценити.

 Оно што је нама спорно односи се на неколико ствари, о којима је говорио и наш овлашћени представник, када је у питању директор Антидопинг агенције. По нашем мишљењу, он не може обављати другу функцију сем те, уколико она евентуално није едукаторска, из простог разлога што појединац или појединка на тако важној јавној функцији не може бити у било каквом сукобу интереса.

 Такође смо у неколико наврата говорили о томе како су казне, по нашем мишљењу, веома благе. Овом приликом бих прочитао да се у члану 39. Предлога закона каже следеће: „Ко неовлашћено у циљу допинга у спорту производи, прерађује, продаје или нуди на продају, или ради продаје купује, држи или преноси, или посредује у продаји или куповини допинг средстава, или на други начин неовлашћено ставља у промет допинг средства, казниће се затвором од три до дванаест година“.

 Оно што нас буни јесте што се затим код прекршаја у другом делу у члану 40. такође говори о продаји и сличним елементима преступа, али се овде предвиђа новчана казна од 400.000 до 1.000.000 динара. Такође, у чл. 41. и 42. се предвиђа опет за исто дело различито степеновање, од 50.000 до 150.000, или од одређеног броја до максимум 150.000 динара.

 Оно што нас буни јесте да се недовољно разграничила прекршајна од кривичне одговорности и да се сасвим широко оставља на тумачење шта у ком тренутку може бити прекршајна, а шта кривична одговорност. То није јасно дефинисано и ту ћемо кроз амандмане вама предложити да на јаснији начин уредимо ову област.

 Господин Јова Марковић је говорио да су преблаге казне које предвиђају и прекршаје, да сваки спортиста на било ком нивоу такмичења, наравно, који је свестан последица коришћења допинг средстава, које могу да нанесу велику штету његовој каријери, да се у Предлогу закона предвиђа да сваки спортиста има право на три везана неиспуњавања обавеза према антидопинг организацији. Дакле, сматрамо да је то сувише благо и да свако неиспуњавање обавезе мора бити санкционисано моментално.

 Ви сте имали прилику да објасните и да то образложите. Ми и даље сматрамо да је ово начин на који треба решити до краја и овај део Предлога закона.

 Такође, др Милета Поскурица, који је члан законодавног одбора, ако се не варам (он је некада био уважени члан Српске радикалне странке, данас Српске напредне странке), скренуо је пажњу да овај предлог закона има једну врсту, могао бих је назвати, корупције у најави. Ево, образложићу због чега.

 Антидопинг агенција, по овом предлогу закона, расписује тендер ради избора лабораторије која ће вршити антидопинг контролу. Затим, у даљем образложењу се говори да ће Агенција набавити потребну опрему лабораторији која победи на тендеру. То није до краја јасно, зашто би из буџета Агенција плаћала некоме ко је већ победио на тендеру додатну опрему? И, питање је, да ли људи који раде на тој додатној опреми онда имају искуства, с обзиром на то да је нису имали до тада, и да ли се додатно плаћају трошкови зато што се ради о људима који немају искуства на одређеној опреми?

 Такође је веома конфузна ствар зато што се из неколико примера потенцијално може јавити пример корупције у најави. Зато је ово још једна молба посланичког клуба Демократске странке, с обзиром на то да је есенција политике Владе борба против корупције, да се овакве ствари много јасније регулишу него што су предложене самим Предлогом закона.

 Да се разумемо, не мора да значи да је некоме ово и била намера. Ја уопште не говорим да је то случај, само предлажем да се мало јасније ова област уреди, из простог разлога што се на основу овог примера могу јавити неке ствари које би у некој најави могле да значе и постојање одређене корупције. Хвала.

 ПРЕДСЕДАВАЈУЋИ: Захваљујем, господине Божовићу. Реч има министар у Влади господин Вања Удовичић. Изволите.

 ВАЊА УДОВИЧИЋ: Нећу дужити, покушаћу само да објасним у вези с овом опремом за коју се расписује јавна набавка и самом лабораторијом.

 Антидопинг агенција расписује јавну набавку за опрему коју користи у спровођењу антидопинг контроле. Ради се о такозваним китовима, где се ставља супстанца узета од спортисте; даље се тај кит транспортује упакован на специјалан начин да не би дошло до злоупотребе у овлашћеној лабораторији. У свету постоје само две компаније које производе те китове. Значи, нема их много. Има их само две, и расписује се јавна набавка за те две компаније.

 Као што сам рекао у уводном излагању, лабораторија има доста, у Европи двадесетак. Она која испуњава све обавезе је ова у Бечу, да не бих понављао. Али, нема никакве везе са опремом, да ми нашим средствима купујемо било какву опрему за лабораторију; значи, ради се о китовима који оду у лабораторију, у чему се транспортују супстанце, и онда се… Могу да вам објасним како то све изгледа, пошто сам то радио безброј пута, али то је један посебан начин, да не замарам сада све посланике. То је конкретан одговор на ваше питање. Сматрам да ћемо кроз амандмане разговарати и о другим сугестијама које сте изнели. Хвала.

 ПРЕДСЕДАВАЈУЋИ: Захваљујем. Реч има народни посланик Мирко Чикириз.

 МИРКО ЧИКИРИЗ: Господине министре, задовољство је нас народних посланика да на челу Министарства стоји неко чија је спортска каријера обележена врхунским резултатима. На челу Министарства имамо особу која је на најбољи начин, у сваком смислу, као спортиста репрезентовала своју земљу. Ми очекујемо да на крају вашег мандата такву оцену дамо и у погледу рада вашег министарства. На том путу вам неће бити тешко, посебно у погледу приватизације великих спортских клубова и свега што нам неопходно следи.

 Закон о коме данас причамо је управо промовисање здравља, оне старе латинске сентенце „Mens sana in corpore sano“ или „У здравом телу, здрав дух“.

 Допинг је начин на који спортисти злоупотребом хемијских средстава, али и другим врстама медицинских интервенција, нпр. заменом крви, покушавају да надмаше у резултатима остале спортисте или сопствене резултате, на штету сопственог здравља. То није нова појава модерног спорта, без обзира на то што већина мисли, и такав је утисак у јавности, да је то појава која настаје са развојем фармакологије. То је стара појава. Још су антички спортисти користили недозвољене супстанце у жељи да постигну што боље резултате или да победе на такмичењима. Допинг или недозвољена средства су користиле и многе армије, војске кроз људску историју, а познато је и у нашем народу одомаћено мишљење – кад Турци беру мак, да се спрема велики војни удар.

 Са обновом олимпијских игара, јављају се и нова средства. Са развојем спорта, медицине, постижу се и значајнији резултати, тако да, рецимо, данас један просечни спортиста може постићи резултат какав је постигао олимпијски победник пре четрдесет, педесет или шездесет година. Старосне границе се померају. Сећам се да се пре само двадесет и нешто година спортиста који је имао 27-28 година у јавности звао ветеран. Данас се за тог спортисту сматра да тек треба да постигне врхунске резултате. Старосне границе се померају. Наша фудбалска легенда Драган Џајић се опростио од фудбала у 31. години, Кићановић исто, а данас никоме на памет да у 31. години окачи копачке о клин. То је нека друга тема, али је везана за развој спортске медицине, за унапређење здравља, упоредо са развојем опасности које урушавају здравље спортиста и здравље нације, а то је коришћење недозвољених средстава.

 Примера ради, Ленсу Армстронгу је 2012. године одузето чак седам титула победника Tour de France. Допинг је данас буквално редовна појава у екстремном спорту, нарочито у бициклизму.

 Ми ту можемо да се похвалимо, с обзиром на то да је на ових, ако се не варам, 5.000 прегледаних спортиста, само 50 било позитивно. То је око 1%. Због чега је то битно? Због тога што допинг средства утичу на повећање физичких и психичких способности спортиста; више на побољшање психичких способности, негде до 10%, али и физичких, од 3 до 5%. Многи би рекли да је то занемарљиво, али није занемарљиво, јер повећање физичких способности само за 1% управо чини ту преломну тачку да се постигне врхунски резултат. Замислите, када, рецимо, у трци на сто метара једна стотинка одлучи победника, а ви подигнете, коришћењем недозвољених средстава, своју психофизичку форму за 1%.

 Због чега је уопште у промовисању здравља, не само спортиста, него и свих оних који се баве аматерским и професионалним спортом, битно да се буде у сталној кампањи? Ми не очекујемо да ће овај закон и подзаконски акти решити све проблеме, јер је то заиста немогуће. Мислимо да ће доминантан утицај имати законска основа, уз вођење сталне кампање, пре свега везано за штетност по здравље. Рецимо, различити подаци говоре да многи бодибилдери не преживе 50. годину управо због коришћења недозвољених средстава у жељи да постигну најбоље резултате.

 На годишњем нивоу, причам о јавном здрављу, изгуби се због нередовне или одсуства умерене физичке активности више живота него што се изгуби у саобраћајним несрећама, при прекомерној употреби наркотика, дувана или алкохола. Недостатак физичке активности као фактор ризика изједначио се у многим својим сегментима са болестима кардиоваскуларног система и као узрок изједначио се у потпуности са холестеролом, повишеним крвним притиском и осталим ризицима који су на табели смртности међу главним ризицима.

 Код финансијске користи бављења спортом, једна анализа УН показује да је уштеда трошкова здравствене заштите и подизања нивоа јавног здравља велика. Затим, то утиче на повећање продуктивности; онда, превенцију насилничког понашања и малолетничке делинквенције; и, обезбеђује здравију животну средину.

 С друге стране, треба се бавити заштитом здравља спортиста, што је основни циљ овог закона. Поред превентивне заштите, рада тимских лекара, медицинског особља на такмичењима итд., борба против допинга.

 Због чега спортисти користе допинг? Зато што скраћује време опоравка, одмора, доноси бољи физички и психички учинак и повећање учинка о коме сам причао, од 5 до 10%, што се тиче физичких и психичких активности.

 Ви сте промовисали овде, министре, нешто са чим се ми у потпуности слажемо. Спортисти су идоли младих генерација. Понашање спортисте, то на који начин је дошао до врхунског спортског резултата, у великој мери ће утицати и на понашање младих којима су спортисти идоли. Не постоји овде, чини ми се, народни посланик (или народна посланица) који није имао неког врхунског спортисту у клубу за који навија или репрезентацији, који му је у своје време био врхунски идол.

 Према томе, велика је одговорност и на самим спортистима и на тимовима који управљају спортским друштвима, спортским савезима, клубовима, репрезентацијама, али и онима који се баве аматерским спортом, да стално врше едукацију.

 Пошто ми време истиче, ја ћу само рећи да се у потпуности слажем и залажем за то да се обнови рад скупштинског одбора за омладину и спорт; да по овим питањима треба едукативно и превентивно деловати; залажем се за то да се у потпуности изврши деполитизација спорта, приватизација великих спортских клубова и, посебно, да се што мање из буџета локалних самоуправа…

 (Председавајући: Време.)

 … завршавам, и републичког буџета улаже у људе, а више да се улаже у инфраструктуру, јер кад имамо добро инфраструктуру, то је најбоља основа за развој спорта. Хвала.

 ПРЕДСЕДАВАЈУЋИ: Захваљујем. Реч има народни посланик Владимир Ђукановић. Нека се припреми народна посланица Јована Јовановић.

 ВЛАДИМИР ЂУКАНОВИЋ: Хвала, уважени председавајући. Пред нама је веома важан закон, изузетно важан, зато што у много чему може да побољша наш однос према омладини.

 Зашто о овоме говорим? Пре свега, ми смо, господине Удовичићу, а надам се да и ви то увиђате и видим да сте неке лепе кораке покренули у Министарству спорта, потпуно уништили генерације и генерације тиме што смо спорт почели да схватамо искључиво као средство да се заради новац. Тренери све више постају радници менаџера, а не педагози.

 Наравно, ту има и кривице родитеља и читавог друштва, зато што многи родитељи, како виде да им дете расте, да је мало талентовано, одмах сматрају да им је дете Ђоковић или нови Меси, или неки од врхунских спортиста. Онда се запоставља школа, запоставља се образовање, дају се огромна средства (иначе, данас је јако скупо уписати дете да тренира), улаже се у дете. Долази, наравно, до потпуног уништења здравља самог детета зато што детету, док расте, не можете такве напоре задавати; онда оно пропада и постаје чак и бескористан члан друштва, зато што није ни школу завршило, а пропало је у спорту.

 Позивам вас да погледате, од наших младих кошаркаша, колико њих је, нажалост, своје каријере упропастило тако што имају укрштене лигаменте, тако што су им потпуно упропашћена леђа, тако што гомила њих има великих проблема са самим мишићима, неки имају и срчане мане. Имали смо неколико ситуација на нашим фудбалским теренима да фудбалер падне на самом тренингу, јер не може напоре више да издржи, падне у несвест. Имали смо и смртни случај чак, пре неколико година. Нажалост, такве ствари се збивају и збивају се управо зато што се користе разноразна недозвољена средства.

 Ово је добар закон зато што ће то спречити, али ово није довољно. Ви морате, пре свега, да вратите струку у спорт. Струка је потпуно уништена у спорту. Мислим да су и разноразни приватни факултети који се наводно баве спортом томе доста допринели, зато што се стално гледа како да се негде оствари профит. А, рецимо, онај ко је завршио ДИФ и ко се образовао за тако нешто данас нема посла, нити може да ради, зато што једноставно није пожељан, јер не жели да неко дете убије, него просто жели да од њега створи доброг спортисту. Наравно, то не одговара разним менаџерима, не одговара разним клубовима који су, отприлике, почели играче и младе спортисте све више да схватају као робље, а не као људе који заиста треба да стасају у врхунске спортисте.

 Разумем, то је та битка у неком капиталистичком друштву, за које се иначе лично залажем, али, погледајмо, и у Немачкој, и у Француској и у Великој Британији и свим другим државама и те како се води рачуна о здрављу спортиста. Код нас је, нажалост, постао систем – дајте, до шеснаесте-седамнаесте године да од њега нешто направимо, па да га продамо. А какве играче све продајемо, посебно, рецимо, у фудбалу, најбољи вам је показатељ то што неретко наши клубови „добијају пацке“ из иностранства од клубова где смо неког играча продали зато што дође болестан, односно дође са укрштеним лигаментима, уништеним леђима, оштећеним зглобовима итд.

 За почетак бих вас позвао, оно што је суштински, што ми у наш спорт морамо да уведемо, то је да се врати физичка култура. Значи, не само час физичког у школи као час физичког, него, просто, мора да постоји физичка култура, да се дете образује шта је то заправо бављење спортом. То је оно што нама недостаје.

 Недавно сам био у Русији, тамо су у свим школама вратили совјетски систем образовања у спорту, уопште, совјетски систем у школовању, зато што се показао као добар. Тамо свака школа мора да има базен, мора да има изванредну рукометну салу, мора да има изванредан фудбалски терен. Знам да је то скупо да се овде код нас изведе, али неке ствари у том сегменту морамо да поправимо да бисмо добили здраву децу. Између осталог, надам се да ћете то урадити.

 Што се тиче саме струке, замолио бих вас да се поведе рачуна да тренери убудуће буду пре свега педагози. И ви сте некада били спортиста и ја сам био спортиста; прва ствар коју тренер гледа када посматра како се развија неки спортиста су оцене у школи, јер не можете да имате добро дете, односно доброг спортисту ако је он у школи потпуно све запоставио, има јединице, бежи са часова итд. То, нажалост, данас тренери више не раде зато што су створени искључиво да створе неког играча да би се остварио профит за клуб.

 Замолио бих да се ту пре свега поведе рачуна да тренер мора да буде педагог. Морате да имате апсолутно правило да у свим спортским клубовима тренери пре свега морају, када већ говоримо о допингу, да науче дете шта је то што је недозвољено. И, треба да имате предавања. Није смисао тренирања само трчати, набијати кондицију, него морате да имате и одређено предавање шта је то допинг, шта је то што је недозвољено, да се не би догодило да дете то узме и да на тај начин постиже неки резултат. Дакле, пре свега, предавања о допингу морају да се уведу у наше клубове.

 Што се тиче самог закона, заиста је добар закон. Нема ту никаквих приговора. Једино што бих волео... А то сте и навели овде у члану 4; ово је поражавајуће што мора да се уведе, али каже: „Антидопинг агенција објављује на свом веб-сајту идентитет спортисте или другог лица, осим уколико је у питању малолетно лице, за које првостепеном или коначном одлуком утврђено да је починило повреду антидопинг правила...“. Страшно је, уопште, што морамо да дефинишемо да постоји та могућност да малолетно лице узима допинг. То ми је потпуно несхватљиво. Где смо дошли као друштво, и уопште читаво човечанство, када малолетна лица узимају тако нешто да би остварила неки резултат и да би се негде продала?

 Оно што морам да вас питам везано је за саму дефиницију допинга. На почетку закона, слажем се, каже се да је забрањен допинг у спорту, све је то у реду, али када се дефинише допинг у спорту, каже се: „Допинг у спорту, у смислу овог закона, јесте постојање једне или више повреда антидопинг правила утврђених чланом 3. овог закона.“ Не бих се у потпуности сложио са овим. Члан 3, између осталог, прописује да је недозвољено узимање одређених супстанци итд., али, рецимо, повреда је и ако не желите да се контролишете. То не може да буде допинг. Допинг је ако сам узимао недозвољену супстанцу, а кршење антидопинг правила је нешто друго. Мислим да треба то раздвојити, да се дефинише тачно шта је допинг, а шта је кршење антидопинг правила. Мислим да би било много корисније, овако ми се чини да се ствара мала конфузија и лично сам противник, али, наравно, то је на вама да видите.

 У члану 20. се каже како може Антидопинг агенција, која ће се формирати, да се финансира. Каже се – из буџета, што апсолутно подржавам. Али, другу тачку бих целу обрисао, зато се каже да се може финансирати „из донација, прилога и спонзорства домаћих и страних правних и физичких лица“. Немам ништа против, хајде, ово „донације и прилози“ још и некако, али да неко спонзорише једну јавну службу као што је Антидопинг агенција, мислим да није добро, јер када некога спонзоришете, тражите противуслугу. У овој ситуацији то може да буде јако компликовано.

 Не кажем, постоје законом дефинисано и како се примају донације и како се прима прилог, али ствара се неки систем могућности злоупотребе. Јер, једноставно ће доћи неко и казаће – даћемо новац да спонзоришемо Антидопинг агенцију, али као услугу тражимо да нашем играчу скинете то и то да може да користи, рецимо, неку супстанцу. Рецимо, може нека менаџерска фирма да каже – хоћу да спонзоришем Антидопинг агенцију, и потпуно је то у реду, али каже – скините нам ово да би могао да оствари одређени резултат.

 Колеге сугеришу да то јесте мало теже. То у свету не би прошло, али код нас, да би остварио неки резултат, да би се приказао негде на страни, може да буде јако велики проблем. Ако би могло да се поведе рачуна и да се то некако преформулише, или макар то спонзорство да се избаци? У реду, донација, прилог, потпуно разумем, али спонзорство ми је јако спорно и мислим да би то можда требало изоставити.

 Што се тиче осталог дела закона, посебно ми је драго што се ово уводи као кривично дело, да сви они који омогуће употребу допинг средстава и те како кривично одговарају. Видим да је предвиђена прилично ригидна казна, од две до десет година. Потпуно се слажем с тим, јер ти који тако нешто омогућавају уништавају генерације и генерације. Потпуно подржавам Владу Републике Србије што је овако нешто предложила. У дану за гласање, наравно да ћу и ја, као и сви посланици Српске напредне странке, са великим задовољством гласати за овај закон. Хвала вам.

 ПРЕДСЕДАВАЈУЋИ: Реч има министар у Влади господин Вања Удовичић.

 ВАЊА УДОВИЧИЋ: Пошто сте поставили директно питање дефиниције допинга, дефиниција допинга је преписана из Светског антидопинг кодекса и као таква не може се мењати.

 Морам да напоменем да смо имали у неким стварима, када смо преводили Светски антидопинг кодекс, како га усагласити са српским речником. Ту некада долази до неразумевања, али ово је у преводу било једино могуће, да се на овај начин преведе, а да буде применљиво и да буде усклађено са свим другим законима и подзаконским актима.

 Донације и спонзорство су регулисани по општем режиму. И злоупотребе се решавају по општем режиму. Али, на располагању сам да размотримо још једном и покушамо заједнички да нађемо неко идеално решење. Некако смо донекле ограничени у мењању ових области, јер нешто јесмо усвојили, а већину нисмо, и неке ствари су апсолутно условљене. Опет кажем, на располагању смо да разговарамо на ту тему. Хвала вам.

 ПРЕДСЕДАВАЈУЋИ: Реч има народна посланица Јована Јовановић, а нека се припреми народни посланик Александар Марковић.

 ЈОВАНА ЈОВАНОВИЋ: Уважени председавајући, министре, колегинице и колеге посланици, овај закон, као што су неке моје колеге поменуле, могао је да буде пример добре праксе: пред народне посланике није дошао по хитном поступку, била је јавна расправа, и једино да смо могли негде да видимо резултате и ток те јавне расправе.

 Нећу сада говорити о допингу као пошасти савременог доба, јер разне врсте природног допинга као стимулативне супстанце постоје још од пре 2.000 година. Имамо примере допинговања коња, још из 1666. године, арсеном у Енглеској. Крајем 19. века почиње озбиљније коришћење допинга, како би средином и у другој половини 20. века коришћење допинга у спорту попримило озбиљније размере, са озбиљно штетним дејством по здравље и живот спортиста. Чак, за последњих сто година имамо 115 случајева смртног исхода услед коришћења ових супстанци и велики број здравствених поремећаја опет услед коришћења истих.

 Дакле, допинг постоји, допинг се користи одавно. Има сувише лоших и изнова нових случајева како бисмо данас могли да кажемо да знамо све о допингу. Са напредовањем и развојем масовних медија, са развојем технологије и развојем медицине долазимо до тога да се јављају нове супстанце и траже нови начини коришћења нових допинг средстава.

 Шта је наш задатак? Пошто међународна заједница води оштру правну борбу против коришћења допинга у спорту, наш задатак је да пратимо међународне кораке, да наше конвенције усклађујемо са међународним и да подржавамо Антидопинг агенцију.

 Шта смо урадили? Године 2005. смо донели антидопинг закон, који је базиран на Европској конвенцији о спречавању допинга у спорту и Светском антидопинг кодексу; 2009. године смо ратификовали Међународну конвенцију о допингу, а 2011. године смо усвојили Закон о спорту и ту смо некако стали. Иако је Светски антидопинг кодекс донет још 2007. године, почео је да се примењује тек 2009. године. Имамо нови Светски антидопинг кодекс који је, чини ми се, донет крајем 2013. године и ви сте, министре, били присутни када је он био доношен. Он почиње да се примењује 1. јануара 2015. године, па смо опет дошли до такве ситуације да се налазимо у цајтноту, да за само два месеца почиње примењивање тог кодекса, а ми још увек нисмо ускладили наш ни са овим из 2009. године. То је оно на шта сам желела у свом обраћању да скренем пажњу.

 Овај закон усвајамо сада јер наши спортисти неће моћи да учествују на међународним такмичењима у случају да он не буде усвојен и, колико сам разумела, нећемо моћи ни да организујемо нека такмичења. То што се сада закон доноси у цајтноту није, у неку руку, ни због наших спортиста ни због њихових резултата, већ због тога што опет имамо кашњења и опет имамо рокове. Ви сте неких 400 дана министар овог министарства, па сматрам и желим да вас питам – да ли су ти закони могли да се донесу раније, 2013. године или раније 2014. године? Главна моја замерка се односила на неактивност Министарства, инертност.

 Када говорим о Министарству, у вашем портфолију, портфолију Министарства омладине и спорта, налазе се велике теме: позиција младих у нашем друштву, незапосленост младих људи, едукација. Имамо податак да чак 70% младих сматра насиље корисним инструментом у решавању проблема. Један од начина како можемо решити тај проблем јесте укључивање младих у бављење спортом, како професионално, тако и рекреативно, односно аматерски.

 Још неке од мојих замерки иду у правцу неактивности у смислу едукације. То је уједно и замерка Антидопинг агенцији у односу на савезе. То је и законска обавеза, члан 10. став 7. је врло прецизан у односу на ову потребну едукацију.

 Извукла сам неке податке који говоре о томе да су наши спортисти веома упознати са тим колика је штетност приликом допинговања. Међутим, мали проценат спортиста је упознат са тим, мислим да 50% њих не зна које су то забрањене супстанце, и чак 60% спортиста није упознато са овим законом који данас доносимо и оним законом који је важио до сада.

 Мислим да је неопходно обратити пажњу и на оне који се рекреативно баве спортом, јер и они често, да би постигли резултате, посежу за недозвољеним супстанцама. Те недозвољене супстанце се врло често могу наћи готово у свакој теретани и доступне су свима. Неопходно је едуковати младе људе о штетности ових средстава са којима долазе у контакт.

 Јако је битно да водимо интелигентну борбу против допинга у спорту јер она некада може имати много боље резултате него неке друге ствари. Ако гледамо само закон и рестриктивне мере, у свему томе увек се нађе неког простора за рад „испод жита“. Очекујем да ви вашим ауторитетом као министар и вашим планом едукације градите свест о борби против допинга.

 ПРЕДСЕДАВАЈУЋИ: Захваљујем, госпођице Јовановић. За реч се јавио министар у Влади господин Вања Удовичић.

 ВАЊА УДОВИЧИЋ: У праву сте да смо можда прекасно пред вама са Предлогом закона о спречавању допинга. Јавна расправа и рад на овом закону били су пре конституисања нове владе, рађена је јавна расправа за време техничке владе и због тога се поновила целокупна јавна расправа. Баш зато што смо желели да не идемо по убрзаном поступку, ишли смо нормалним путем, и зато смо данас пред вама са законом који јесте прошао општу јавну расправу. Није било много сугестија ни први ни други пут. Значи, два пута сам обављао дефакто исту јавну расправу, са истим људима, позивали смо све релевантне стручњаке из области спорта да се прикључе. Други пут, сматрали су да немају шта ново да кажу о Предлогу закона, сматрали су да је закон добар такав какав јесте.

 Понављам, цела процедура је испоштована, од објављивања до спровођења. Слажем се са вама, као што сам рекао и другим народним посланицима, послаћемо извештај са јавне расправе да се људи не би мучили, тражили, али је јако штуро штиво уопште о самој јавној расправи. То је због инерције самог Министарства. Али, опет кажем, ово је био једини могући рок да се нађемо у Скупштини. Чак смо инсистирали да што пре дођемо пред вас народне посланике и пред грађане Републике Србије да бисмо што пре покренули, да бисмо могли да усагласимо и подзаконске акте, да не бисмо пробијали никакве рокове и били на штету наших спортиста.

 После ћу вам одговорити за рекреативце, али спортисти су и те како упознати са овим законом. Са листом недозвољених супстанци, не верујем да јесу, јер не могу ни да изговоре те супстанце које су на тој листи. Зато и постоји Антидопинг агенција која помаже свим спортистима, на располагању је свим спортистима, доступна је, морам рећи, 24 сата свим спортистима, баш да би се отклониле све недоумице. Мислим да многи од нас, сада да прочитамо, не бисмо знали шта у суштини значи та супстанца.

 Оно што нисам рекао у уводном излагању, спортиста може да тражи у једном тренутку изузимање неке од супстанци због саме терапије. Он је дужан да обавести лекара да је професионални спортиста и лекар је дужан да прилагоди терапију њему, али ако имате дијабетичара или астматичара, он цео живот мора да спроводи своју терапију, у којој се налазе одређене недозвољене допинг супстанце. Та лиценца се обнавља сваке године од стране националне антидопинг агенције или међународне спортске организације.

 Што се тиче рекреативаца, мислим да смо у овом тренутку, са овим бројем људи који се баве овом темом, у максимуму активни по свим тачкама овог закона. Што се тиче саме едукације рекреативаца, не можемо допрети до неког ако он не жели да прихвати едукацију. Дешавало се на терену да рекреативци одбијају, прво, да попуне информатор, да попуне неке опште информације које дајемо да бисмо видели колико су уопште упознати са овим проблемом, са овом негативном појавом. Не можемо утицати ни на кога да се против своје воље едукује. Можемо радити разне кампање, можемо причати о томе. То се ради, можда у недовољној мери.

 Потрудићемо се да у наредном периоду појачамо активност и на том плану, али сада нам је тренутно фокус група спортисти. Не само професионални спортисти, о којима се овде највише говори (када се прича о спортистима, сви мисле о професионалним спортистима), не, него сваки спортиста који је у систему спорта, сваки спортиста који се такмичи и који је у систему који је препознала Република Србија.

 Зато нам је јако тешко и искрено тражим и од вас помоћ да бисмо едуковали све грађане, свако у оној мери у којој може да едукује, да пренесе своје знање да бисмо спречили овакве појаве, јер сматрам да је ово од општег значаја и да је помоћ неопходна да бисмо успели. Хвала.

 ПРЕДСЕДАВАЈУЋИ: Захваљујем, господине министре. Реч има народни посланик Александар Марковић, а нека се припреми народна посланица Адриана Анастасов. Изволите, господине Марковићу.

 АЛЕКСАНДАР МАРКОВИЋ: Хвала, уважени председавајући. Поштовани министре, поштовани представници Министарства, даме и господо народни посланици, пре него што пређемо на закон желео бих да се сложим са својим драгим колегом који седи преко пута мене да постоје посланици који прехлађени долазе на седнице Народне скупштине зато што је тема важна, зато што су закони важни. Јесте, и ја сам данас дошао прехлађен на ову седницу Народне скупштине зато што сматрам да је важан овај закон, али ми пристојност не дозвољава да доносим ни ланч-пакете, ни храну, ни пиће, ни остале ствари.

 Даме и господо народни посланици, пред нама је важан предлог закона, Предлог закона о спречавању допинга у спорту. Оно што бих одмах на почетку свог учешћа у начелној расправи волео да истакнем, то је да је за Србију, као земљу спорта, земљу изванредних, светски признатих спортских радника, који су и у индивидуалном, али и у колективном спорту освајали најпрестижнија светска знамења, овај закон истински важан, истински, јер су резултати које смо постигли у овој области поставили Србију веома високо на карти света. Иако нисмо земља која се својом величином, бројем становника и снагом своје економије може такмичити, управо захваљујући спорту Србија има право да се у неком аспекту назове светском силом.

 Све ове чињенице оставиле су значајан траг на изградњи карактера целог народа. Поносни на своје спортисте и поменуте резултате, постали смо друштво које високо цени фер-плеј и поштену компетицију. Зато је за нас веома важан овај закон, закон који регулише управо оне појаве које се са овим вредностима косе.

 За Србију је ова област важна и зато што се односи на ону сферу у којој се на најбољи начин представљамо свету, али и због тога што најбоље осликава систем вредности коме тежимо.

 Усвајањем предложеног закона вишеструко ћемо помоћи управо спортистима, спортским радницима и спорту уопште. Осим већ поменутог усаглашавања са Међународном конвенцијом о допингу и Светским антидопинг кодексом, као и усаглашавања са важећим Законом о спорту из 2011. године, овај закон треба усвојити како би се на најбољи начин уредила и унапредила област борбе против допинга у спорту у Србији, у складу са променама које су настале у свим међународним документима који се односе на спречавање допинга у спорту.

 Када се овај закон упореди са Законом о спречавању допинга из 2005. године, јасно се уочавају одређене измене, које се огледају у јаснијем дефинисању повреде антидопинг правила која су утврђена Светским антидопинг кодексом; затим, прецизнијем одређивању да санкције спортистима услед повреде антидопинг правила могу бити изречене од стране овлашћених антидопинг организација на начин прописан Светским антидопинг кодексом; затим, свеобухватније се утврђују обавезе свих спортских организација у спречавању допинга; јасно се дефинишу поједине надлежности и овлашћења Антидопинг агенције Републике Србије; прецизније се регулишу и овлашћења спортских инспектора, што је у овом случају нарочито важно, као и усклађивање кривичне и прекршајне казнене политике са Кривичним законом и са прекршајним казнама из Закона о спорту.

 Усвајањем овог закона улазимо у ред држава које су правно уредиле ову област. Имајући у виду и нове прописе Светског антидопинг кодекса који ступају на снагу следеће године, што ће нашим спортистима омогућити несметано учешће на великим међународним такмичењима, јер спортисти из земаља које не ускладе своја антидопинг правила са одредбама Светског антидопинг кодекса неће имати право учешћа, желим да вас позовем да подржимо овај предлог закона и усвојимо исти. Хвала вам најлепше.

 ПРЕДСЕДАВАЈУЋИ (Константин Арсеновић): Хвала и вама. Поштовани народни посланици, сагласно члану 27. и члану 87. ст. 2. и 3. Пословника Народне скупштине, обавештавам вас да ће Народна скупштина данас радити и после 18.00 часова због потребе да Народна скупштина што пре донесе закон и друга акта из дневног реда ове седнице.

 Такође вас обавештавам да ћемо радити без паузе, па вас молим да своје личне потребе усагласите у међувремену по свом нахођењу.

 Реч има народни посланик Адриана Анастасов. Изволите.

 АДРИАНА АНАСТАСОВ: Поштовани председавајући, уважени министре, даме и господо посланици, поштовани грађани Србије, овим предлогом закона Влада Републике Србије јасно показује своју огромну бригу о потенцијалу ове земље који се огледа у успешним спортистима у свим спортовима, бригу о младима, о бављењу спортом и квалитетном провођењу слободног времена деце и младих свих узраста.

 У нашој земљи са изузетно турбулентном историјом, млади људи су по сваку цену желели да постигну неку врсту успеха, да оду из својих градова, из своје земље, у неку бољу и лепшу будућност. Бити успешан спортиста постало је јако важно и млади су то желели по сваку цену. Желели су да буду и желе и даље да буду нови Вања Удовичић, нови Новак Ђоковић, нова Ана, Јелена, нови Саша Ђорђевић. Огромна жеља за успехом у спорту довела је до почетка коришћења допинг средстава и у Србији.

 У Србији је Закон о спречавању допинга у спорту донет 2005. године, а темељио се на Европској конвенцији о спречавању допинга у спорту Савета Европе и Светском антидопинг кодексу из 2003. године. Србија је 2009. године ратификовала Међународну конвенцију против допинга у спорту и тиме преузела обавезу да преузме и даље јача акције усмерене ка елиминацији допинга у спорту.

 Према одредбама Светског антидопинг кодекса, одређени број одредаба мора бити преузет и прихваћен од свих учесника у систему спорта. У супротном, спортисти из тих земаља не могу да учествују на великим међународним спортским такмичењима. У ту групу спадају и одредбе о томе шта се сматра повредом антидопинг правила и које су санкције.

 Систем борбе против допинга у спорту у Србији темељи се, према Закону о спречавању допинга у спорту, и на одговорном односу националних спортских савеза. Ми смо овде причали и о грешкама које су начињене приликом рада неких гранских националних спортских савеза. Пре свега бих навела да је у протеклом периоду од преко сто националних спортских савеза само 56 националних спортских савеза извршило своје законске обавезе које се тичу доношења општих аката у вези с антидопинг борбом, доношења програма антидопинг деловања, утврђивања мера и поступака у случају утврђеног допинговања спортисте итд.

 Циљ овог закона јесте унапређивање борбе против допинга у спорту и усклађивање са променама које су у међувремену учињене у међународним документима.

 Основне, суштинске измене тичу се: дефинисања повреде антидопинг правила, одређивања да се санкције спортистима због повреде антидопинг правила изричу од стране овлашћених антидопинг агенција и организација у Републици Србији, јаснијег утврђивања обавеза свих организација у области спорта, прецизирања надлежности и овлашћења Антидопинг агенције Републике Србије, усклађивања кривичноправне казнене политике са упоредноправним решењима и усклађивања прекршајних казни са прекршајним казнама из Закона о спорту.

 Већина успешних спортиста у Србији би вам рекла да се успех и резултати постижу само великим радом и трудом. Стално упозоравање, подизање свести и информисање спортиста је неопходно за њихов здрав развој. Промовисање спортског духа представља прославу људског духа, тела и ума. Карактеришу га етика, фер-плеј, поштење, здравље, изузетна достигнућа, тимски рад, посвећеност, поштовање правила и закона, поштовање себе и других учесника, храброст, заједништво и солидарност. Због тога позивам све посланике да гласају за овај предлог закона, јер ћемо само тако наставити борбу против допинга у спорту и подржати успешне спортисте, који се ту налазе само захваљујући свом огромном раду и труду. Хвала.

 ПРЕДСЕДАВАЈУЋИ: Реч има народни посланик Нинослав Гирић, а нека се припреми Љубица Мрдаковић Тодоровић. Изволите, Гирићу.

 НИНОСЛАВ ГИРИЋ: Захваљујем. Поштовани председавајући, поштовани министре, чланови Министарства, колегинице и колеге народни посланици, пред нама посланицима је предлог заиста квалитетног закона, пре свега свеобухватног и врло прецизног, о спречавању допинга у спорту. Квалитетан је у свим сегментима, од антидопинг правила, односно врло је јасно назначено када је настала повреда антидопинг правила, до казнених одредаба, које обухватају све учеснике у кршењу антидопинг правила.

 Да се подсетимо да је Република Србија 2005. године донела Закон о спречавању допинга у спорту, али је 2009. и 2013. године донет Светски антидопинг кодекс. И, Србија је прихватила Унескову Међународну конвенцију против допинга у спорту; 2009. године је ова конвенција ратификована усвајањем Закона о потврђивању Међународне конвенције против допинга у спорту. Дакле, овај закон има за задатак да уклони разлике које постоје између Закона из 2005. године, које сте ви, министре, врло јасно објаснили, и Светског антидопинг кодекса, који ступа на снагу 1. јануара 2015. године.

 Још једном да кажемо да су овлашћене организације које се баве антидопингом, пре свега, Антидопинг агенција Републике Србије, Светска антидопинг агенција и међународни и национални савези.

 Антидопинг агенција, поред осталог што има у свом домену рада, најмање једном годишње утврђује листу забрањених допинг средстава, која је у складу, наравно, са листом забрањених средстава Светске антидопинг агенције. Поред тога, Антидопинг агенција утврђује правила за одобравање изузетака, односно када је у питању терапијска употреба одређених средстава. У складу с тим, лекар који пропише спортисти средство које садржи забрањене супстанце у циљу лечења дужан је да о томе обавести спортисту.

 Ово је јако битно, и ја бих дао непретенциозан пример из свог искуства бављења врхунским спортом, који се зове рукомет, из седамдесетих и осамдесетих година када је овај спорт био на југословенском и светском врху, а затим и као лекара Фудбалског савеза Југославије и Фудбалског савеза Србије и Црне Горе. Радио сам са свим узрастима репрезентативаца и потенцијалних репрезентативаца, од школе фудбала до квалификација и учешћа на европским такмичењима. Када је у питању коришћење допинг средстава, основни проблем је био у млађим категоријама, у млађим категоријама фудбалера, овог пута фудбалера, поготово оних који долазе из мањих средина и мањих клубова. Појединци су користили допинг средства без било каквог сазнања са чиме се суочавају. Наравно, у самим селекцијама се проблем решавао најпре спречавањем и одузимањем допинг супстанци, а затим и сталним, односно континуираним едукацијама. Овде је више колега причало о тим едукацијама, али мислим да то треба појачати, поготово на терену и поготово према мањим срединама.

 Дакле, желим да укажем на то да данас, у време постизања врхунских резултата у свим спортовима, од првог дана када спортиста дође у сусрет са спортом, сви актери, од тренера, здравственог особља и осталих, морају да раде на личној и едукацији спортиста када су у питању допинг супстанце. Ово говорим пре свега да бисмо имали здраве спортисте и да не бисмо угрозили учешће на великим међународним такмичењима.

 Поред тога, овај предлог закона дефинише и да надзор над применом закона и прописа донетих на основу закона врши министарство надлежно за спорт, наравно, преко инспекцијског надзора, односно спортских инспектора.

 Што се тиче казнених одредаба, мислим да су сасвим примерене. Врло је значајно да обухватају све актере у спорту и око спорта.

 С обзиром на квалитет закона и заиста велику прецизност у свим законским одредбама, позивам све посланичке групе да у дану за гласање подрже овај закон. Наравно, Посланичка група СНС ће подржати овај закон. Хвала.

 ПРЕДСЕДАВАЈУЋИ: Хвала. Реч има народни посланик Љубица Мрдаковић Тодоровић, а затим Виолета Лутовац. Изволите.

 ЉУБИЦА МРДАКОВИЋ ТОДОРОВИЋ: Хвала, председавајући. Пошто нам министар није ту, поштовани сарадници Министарства омладине и спорта, колегинице и колеге народни посланици, потпуно је јасно да Предлог закона који се данас налази на дневном реду уређује и нормира изузетно динамичну област, тако да и национални прописи, али и прописи на глобалном нивоу, који су посвећени овој теми, захтевају сталну корекцију, допуне и побољшања.

 Управо данас је наш задатак да усвајањем новог предлога закона извршимо усаглашавање важећег закона са Законом о спорту из 2011. године, али и да унапредимо и ускладимо област борбе против допинга у спорту са актуелним решењима из међународних прописа.

 Нова законска решења регулишу следеће области, и ви сте о томе говорили у свом уводном излагању, а то су: дефинисање повреде антидопинг правила на начин утврђен Светским антидопинг кодексом; начин изрицања санкција спортистима и другим лицима због повреде антидопинг правила; регулисање обавеза свих спортских организација у односу на спречавање допинга; надлежност спортских инспектора; усклађивање кривичних и прекршајних санкција.

 Пре свега, као лекар и као хуманиста, коме је људски живот и здравље приоритет, морам да истакнем сва погубна дејства средстава за допинг, која се негативно одражавају на целокупни здравствени систем корисника тих средстава.

 Данас знамо да постоје различите фармаколошке супстанце, разни стимуланси, почев од наркотика, анаболика (који су били јако популарни седамдесетих и осамдесетих година прошлог века); затим, диуретици, локални анестетици, кортико-препарати, бета блокатори и многи други. Њихово погубно дејство се код корисника манифестује кроз оштећење функције јетре, функције бубрега, хормоналног дисбаланса који код мушкараца спортиста доводи до гинекомастије, импотенције, еректилне дисфункције, а код жена спортисткиња до хипертрофије репродуктивних органа, неправилног менструалног циклуса, са свим последичним консеквенцама; затим, рани престанак раста, и много тога, заиста.

 Осим нарушавања здравља спортиста који користе допинг средства, допинг није и не може да буде прихватљив ни са моралног аспекта, јер није поштено према бројним спортистима који не користе допинг.

 Када говоримо о мотивима, који су мотиви за коришћење допинга? Они су бројни: пре свега, сама личност, незадовољство резултатом и напретком у спортској каријери, жеља спортисте да се избори са анксиозношћу и стресом, етичке вредности, веровање да други користе допинг, лако потпадање под утицај других особа, недостатак самопоуздања и недостатак знања о дејствима недозвољених супстанци. Поред тога, мотиви могу да проистичу из окружења спортиста, а то су васпитачи, тренери, породица, пријатељи, друштво, навијачи, мас-медији, организатори такмичења, финансијске и материјалне награде, али и национални, политички и идеолошки разлози.

 Спорт, који данас све више престаје да буде игра, разонода, рекреација, постао је професија, нажалост, индустрија новца и укључује у себе много тога недозвољеног и опасног, што, као крајњи резултат, доводи до нарушавања здравља појединца.

 Забрињавајуће је то што се у млађим селекцијама појављује тенденција употребе недозвољених средстава, а све у циљу постизања врхунских резултата. Имам утисак да је у позадини свега тога новац, који је доминантан и због којег многи млади спортисти свој живот стављају на коцку. Сматрам да је допинг у спорту смрт спорта и да га у потпуности треба искоренити.

 На крају, хтела бих да кажем да се спектар начина за допинг свакодневно увећава, а тестови за откривање недозвољених супстанци у организму су или застарели или превазиђени, или су претерано скупи па самим тим нестандардни. Све ово нам намеће обавезу да редовно пратимо трендове у свету и усаглашавамо наше законодавство са решењима донетим од стране међународних тела, јер као изузетно надарена спортска нација не смемо да затварамо врата нашим спортистима да приступе било ком такмичењу или да организују било које такмичење, тако да ће СНС у дану за гласање подржати овај предлог закона. Лично, апелујем на све колеге посланике да такође подрже овај предлог закона. Хвала.

 ПРЕДСЕДАВАЈУЋИ: Реч има народни посланик Виолета Лутовац, а нека се припреми Никола Јоловић.

 ВИОЛЕТА ЛУТОВАЦ: Поштовани председавајући, поштовани министре, поштоване колеге, пред нама је данас расправа о једном јако важном закону, предлогу закона о забрани коришћења допинг средстава у спорту. На овај предлог закона бих се осврнула пре свега као једна млада, спортски активна особа, с једне стране, и као лекар, с друге стране.

 Знамо да је тежиште модерног, данашњег спорта заправо – ко може брже, јаче и боље. На основу ових теза, можемо, у ствари, да полемишемо о ситуацијама где се користе код спортиста забрањена средства, односно допинг средства.

 Антидопинг можемо посматрати као стил живота, стил живота здравог, младог спортисте, који пре свега промовише своје искуство, своје способности на здрав начин, затим, промовише један фер-плеј однос, поштује своје колеге и друге учеснике, саму своју личност.

 Мотиви за коришћење забрањених супстанци, односно допинг средстава могу бити различити. Као лекар, истакла бих да је најчешћи мотив сама личност, незадовољство самог спортисте у односу на неког колегу с којим се пореди и жеља да, рецимо, елиминише истог из игре, и томе слично. Такође, као мотиви да спортиста посеже за забрањеним супстанцама постоје и етичке вредности, моралне вредности и материјалне вредности.

 Најчешће коришћене забрањене супстанце су: анаболички агенси, стероиди, кортикостероиди, нитрати, бета блокатори и крвни допинг.

 Само бих рекла да, према одредбама Светског антидопинг кодекса, заправо постоје неке одредбе и правила којих се сваки учесник у спорту мора придржавати. Земља која не усвоји та правила и те одредбе није у могућности да учествује на међународним, светским такмичењима. Неусвајањем оваквог предлога закона наносимо велику штету нашим спортистима, поготово уколико се осврнемо на чињеницу да остварују изузетне резултате у спорту.

 Антидопинг агенција је од 2006. до 2013. године спровела истраживање, односно анализирање крвних узорака спортиста, где је могуће пронаћи забрањене супстанце или пак метаболите забрањених супстанци, и пронађено је 49 спортиста који су били допинг позитивни. Највише спортиста је пронађено у борилачким вештинама, што је и логично, у рвању, боксу, затим бодибилдингу, и не много мањи број у рукомету.

 Повреда антидопинг правила не обухвата само постојање допинг супстанци или метаболита у крви спортисте, већ и учествовање спортисте у свим процесима испоруке, или пак транспорта, слања, у свим процесима продаје забрањених супстанци.

 Заправо, усвајањем оваквог предлога закона о забрани коришћења допинг средстава код спортиста ми штитимо, наравно, пре свега спортисте, али и све младе људе који су заинтересовани за бављење спортом. Политика ове владе је усмерена у том правцу, тако да ћу испред Српске напредне странке у дану за гласање са задовољством подржати овакав предлог закона. Захваљујем.

 ПРЕДСЕДАВАЈУЋИ: Реч има народни посланик Никола Јоловић, а затим нека се припреми Цветановић.

 НИКОЛА ЈОЛОВИЋ: Уважени министре, уважени председавајући, колеге народни посланици, ценећи друштвено прихваћен став да се право може назвати системом норми људског понашања које прописује и у случају кршења санкционише држава, те да право своје изворе има у моралу, обичајима и етици, а нарочито правди, и уважавајући чињеницу да наше законодавство усваја европске норме и решења из живота, пословања и уређења најсавременијих држава и њихових грађана, јасан је разлог и неопходна потреба за доношењем закона о спречавању допинга у спорту.

 Спорт је развојем друштва постао заправо професија, а не рекреација и активност која побољшава живот како појединца, тако и заједнице. Она се спортисти може вишеструко исплатити, донети му славу; наравно, са славом долази и новац. Због тога, а уз присуство све веће конкуренције, поједини спортисти своје тело излажу екстремним напорима ради постизања значајних резултата и неминовно троше и уништавају своје тело.

 Међутим, неки појединци нису способни да досегну врхунске резултате са својим тренутним физичким могућностима и посежу за употребом забрањених ствари и метода, које ће им омогућити да значајно премаше лимите и потенцијале свог тела у погледу брзине и снаге покрета, замора мишића и томе слично. Смисао спорта који је дефинисан кроз слоган „брже, јаче, више“ губи сваки смисао. Нажалост, број таквих појединаца је све већи и узрокује појаву да се морају узимати забрањене ствари и методе да би се могли остварити врхунски резултати, јер их је, по њима, немогуће постићи на природан начин.

 Навешћу пример допинга антивитаминима, који немају особине регенерације тела, већ умор само тренутно психички уклањају и блокирају, тако да доводе здравље спортисте у заиста велику опасност.

 Све већи број повреда, болести и смртних случајева довео је до потребе контролисања ствари које спортисти узимају, тако да је до првих допинг контрола на великим спортским такмичењима дошло 1968. године на Летњим олимпијским играма у Мексику.

 С обзиром на општеприхваћени став да је спорт забава, рекреација и начин постизања здравља, те облик витешког надметања, ценећи да регуларна спортска игра захтева да сваки спортиста мора имати подједнаке услове на спортским манифестацијама, јер једино тада спортско такмичење има своју сврху и стварног победника, неког спортисту који у том тренутку надмашује друге учеснике својим физичким предиспозицијама и луцидношћу, јасно је да друштво не жели веровати да се врши употреба допинга у њему. Спортисти конзументи допинга варају то друштво, јер се представљају нечим што нису.

 Следећи речено и ценећи да је уставни основ за доношење закона о спречавању допинга у спорту садржан у члану 97. став 10. Устава Републике Србије, којим је прописано да Република Србија уређује и обезбеђује систем у области спорта, и знајући да је под окриљем Унеска 2005. године донета Међународна конвенција против допинга у спорту, коју је Република Србија ратификовала 2009. године и тиме преузела обавезу да преузме даље и јаче акције усмерене ка елиминацији допинга у спорту, Влада Републике Србије је дала овај предлог закона који је данас пред нама у овом високом дому.

 Међународна конвенција о допингу упућује на јединствену примену основних одредаба Светског антидопинг кодекса у свим земљама потписницама Конвенције. Светски антидопинг кодекс је претрпео значајне измене 2009. године, а од 1. јануара 2015. године на снагу ће ступити и следећи сет измена овог кодекса.

 Према одредбама Светског антидопинг кодекса, постоји одређени број одредаба које морају дословно бити преузете и прихваћене од свих учесника у систему спорта у свету. Иначе, спортисти земаља које не ускладе своја антидопинг правила са тим одредбама Кодекса не могу учествовати на великим међународним спортским такмичењима.

 Међународна конвенција против допинга у спорту јасно је истакла да јавне власти и организације задужене за спорт имају комплементарну одговорност у спречавању и борби против допинга у спорту, посебно у погледу обезбеђења одговарајућег тока спортских манифестација заснованог на принципу фер-плеја, и у заштити здравља њихових учесника.

 Циљ овог закона је да се област борбе против допинга у спорту у Републици Србији унапреди и усклади са променама које су у међувремену учињене у међународним документима који се односе на спречавање допинга у спорту, уз узимање у обзир упоредноправних решења.

 Сва основна питања у овом предлогу закона су уређена на начин како је то утврђено Светским антидопинг кодексом, посебно имајући у виду да наше организације у области спорта морају дословно прихватити одређење шта се сматра допингом у спорту из Светског антидопинг кодекса, иначе не могу учествовати на међународним спортским такмичењима, нити могу организовати таква спортска такмичења у нашој земљи.

 У члану 6. Предлога закона, који задржава решење из важећег Закона о спречавању допинга у спорту, прописане су обавезе спортиста у вези са омогућавањем обављања допинг контроле и санкција за њено избегавање или онемогућавање. Осим тога, у циљу унапређења превентивног рада на спречавању допинга у спорту, а имајући у виду значај и улогу спортских стручњака, посебно тренера, за развој спортиста, прецизира се да стручно оспособљавање и усавршавање спортских стручњака, које је иначе регулисано Законом о спорту, обавезно обухвата и садржаје везане за спречавање допинга у спорту.

 У члану 13. прописано је ко подлеже контроли изван такмичења, као и да се допинг контрола изван такмичења може спровести и на образложени предлог спортске организације одређеног спортисте и надлежне националне спортске асоцијације, уз сношење трошкова спровођења допинг контроле, као и на захтев министарства надлежног за послове спорта.

 Контроли изван такмичења, наравно, подлежу и спортисти који су у статусу олимпијског кандидата, врхунски и други категорисани спортисти, спортисти међународног ранга, спортисти који желе да наставе спортску каријеру након истека мере забране учешћа на такмичењима због допинга, као и друге категорије спортиста које одреди Антидопинг агенција. Из свега овога јасно видимо да нема помилованих и да су на удару закона пре свега најуспешнији и најпознатији спортисти широм света.

 Предлогом закона предвиђено је да се због повреде антидопинг правила изричу, поред дисквалификације спортских резултата и привремене суспензије, забрана учешћа на такмичењима, забрана обављања послова у области спорта и друге дисциплинске мере утврђене Светским антидопинг кодексом и спортским правилима надлежних националних и међународних спортских савеза. Један од примера су и новчане казне које су предвиђене правилима одређених међународних спортских савеза.

 Дакле, на основу свега изнетог и на основу целог образложења, сматрам да су понуђена решења у Предлогу закона о спречавању допинга у спорту веома коректна, а неопходна са аспекта усаглашености са међународним прописима и нормама које дефинишу ову област, и усклађивања са Кривичним законом у погледу врсте кривичног дела и изрицања висине могуће запрећене казне, те сматрам да не постоји никаква препрека за усвајање овог предлога закона. У дану за гласање СНС ће подржати овај закон. Хвала.

 ПРЕДСЕДАВАЈУЋИ: Реч има народни посланик Милорад Цветановић, затим Мирјана Андрић.

 МИЛОРАД ЦВЕТАНОВИЋ: Поштовани председавајући, поштовани министре, представници Министарства, покушаћу да вас убедим, у овом кратком излагању, у неопходност прихватања и изгласавања једног оваквог закона, закона о спречавању допинга у спорту, као и његове доследне примене у пракси, по усвајању. Такође ћу покушати да вас убедим и о танкој нити која раздваја допинг у спорту и наркотике у наркоманији. Све то ћу изнети кроз искуствену призму, као играч, такмичар, као дипломирани тренер, педагог, и кроз менаџмент у спорту.

 У последње време, узимање недозвољених фармаколошких средстава у све већој мери је присутно код спортиста. Разматрајући укратко ову област, покушаћу да образложим мотиве спортиста за узимање недозвољених средстава, која могу да буду и опасна по живот.

 Дефиниција допинга није у складу са савременим достигнућима у области медицине спорта, али и, поред тога, навешћемо неке које претендују то да буду. Недозвољено уношење фармаколошких стимулативних средстава у циљу подизања психофизичке способности. Злоупотреба лекова и дрога у спорту, које штете хуманом организму и могу изазвати смрт. Злоупотреба супстанци или било којих средстава намењених вештачком повећању физичке способности спортиста, која могу да штете здрављу. Кажњиво узимање неког хемијског средства које доприноси надвладавању осећаја умора и повећању издржљивости.

 Мотиви који су везани за коришћење допинга су, можемо их навести: етичке вредности, веровање да други користе допинг, лако потпадање под утицај других особа, недостатак самопоуздања итд. Под мотиве који проистичу из окружења спортиста можемо подвести тренере, породицу и пријатеље, навијаче, организаторе такмичења, друштво, финансијске, материјалне награде и друге идеолошке разлоге.

 Спорт је данас престао да буде само разонода, постао је бизнис, што подразумева много тога недозвољеног и опасног.

 Анаболичке стероиде, који су током седамдесетих и осамдесетих година овог века били најчешће коришћени као допинг средства у професионалном спорту, у овој деценији заменио је хормон раста. Управо ту је један од круцијалних, прикривених проблема. Жељни славе, врхунских резултата, пребрзог успеха, а навели смо да је спорт одавно изашао из оквира безбрижне игре и надметања, родитељи, лица која су укључена у каријеру, рад и праћење каријере детета, не размишљајући о последицама које ће се најпре одразити на здравље детета у адолесцентном узрасту, олако посежу за разним стимулативним средствима, тражећи од њих што бржу и бољу физичку зрелост, могућност издржавања вансеријских напора, непримерених за тај узраст.

 Велики светски моћници, власници капитала у највећим светским и европским клубовима, желе по сваку цену, што пре и што је јефтиније могуће да се дочепају плена у виду веома младих и перспективних играча, нарочито из не тако економски развијених земаља, а веома талентованих, попут Србије, Бразила, афричких земаља, тражећи у њима шансу за стицање што већег капитала, купујући њихову младост, таленат и прерано стечену физичку зрелост, изазвану узимањем баш ових забрањених супстанци, не марећи за њихов узраст. Не тако мало пута били смо сведоци умирања на терену играча у адолесцентном добу. Али, ко мари за то? Спорт, као индустрија новца, гута све, меље све и невероватном брзином надокнађује све изгубљено.

 Као екстремно надарена земља за спорт, која је изнедрила много европских и светских шампиона, ми, нажалост, допуштамо због наше, не баш завидне, економске ситуације, прерани одлазак наше деце на светска и европска спортска тржишта, вештачки развијене због узимања недозвољених средстава, управо због жеље оних који теже што бржем стицању богатства на рачун дечјег здравља, и то најчешће у периоду од 16. до 18. године.

 Недовољна едукованост, превентива, у смислу предавања по спортским клубовима, којих скоро уопште да нема, нарочито у омладинским селекцијама, упозорење младим нараштајима да су допинг средства веома приближна наркотицима и да њихова употреба неретко доводи до веома трагичних последица.

 Не бих причао о забрањеним супстанцама, њих побројане можете наћи на сајту Агенције за допинг, већ о предлогу закона о допингу, који једноставно морамо усвојити, јер, цитирам: „Светски антидопинг кодекс је претрпео значајне измене 2009. године, а од 1. јануара 2015. године на снагу ће ступити и следећи сет измена овог кодекса. Према одредбама Светског антидопинг кодекса, постоји подређени број одредаба које морају дословно бити преузете и прихваћене од свих учесника у систему спорта у свету, иначе спортисти из земље која не усклади своја антидопинг правила са тим одредбама Кодекса не могу учествовати на великим међународним спортским такмичењима“. Завршен цитат.

 Антидопинг агенција Србије, можемо слободно рећи, сматра се једном од водећих агенција у Европи, али сам сигуран да због недостатка финансијских средстава тај рад није могао да буде још свеобухватнији.

 Користим ову прилику да апелујем на све стручне службе које се баве контролом, изрицањем мера, истраживачким радом и свим оним што се прописује да посвете много више простора едукацији и предавањима о штетности допинг средстава, да ли слањем волонтера предавача и заљубљеника у спорт или обраћањем кроз медије у виду рекламних спотова, баш као што се то ради у сузбијању наркоманије. Јер, није само довољно изрицати казнене мере, већ треба и превентивно упозоравати о нежељеним ефектима узимања истих.

 Напоменућу следеће: да је сваки спортиста лично одговоран за присуство недозвољених материја у свом организму; дужност му је да осигура да ниједна допинг супстанца не уђе у његово тело. Препорука је да се увек консултује национална антидопинг агенција уколико спортиста није сигуран у састав лека.

 Систем борбе против допинга у спорту у Републици Србији се темељи, према Закону о спречавању допинга у спорту, и на одговорном односу националних спортских савеза према овом проблему, као и других организација из области спорта.

 Циљ овог закона је да се област борбе против допинга у спорту у Републици Србији унапреди и усклади са променама које су у међувремену сачињене у међународним документима који се односе на спречавање допинга у спорту, уз узимање у обзир упоредноправних решења.

 Због повреде антидопинг правила, Предлогом закона предвиђа се, поред дисквалификације спортских резултата, изрицање привремене суспензије, забране учешћа на такмичењима, забране обављања послова у области спорта и других дисциплинских мера утврђених Светским антидопинг кодексом и спортским правилима надлежних националних и међународних спортских савеза (ту спадају, на пример, новчане казне које су предвиђене правилима одређених међународних спортских савеза).

 Допинг у спорту је смрт спорта и зато га треба у потпуности искоренити. Као педагог, као власник УЕФА тренерске лиценце, као дипломирани менаџер у спорту, родитељ скоро професионалца у нашем најмасовнијем спорту, фудбалу, апелујем на недвојбену подршку овом закону и његовој доследној примени у пракси и животу уопште. Хвала.

 ПРЕДСЕДАВАЈУЋИ: Реч има министар Удовичић. Изволите.

 ВАЊА УДОВИЧИЋ: Хвала. Хтео сам само за две-три ствари које сте рекли да кажем, баш због препознавања многих проблема које сте навели, то овај закон директно уређује. Као што сте споменули друга лица, ти тренери, ви сте спомињали и родитеље, али се овај закон односи и на лица која директно учествују у раду самог спортисте. И, то јесу две нове повреде антидопинг правила, удруживање и саучесништво.

 Јер, на примеру Ленса Армстронга, што сви сада помињу, показало се да јесте он одговоран, али да је стварно највећу одговорност имао његов тим и да је тим био тај који је све време наговарао спортисту; то су признали сви људи који су били у том тиму, почевши од директора његовог тима, тј. клуба за који је наступао, па до самог доктора који је пратио његово усавршавање.

 Сам закон у члану 6. прописује едукацију стручњака у области спорта, баш да бисмо превентивно деловали. Значи, све то што сте ви навели, да сада не идем прешироко, али неке ствари су баш из тог разлога стављене овде, јер препознајемо значај истих. Хвала.

 ПРЕДСЕДАВАЈУЋИ: Хвала, министре. Реч има народни посланик Мирјана Андрић. Изволите.

 МИРЈАНА АНДРИЋ: Поштовани господине председавајући, поштовани господине министре, цењене колеге народни посланици, поштовани грађани Србије, данас је пред овим уваженим домом Предлог закона о спречавању допинга у спорту, о коме ћемо расправљати у начелу, а који је усаглашен са свим међународним прописима и новим Светским антидопинг кодексом који ће ступити на снагу у јануару ове године.

 Усвајање овог закона олакшаће нашим спортистима да учествују на свим међународним такмичењима за која буду заинтересовани, јер је у последње време узимање допинг средстава у спорту постала све чешћа појава. Допинг је овај закон јасно прецизирао и санкционисао.

 Зачеци узимања допинг средстава досежу до самог почетка олимпијских игара у старој Грчкој када су спортисти, да би постигли боље резултате, узимали разне врсте гљива које су им давале већу снагу и издржљивост. То није новина. Међутим, данас су фармацеутске куће толико усавршиле хемијске формуле за одређене препарате да је врло тешко идентификовати шта је то допинг.

 Допинг су користиле и војске у ратовима да би на вештачки начин подигле храброст и издржљивост својих војника. Из наше историје познато је да је војвода Мишић пред Колубарску битку наредио интендантској служби да одузме од војника сву ракију и да, заједно са армијском резервом, скува ту ракију и врућу подели војницима пред почетак Колубарске битке. То је била једна врста допинга. Таквих примера у историји има безброј.

 Допинг је начин на који спортисти, употребом хемијских средстава или другим врстама медицинских интервенција (на пример, замена крви) покушавају да надмаше резултатима остале спортисте или сопствене најбоље резултате, на штету свог здравља. То значи да је узимање допинга, поред штетности за здравље, неспортски и неморалан чин, а резултат који тај спортиста постигне је превара. Превара се мора санкционисати и ово је један од разлога што се доноси овај закон.

 Допинг средства су се из године у годину све више усавршавала, а број спортиста који их користи постајао је све већи и већи. Међутим, тек је 1967. године Међународни олимпијски комитет забранио употребу допинга. Допинг средства се користе у свим врстама спортова, а посебно у бодибилдингу, бодифитнесу, рвању, боксу, бициклизму. Чак се допингују животиње у разним врстама коњичких спортова и игара.

 Ленс Армстронг је био љубимац америчке нације и најбољи бициклиста у историји овог спорта. Седам пута узастопно освојио је најпрестижнију трку у бициклизму Tour de France. Током његове дугогодишње каријере, оптуживали су га за узимање допинга, али су то тек 2012. године доказали, па су му забранили даље такмичење, а одузели су му свих седам титула које је освојио на Tour de France.

 И у свету тениса било је бројних скандала везаних за допинг. Један од најбољих светских тенисера, Андре Агаси, објавио је у својој биографији да је користио дрогу, али да је АТП заташкао његов случај.

 Закон каже да је допинг у спорту забрањен и зато јасно дефинише повреду антидопинг правила. Спортиста је дужан да дозволи антидопинг контролу, а ономе ко је одбије, не приступи јој, избегне или не омогући допинг тестирање, биће изречена мера због повреде антидопинг правила као да је на допинг тесту био позитиван. У случају таквог покушаја, може му се изрећи и мера забране такмичења на одређени период.

 Познат је случај нашег тенисера Троицког, који је одбио да се подвргне антидопинг контроли. Кажњен је са годину дана неиграња тениса. Пре ове казне био је међу првих 20 тенисера на свету, а по повратку на тениски терен пошао је од почетка и ушао у првих 900.

 Повреда антидопинг правила подразумева и случајеве када спортиста недозвољено поседује допинг средства, неовлашћено продаје, организује транспорт, слање, испоруку или дистрибуцију забрањене допинг супстанце или забрањеног допинг метода (физички, електронски или на неки други начин).

 Допинг контрола је, како каже закон, поступак који укључује планирање распореда тестова, избор спортиста за тестирање, прикупљање и руковање узорцима, лабораторијску анализу, вођење резултата, претресе и жалбе. Допинг контрола може бити организована на такмичењима, ван такмичења, може бити најављена, али и ненајављена. Спроводи се узимањем узорака урина и крви или применом друге ауторизоване технике за детектовање забрањених супстанци и метода.

 Овлашћене антидопинг организације су: Антидопинг агенција Републике Србије, Светска антидопинг агенција, надлежни међународни и национални спортски савези, као што су Међународни олимпијски комитет, Међународни параолимпијски комитет, Међународни спортски савез, Олимпијски комитет Србије, Параолимпијски комитет Србије, Спортски савез Србије и национални грански спортски савез.

 Допинг контролу могу спроводити само овлашћена и квалификована лица која поседују легитимацију коју им је издала Антидопинг агенција или коју је та агенција признала као еквивалентну.

 Казнене одредбе овог закона су доста ригорозне. Онај ко спортисти да или пропише, изда или на спортисти примени допинг средства, наведе га, помогне му или му на други начин омогући да употреби допинг средство, биће кажњен затвором од шест месеци до пет година. Ако је спортиста малолетник или је реч о више лица или је то изазвало нарочито тешке последице, учинилац ће бити кажњен казном затвора од две до десет година.

 Закон предвиђа да се затвором од три до дванаест година казни онај ко неовлашћено производи, прерађује, продаје или нуди на продају, купује ради продаје, држи, преноси, посредује у продаји или куповини допинг средство и на други начин неовлашћено ставља у промет то средство.

 Казна затвора од шест месеци до пет година предвиђена је и за лица која праве, набављају, поседују и дају на употребу опрему, материјал или супстанце за које знају да су намењене за производњу или припремање допинг средства.

 Када је реч о прекршајима, новчану казну од 400.000 до 1.000.000 динара добиће национална спортска асоцијација, спортска организација и друго правно лице ако неовлашћено омета или покуша ометање било ког дела допинг контроле. Новчаном казном од 50.000 до 150.000 динара за исти прекршај биће кажњено одговорно лице у националној спортској асоцијацији, односно спортској организацији и другом правном лицу.

 Казном од 50.000 до 150.000 динара биће кажњен спортиста који користи допинг средство, ако одбије или не приступи без убедљивог оправдања давању узорка после обавештења или избегава давање узорка на други начин.

 Новчаном казном од 50.000 до 150.000 динара или казном затвора до 60 дана казниће се за прекршај физичко лице које неовлашћено транспортује, шаље, испоручује или дистрибуира забрањена допинг средства, непосредно или посредством трећег лица, било ком лицу у области спорта.

 Такође, казниће се и онај који на било који начин учествује у повреди антидопинг правила или кршењу изречене мере забране учествовања у спорту.

 Надзор над поштовањем јединствене светске антидопинг политике спроводи Светска антидопинг агенција, која даје и потврде антидопинг организацијама да је њихов рад усклађен са Светским антидопинг кодексом. Наша Антидопинг агенција добила је такву потврду и сматра се једном од најбољих организација у свету.

 Новине које доноси, као и свеобухватно дефинисање и санкционисање допинга у спорту, довољан су разлог да СНС у дану за гласање подржи предлог овог закона. Хвала.

 ПРЕДСЕДАВАЈУЋИ: Хвала. Реч има народни посланик Биљана Илић Стошић. Изволите.

 БИЉАНА ИЛИЋ СТОШИЋ: Поштовани председавајући, господине министре, поштовани грађани Србије, пред собом имамо задатак да кроз измене и допуне последње верзије Закона о спречавању допинга у спорту, донетог пре девет година, ускладимо овај део системских прописа са оним међународним, у складу са правилима која прописује Светска антидопинг агенција.

 С обзиром на то да најновија верзија измењеног и допуњеног Антидопинг кодекса ступа на снагу већ са првим даном предстојеће године, имамо веома одговорну улогу да усвојимо квалитетан документ, који је одлучујући правни оквир за наступ наших спортиста на међународним спортским такмичењима. Ако сам добро разумела, свака неусклађеност домаћег антидопинг законодавства била би препрека нашим спортистима да свој труд, рад и таленат верификују на међународним спортским аренама кроз елиминацију у старту. Отуд желим да верујем да су експерти за ову област сачинили у овом моменту најквалитетнији могући предлог закона, и то у смислу његовог сагласја са међународним актима на чије смо се поштовање обавезали ратификацијом.

 Зато је веома битно да приликом дискусије и разматрања амандмана који би требало да поправе овај предлог закона императив буде његова пуна и свеобухватна усаглашеност са међународним антидопинг кодексом. У том контексту, хоћу да верујем да ћемо на овој теми показати висок степен сагласности, одговорности и, пре свега, експедитивности како не бисмо угрозили правовременост и правну ваљаност нове верзије измењеног и допуњеног закона.

 Ово уверење темељим на чињеници да смо сви ми овде, без обзира на то којој идеологији или којој странци припадали, подједнако навијачи наших спортских клубова када изађу на међународну сцену да одмере снаге са спортистима из других земаља. Као што се, у то сам сигурна, можемо у старту сложити да су, а последњих година нарочито и све више, наши спортисти можда најбољи амбасадори наше земље широм света, упркос свему и можда противно логици да је спорт данас углавном високопрофесионализована делатност и да изузетни резултати у њему морају бити продукт изузетних улагања у спортисте и услове у којима они раде и да то мање или више мора бити и јесте у корелацији са висином националног дохотка, односно степеном улагања у врхунски спорт.

 Није ту више реч о политичкој или другој врсти добре воље или одлуци да се у спорт улаже. Ту се, нажалост, ради о објективним могућностима и императивима приоритета. Улаже се када се и колико може. Онда нас мало-мало наши спортисти обрадују врхунским успесима. Они освајају неко од првих места, медаље чији је сјај, с обзиром на реалност и околности, вишеструко блиставији. За разлику од неких других параметара по којима смо у односу на остали свет на зачељу, некада троцифреним или одличним двоцифреним местима, наши спортисти освајају тронове.

 Зато они нису само наши најбољи амбасадори, него и прави колективни психотерапеути нације. Они нам хране национални понос и наново нас подсећају колико можемо да будемо добри када се за нешто заложимо, чак и онда када недостаје услова и средстава, која су нам врло често била изговори за нечињење и за одустајање у самом старту.

 Залагање за антидопинг такође јесте у основи залагање за концепт очувања суштинског карактера спорта, витешко и фер надметање у спортским вештинама, чије се границе свакодневно и неслућено померају; у којем, уз битан фактор спортске среће, побеђује тренутно бољи, при чему није само циљ, бар не једини, пука победа, већ игра и надметање; у којем само један може бити победник, али је учесника много више и где је најблиставија победа тријумф спортског духа, истинског и аутентичног, који може успешно бити пренет и у друге сфере живота, где смо се неретко већ унапред предали и занемарили сам смисао олимпијског поклича – брже, више, јаче.

 Зато је спорт много више од граница спортског борилишта. Он је начин и филозофија живљења или, нешто приземније гледано, један од наших најбољих националних производа, прави национални бренд, па је зато добро угледати се на наше спортисте. Они су, по свему мерљивом, бољи део нас. Зато је подршка овом предлогу наш мали, скромни знак захвалности за славу коју наши спортисти проносе светом и доприносе угледу земље и свакога од нас. Захваљујем.

 ПРЕДСЕДАВАЈУЋИ (Игор Бечић): Захваљујем. Реч има народна посланица Миланка Јевтовић Вукојичић.

 МИЛАНКА ЈЕВТОВИЋ ВУКОЈИЧИЋ: Хвала. Поштовани председавајући, уважени министре са сарадницима, колеге посланици и посланице, поштовани грађани Србије, пред нама је данас закон о спречавању допинга у спорту.

 Моје колеге из Српске напредне странке, пре свега колеге лекари, дале су медицинску дефиницију допинга. Што се тиче медицинске дефиниције, не бих имала ништа друго да додам, у потпуности се слажем са њима. Моја колегиница, иначе исто лекар, госпођа Мрдаковић, у својој последњој реченици је рекла да је допинг смрт у спорту. Ја се у потпуности слажем са тим и мислим да је допинг смрт у спорту и да је зато наш стални задатак искоренити га. Како се допинг у спорту искорењује? Управо, један од начина је и овај који сте ви данас предложили, а то је кроз правни оквир, односно кроз законску регулативу.

 Одмах ћу навести први члан за који сматрам да је најзначајнији у овом предлогу закона, који представља камен темељац целокупног закона, из којег се црпе све остале законске одредбе, а то је члан 2. став 1. у коме се јасно и недвосмислено каже да је допинг у спорту забрањен.

 Наравно да су разлози за доношење овог закона усаглашавање са међународним документима и Светским антидопинг кодексом, али, исто тако, доношење овог закона произашло је из свестране анализе претходног закона и уочавања недостатака који су постојали у поменутом закону. Такође, разлог за доношење овог закона је и усаглашавање са Уставом.

 Оно што посебно желим да истакнем јесте транспарентност и јавност која је претходила доношењу овог закона, за шта сте свакако ви, господине министре, и те како заслужни. Транспарентност и јавност, учешће свих сегмената друштва у доношењу закона и те како су важни са аспекта ефикасније имплементације закона.

 Оно што такође желим да истакнем, а што овај закон промовише, то је спортски дух, који је иначе основа олимпизма. Иначе, Међународни олимпијски комитет је 1975. године установио антидопинг правилник. Сем тога што је спортски дух у основи олимпизма, у основи олимпизма је и идеја да није важно ко је победио, него како се борио. Из те идеје проистиче да је, у ствари, антидопинг филозофија један стил живота који промовише и те како значајне друштвене вредности, а то су: поштење, фер-плеј, здравље, солидарност, тимски рад, поштовање и уважавање противника.

 Шта је оно што ми у последњим деценијама нисмо имали? Нисмо имали позитивне друштвене вредности. Задатак спортиста, један од највећих, који се односи на тај шири друштвени контекст и на социјални аспект, свакако јесте тај да доприносе стварању позитивних друштвених вредности, управо из разлога што њих подржава огроман број младих, младе генерације. Младим генерацијама они су узори и идоли, а знамо да младе генерације имају потребу да се идентификују са својим идолима. Идентификујући се са својим идолима, они се идентификују и са позитивним друштвеним вредностима, што свакако јесте циљ СНС.

 Што се самог закона тиче, наравно да постоје антидопинг правила која су апсолутно пренета из Светског антидопинг кодекса; затим, санкције које се тичу оглушавања о антидопинг правила такође су пренете, јер у ствари законски морају да буду пренете у нашу правну регулативу.

 Оно што посебно желим да нагласим, то је превентивни, односно едукативни карактер који провејава кроз овај закон, и то не само едукативни карактер спортских стручњака, који имају обавезу да у току свог усавршавања имају и садржаје који се односе на штетно дејство допинга, него, такође, обавезу усавршавања, сталног информисања, непрекидног информисања имају спортисти, и то све категорије спортиста, почев од најмлађих. То је негде зацртано као непрекидна активност, али закон је прецизирао да то буде бар једном годишње како би се сви регистровани спортисти, свих узрасних категорија, упознали са штетним дејствима допинга и са антидопинг правилима.

 Оно што такође желим да похвалим, то је надзор над имплементацијом овог закона, јер осим тога што закон треба у основи да буде добар, јако је важно да надзор, односно контролу примене овог закона врше пре свега стручна лица. У овом предлогу закона Министарство је надзор поверило спортским инспекторима, који су наравно дужни да повратну информацију доставе Министарству просвете и спорта.

 Такође бих навела, оно што је новина, то је обавеза спортских савеза и спортских удружења да, уместо раније седам дана, сада пријаву за спортско такмичење пријављују на 21 дан Антидопинг агенцији, како би се на време и у потпуности припремила за спортска такмичења.

 Такође, стоји обавеза спортских удружења и националних спортских савеза да Антидопинг агенцији достављају планове за своја спортска такмичења на крају једне за наредну годину, како би Агенција свој план и програм ускладила са оним што суштински јесте њен посао, тј. ускладила са спортским такмичењима.

 Што се тиче казнених одредаба, ту бих навела усаглашавање са чланом 246. Кривичног законика и чланом 247. Кривичног законика. То се односи на изједначавање казне за кривично дело омогућавање употребе допинга са кривичним делом омогућавање употребе опојних дрога и изједначавање казне за кривично дело недозвољена производња и стављање у промет допинга са кривичним делом недозвољена производња и стављању у промет опојних средстава.

 Оно што пре краја желим да вам кажем, поштовани министре, несумњиво да из оваквог закона произилази и велико залагање вашег министарства и вас лично. На почетку вашег обраћања нама рекли сте да сте данас имали већу трему него када сте освајали спортске резултате. Ја хоћу да верујем да је та трема у ствари и мислим да је та трема последица ваше превелике одговорности, јер ви сте у једној влади чији је премијер Александар Вучић, а чија је основна црта превелика одговорност.

 На крају, хтела бих још нешто да кажем, овај закон који сте данас предложили је у ствари правни оквир против оних који варају, у конкретном случају у спорту. Циљ Српске напредне странке, сем борбе против криминала и корупције, јесте и стална, непрекидна борба против свих оних који у било ком сегменту друштвеног живота варају. То свакако јесте један од разлога због чега ће СНС у дану за гласање подржати овај предлог закона. Хвала.

 ПРЕДСЕДАВАЈУЋИ: Захваљујем. Реч има народни посланик Горан Вукадиновић, а нека се припреми народни посланик Драган Николић. Изволите, господине Вукадиновићу.

 ГОРАН ВУКАДИНОВИЋ: Поштовани председавајући Народне скупштине, поштовани министре, драге колеге народни посланици, данас је на дневном реду закон о спречавању допинга у спорту, који је средство за остваривање циља званог – не до врхунског резултата по сваку цену.

 Проблем коришћења допинг средстава ваља размотрити у два правца. Најпре, регистровати коришћење допинг средстава у непрофесионалном спорту, и то из лако разумљивих разлога. У овој категорији спортиста је убедљиво већи број особа него што је то случај у професионалном спорту. Сложићете се са мном да контрола допинг понашања непрофесионалних спортиста имало мало, или их готово нема. Као објашњење најпре се нуди чињеница да није јасно зашто би ови спортисти користили допинг када њихови резултати и достигнућа немају за основни циљ резултат и успех.

 Упозорио бих како је у непрофесионалном спорту од великог значаја превенција, која најпре подразумева што већу и бољу информисаност о врстама и штетности допинга. Зато су нам потребни стручњаци високих профила, у које убрајамо тренере, психологе и лекаре.

 Коришћење допинг средстава јесте тема која је више деценија са правом у жижи јавности, јер су штетне последице коришћења допинга у спорту, посебно у професионалном, немерљиве.

 Постављам питање, шта се дешава са непрофесионалним спортистима? Шта је са људима који се рекреативно баве спортом, са свима онима који не учествују у такмичењима? Да ли смемо одлуку о коришћењу недозвољених средстава препустити само њима или ћете се сложити са мном да је реч о опасним средствима и да смо дужни да на организован и систематски начин, преко стручних људи и институција, свакој групацији спортиста јасно предочимо да употреба допинга може довести до физичких, али и психичких поремећаја? Ниједна спортска титула, чак ни она међународног ранга, ниједан врхунски резултат не сме бити испред здравља.

 Од вас, господине министре, очекујем подршку за моје залагање, да лични примером, као и обраћањем наших врхунских спортиста, спортских идола млађих генерација, појачате ефекат правилног информисања.

 Као врхунски спортиста, са искуством менаџера који је водио најуспешнији клуб југа Србије, Кошаркашки клуб „Здравље“, имам слободу да препоручим како тзв. учење по моделу даје бољи резултат од других. Искуство сјајних асова неокаљане спортске каријере значи много млађим нараштајима. Позната су вам упозорења научних тимова која говоре да је најосетљивији период код деце узраста од 10 до 15 година, да их у том периоду морамо на ваљан начин заштитити да не постану корисници забрањених супстанци.

 Сматрам да у тесној вези са Министарством омладине и спорта мора да буде и формално образовање, тј. и Министарство просвете, односно да се антидопинг садржај уврсти у наставни план и програм, а да носиоци промоције здравља и безбедног живота школараца буду, поред професора спорта, психолози и педагози.

 Сарадња са просветним властима је по мени од великог значаја, у циљу што боље промоције програма едукације наставника и припреме школског материјала. Уколико у такав пројекат не буде укључен велики број школа и не будемо му приступили на различитим нивоима наставе, бојим се да се проблем коришћења допинга у непрофесионалном спорту неће довољно ефикасно решавати.

 Данас више говоримо о проблемима у непрофесионалном спорту најпре због чињенице да професионални спортисти подлежу допинг контроли, а не зато што је реч о мање важној групи младих људи који користе недозвољена средства.

 Светска антидопинг агенција и Антидопинг агенција Републике Србије нуде велике могућности за квалитетно информисање о свим проблемима допинга, посебно у професионалном спорту и начинима контроле.

 У време када се победама остварују велике материјалне користи, па и астрономске зараде, али се стичу и многе нематеријалне користи и привилегије, доста је оних који би олако закључили како је зарад победе оправдано користити недозвољена средства. При том се погрешно наглашава како је каријера врхунског спортисте кратка и да време, вредност и популарност треба што пре и боље уновчити.

 Ту видим потребу да држава, преко надлежних институција, поради на потпуној информисаности спортиста како би се указало на то да је превара у спорту и она која се тог тренутка не открије. Сматрам да учење о фер-плеју није превазиђено, да је оно потребно спортистима као, рецимо, поштење у пословању. Нећу прихватити уверења која не признају да је фер-плеј претпоставка и услов игре и победе. Питам вас, смемо ли дозволити да се употребом недозвољених средстава ова темељна карактеристика спортског идеала тек тако сруши?

 Уважени председавајући, господине министре, поштоване колеге народни посланици, борба против дроге траје деценијама. Добро је што се о њој све више говори на највишим форумима.

 Део својих размишљања бих покушао да представим вама и вашим сарадницима као повећану обавезу за наредни период. Прво, едукативни рад. Бићу кратак – ту треба дати што већи број особа, и информација о супстанцама и методама које су забрањене у спорту. Два, информисање о здравим начинима којима се могу побољшати физичке способности. Значи, планом здраве исхране стићи до постављених циљева, а при том избећи опасност да се употребе недозвољена и стимулативна средства. Треће, разговарати на тему израде индивидуалног плана тренирања. То значи добро информисање о тренажном процесу, методама тренирања и начину израде плана, тренирање у зависности од спорта и жељених циљева. Сложићете се да је тема таква да заслужује свакодневно разматрање, договор и акцију.

 Уз захвалност што сте ме саслушали, волео бих да се и пре уласка у ЕУ што више приближимо стандардима превенције и борбе против коришћења допинга. Због тога, као некадашњи врхунски спортиста, у дану за гласање ћу у потпуности подржати доношење оваквог закона. Захваљујем се на пажњи.

 ПРЕДСЕДАВАЈУЋИ: Захваљујем. Реч има народни посланик Драган Николић, а нека се припреми Љиљана Малушић. Драган Николић није ту. Госпођа Малушић, изволите.

 ЉИЉАНА МАЛУШИЋ: Поштовани председавајући, поштовани министре, поштовани гости из Министарства, поштоване колеге посланици, пре свега бих да изразим задовољство што видим овако младог човека као министра и да поручим овој деци да се руководе управо његовим путем. Шта то значи? Здрав начин живота, без допинга, учење и посвећеност. Хвала вам. Знам да сте одрадили фантастичну стратегију за младе, што значи склонити децу са улице и посветити се правим циљевима. Хвала.

 Данас ћемо говорити о Предлогу закона о спречавању допинга у спорту. Овим законом се уређују мере и активности за спречавање допинга у спорту. Забрањен је допинг у спорту. Уставни основ за доношење овог закона садржан је у члану 97. став 10. Устава Републике Србије, којим је прописано да Република Србија уређује и обезбеђује систем у области спорта.

 Године 2005. Република Србија је донела закон против допинга у спорту, а ратификовала га је 2009. године, на велико задовољство свих нас. Шта то значи? Да је Република Србија међу врхунским, близу врха што се тиче квалитета и резултата наших спортиста управо зато јер имамо спречавање допинга у спорту. Године 2009. је ратификован тај споразум утемељен на европским конвенцијама. Међутим, од 1. јануара 2015. године стиже нам нов сет закона и правила. Ко буде прихватио те законе, моћи ће да шаље екипе на међународна такмичења. Наша земља зато убрзано доноси овакав закон. Ко не буде то одрадио и усвојио, наравно да ће остати ускраћен за врхунске резултате.

 Што се тиче надзорног органа, у Републици Србији, као и у свету, то врши Антидопинг агенција, која је задужена за више ствари. Пре свега, за забрану допинга, затим за контролу допинга; служи као орган за едукацију како лекара тако и овлашћеног особља. Тренутно, у нашој земљи постоји 36 овлашћених људи који врше контролу допинга, односно да ли се врши допинг у Републици Србији или не.

 Нажалост, нисмо имуни на то. Од 2006. до 2013. године на испитаницима, спортистима, од 4.337 утврђено је да је 48 људи, односно спортиста било у допингу. Нажалост, дешава се и то. Није то велики проценат, али се тога треба решити. Сигурна сам да ћемо доношењем овог закона ускратити могућност допинга, јер допинг директно води децу у смрт.

 Оно што је најважније рећи јесте да је наша Антидопинг агенција стално у интеракцији са МУП-ом, као и са тужилаштвом, и зато имамо изванредне резултате. Налазимо се у самом врху спортиста што се тиче антидопинг програма. Антидопинг програм служи, између осталог, и да едукује не само лекаре, него и спортске клубове, организације и удружења. Самим тим, често се ставља и на сајт комплетан програм шта треба радити, како се и чиме треба руководити да се не би дошло у позицију да се догоди да наши врхунски спортисти дођу до тога да буду допинговани.

 Нажалост, не ради се само о допингу међу људима. Таква врста злоупотребе, ради је човек, врши се и у коњичком спорту. У Америци се врши чак и над псима. Од егземплара који је био 275 коња, чак 20 невиних животиња је било у допингу.

 Шта треба урадити да би се ово спречило? Преузети комплетан сет ових закона и бити ригорозан. Надам се да ће наша земља врло брзо … Ево, усвајамо сад, биће мало амандмана, надам се, јер и позиција и опозиција имају одличан однос према овом закону и желимо да допинга у Србији више не буде.

 Нажалост, имам податке да је допинга било и у бициклизму, рукомету, кошарци. То су појединачни, спорадични случајеви и сигурна сам да тога више неће бити.

 Највећи проценат забрањених супстанци које се користе у Републици Србији су анаболички агенси, стероиди, 18% је канабиноида, 15% диуретика, 13% стимуланса, 2% бета блокатора, 2% бета агониста. Нажалост, то све води у смрт.

 Молим ову омладину да озбиљно схвати и, ако могу, да са сајта скину овај закон, да просто буду упућени до чега могу да доведу анаболици који их надувавају и чине од њих лепотане. Нажалост, то је кратког века.

 Оно што бих још истакла јесте да је највише допинг позитивних било у рвачком спорту, боксу, бодибилдингу, бодифитнесу, рукомету. Ипак, подвлачим да смо ми земља са малим ризиком што се тиче допинга, па сам сигурна да ћемо увођењем овог закона допинг свести на минимум.

 Шта још рећи? Моје колеге су рекле доста тога. Можда да су од земље до земље различите казне, за које сам ја увек. Наравно, није поента кажњавати људе, поготово не младе људе, него их едуковати. На томе радимо стално. Али, чињеница је да је потпуно другачија казна у Италији, Француској и САД. Надам се да нећемо имати тај проблем за коју годину и да ћемо доносити силне медаље, а не бавити се допингом.

 Допинг се може установити путем анализе крви, урина, чак се, чујем, може установити и уз помоћ косе. Ко зна шта ће све измислити.

 Али, поента читаве приче је да није поента победити, него учествовати; и није поента новац, него витештво и достојанство.

 Захваљујем. Моја странка ће сигурно гласати и подржати овај закон, а мислим и да ће сви посланици у овој скупштини. Хвала лепо на разумевању и пажњи.

 ПРЕДСЕДАВАЈУЋИ: Захваљујем, госпођо Малушић. Реч има народна посланица Бранка Каравидић, а нека се припреми проф. др Владимир Павићевић.

 БРАНКА КАРАВИДИЋ: Захваљујем, поштовани господине председавајући. Поштовани господине министре и колеге посланици, овај предлог закона настао је већим делом као резултат обавезе Републике Србије да у своје законодавство угради одредбе Међународне конвенције против допинга у спорту, коју је Србија ратификовала 2009. године. Србија се тиме обавезала на јединствену примену основних одредаба Светског антидопинг кодекса. Исти је 2009. године претрпео значајне промене и од 1. јануара 2015. године ће ступити на снагу нови сет измена Кодекса.

 Одредбама Светског антидопинг кодекса предвиђено је да се одређени број одредаба мора преузети дословно и прихватити од свих учесника у систему спорта. У супротном, спортистима из земаља које нису ускладиле своја антидопинг правила са тим одредбама биће онемогућено учешће на великим међународним спортским такмичењима. Те одредбе одређују шта се сматра повредом антидопинг правила и систем санкција за повреду тих правила.

 Светска антидопинг агенција врши надзор над поштовањем јединствене светске антидопинг политике, те националним антидопинг организацијама даје потврду да је њихов рад усклађен са Светским антидопинг кодексом. Наша Антидопинг агенција добила је такву потврду и сматра се једном од најбољих антидопинг агенција у свету.

 Осим тога што ће своје законодавство овом приликом ускладити са Конвенцијом и Кодексом, неопходно је било и отклонити уочене недостатке у примени важећег закона из 2005. године. Напомињем да сам и у образложењу овог закона прочитала да је добар део чланова постојећег закона, као добар, ваљан, задржан.

 У борби против допинга у спорту у Републици Србији према закону значајну улогу имају и национални спортски савези. Тако је прописан читав низ обавеза за националне спортске савезе, као, рецимо: утврђивање дисциплинских мера, поступак њиховог изрицања; у случајевима повреде антидопинг правила изричу се дисциплинске мере; доноси се програм антидопинг деловања; пријављују се такмичења Агенцији, доставља календар такмичења Агенцији; достављају се планови тренинга и припреме врхунских спортиста итд.

 У пракси су, међутим, уочени значајни проблеми у поштовању тих обавеза од стране националних спортских савеза. Некако су ти проблеми у непоштовању одредаба закона од стране националних спортских савеза најуочљивији. У анализи која је дата речено је да је у протеклом периоду од преко сто националних спортских савеза у Републици Србији тек нешто више од половине, њих 56, извршило већи део обавеза из важећег закона. Њих 56 донело је опште акте у вези са антидопинг борбом, утврдило мере и поступак у случајевима утврђеног допинговања спортисте, донело програм антидопинг деловања и одредило одговорно лице за надзор над спровођењем мера за спречавање допинга.

 Не постоје подаци о спровођењу обавеза националних спортских асоцијација које се тичу обезбеђивања сталног индивидуалног медицинског праћења врхунских спортиста. Националне асоцијације спортиста нису донеле потребне акте и предузеле конкретне мере како би контролисале антидопинг програме својих чланова. Како рече предлагач овог закона у образложењу, цитирам: „Стање је неодрживо и захтева потенцирање улоге и одговорности националних спортских савеза, али и других организација у области спорта у односу на борбу против допинга.“

 У Конвенцији је јасно истакнуто да јавне власти и организације задужене за спорт имају комплементарну одговорност у спречавању и борби против допинга у спорту.

 С обзиром на то да национални спортски савези користе средства из јавних прихода, чланом 10. ставом 2. предвиђена је могућност да национални спортски савези који не поштују обавезе из става 1. овог члана не могу добити средства из јавних прихода. С обзиром на то да се највећи део примедаба углавном односи на националне спортске савезе и њихово избегавање обавеза прописаних овим законом, питам вас, господине министре, да ли ова мера, односно ускраћивање средстава може допринети њиховој ажурности, већој ефикасности? (Мислим на спортске савезе.)

 Друго питање, да ли ће бити лишени средстава ако не примењују све одредбе овог члана? Значи, у ставу 2. дата је могућност да се спортским савезима који не поштују одредбе става 1. тог члана онемогући добијање средстава из јавних прихода. Интересује ме, шта ће бити са оним савезима који селективно примењују, односно селективно се придржавају тог члана 10, односно става 1. члана 10? Да ли су одредбе овог члана, мислим на став 2, можда само упозорење за све оне који се не придржавају ових обавеза? Шта је гаранција да ће се однос свих савеза према закону променити?

 Мислим да је неопходно да надлежни спортски савези, заједно са надлежним министарством, осим едукација, јавно промовишу младим генерацијама спортиста важност спортске етике, фер-плеја, здравља спортиста, а штетност употребе допинг средстава, како по њихово здравље, тако и по њихове спортске каријере, те смо ми као посланичка група предвидели додатну тачку 18), која даје обавезу спортским савезима да управо ово промовишу.

 Очигледно је да највише примедаба има на члан 10. Тако се тачком 2) истог члана предвиђа да су национални спортски савези дужни да обезбеде, у оквирима надлежности савеза, да спортистима, спортским стручњацима и другим особама за које је утврђена одговорност за допинг буду изречене одговарајуће мере. Међутим, у истом члану у ставу 6. каже се да у случају да национални спортски савез не изрекне мере из става 1. тачка 2) овог члана у року од четири месеца од подношења пријаве за учињену повреду антидопинг правила, одговорност лица које је учинило повреду антидопинг правила утврђује Антидопинг агенција.

 Да ли је Антидопинг агенција у овом случају резервни играч? Извињавам се на формулацији. Уколико се ово деси, Савез не изврши своју обавезу, не изрекне меру у року од четири месеца, Агенција преузме на себе ту обавезу, шта ће се десити са неодговорним националним спортским савезом, које су санкције? Пажљиво сам погледала и казнене одредбе овог закона и ниједна се не односи управо на ово питање, па бих желела од вас одговор.

 Господине министре, можете ли ми разјаснити, по мом мишљењу је то једна нелогичност, али могуће је да нисам у праву. Наиме, у члану 31. став 1. каже се да је Антидопинг агенција независна у свом раду, а затим се у наредном члану, члану 32, Агенцији намеће обавеза да „обавести министарство надлежно за послове спорта о сваком случају планираног спровођења допинг контроле, најмање три дана пре њеног одржавања“. Наравно, моја посланичка група је и на овај члан уложила амандман.

 На крају, остала је једна недоумица. Зашто је задржана формулација да надзор над применом прописа врши министарство надлежно за послове спорта, ако надзор над поштовањем јединствене светске антидопинг политике спроводи Светска антидопинг агенција, односно национална антидопинг агенција? Интересује ме да ли сте можда упознати са тим и каква је пракса у другим државама управо по овом питању? Захваљујем.

 ПРЕДСЕДАВАЈУЋИ: Захваљујем, госпођо Каравидић. Реч има министар у Влади господин Вања Удовичић.

 ВАЊА УДОВИЧИЋ: Хвала. Покушаћу да вам приближим недоумице и да одговорим на нека питања.

 Не може селективно грански савез да поштује или не поштује правила која су изречена, тј. прописана овим законом. Не може један да користи, односно да примењује, други да не примењује. Јер, грански савез ће, ако не поштује било коју одредбу из овог члана, бити санкционисан тако што неће имати могућност да има средства из јавних прихода. Без обзира, коју год ствар да не изврши од обавеза, то је једна од санкција.

 Увели смо спортске инспекторе, појачали потребу за спортским инспекторима – покушаћу да обухватим два питања једним одговором – и спортски инспектор је надлежан да спроводи примену овог закона јер је ипак појачана одговорност самих савеза. Као што сам рекао у уводном излагању, савезе сматрамо равноправним партнерима. Савез ће најпре да уочи неку неправилност и да обавести не само Антидопинг агенцију, националну, већ и надлежно министарство. Баш због тога што се показало, као што су неки народни посланици и причали, да се нису поштовала правила, због тога и јесмо појачали инспекцијски надзор. Због тога желимо много конкретније да уђемо у исправљање неправилности рада савеза, првенствено зато што изузетно одговорно желимо да се посветимо анулирању ове негативне појаве у сфери спорта.

 Антидопинг агенција је дужна да обавести надлежно министарство, иако је независна у свом раду, али само као информацију, само као обавештење, и то јесте рок од три дана. У том обавештењу уопште не стоји који ће спортиста бити тестиран и где ће се то одрадити, већ се само наводи – у наредном периоду планиран је толики број контрола и спровешће се у периоду од пет дана, седам дана, јер им је по овом закону дужност да три дана пре него што ураде антидопинг контролу обавесте надлежно министарство. Надлежно министарство нема никакве ингеренције, само даје сагласност на обавештење, тј. прихвата обавештење.

 Битно ми је да се схвати колико је инспекцијски надзор битан. Искрено се надам да ћу у неком скоријем периоду доћи пред вас са предлогом измена и допуна Закона о спорту. Тренутно у Министарству омладине и спорта постоје само три спортска инспектора. Сматрамо да је број спортских инспектора мали у односу на број клубова и број учесника у спорту, а и због резултата које наши спортисти постижу.

 Због тога, кроз овај закон желимо да појачамо инспекцијски надзор и да ставимо до знања да смо и те како одговорни у сваком погледу, па и у отклањању ових негативних појава. Жеља јесте да спортски инспектори обављају свој посао на онај начин који сваки грађанин ове земље очекује и да обавештава о свом раду.

 Поставили сте конкретно питање. Покушавамо да савезе упутимо на прави пут. Покушавамо да са савезима радимо. Не желимо да кроз неодговорност појединаца и савеза елиминишемо ту грану спорта. Јасан је закон, актуелни Закон о спорту, где директно одређујете ову норму, али нам је жеља првенствено да превентивно наступимо, па у крајњој мери да санкционишемо. Зато нам је потребан и што већи број спортских инспектора и јасна одговорност за оно што они раде, баш да бисмо били апсолутно информисани о свему што се дешава на терену.

 Хвала вам на сугестијама. Неке ствари ћемо погледати и кроз амандмане и разговараћемо о њима у наредном периоду, јер можда није ни лоша сугестија да савез буде тај који информише. То за сада ради Антидопинг агенција, али ћемо дискутовати на ту тему. Хвала вам много.

 ПРЕДСЕДАВАЈУЋИ: Захваљујем министру Удовичићу. Реч има проф. др Владимир Павићевић. Изволите, господине Павићевићу.

 ВЛАДИМИР ПАВИЋЕВИЋ: Даме и господо народни посланици, поштовани председавајући господине Бечићу, поштовани министре Удовичићу, поштовани гости из Министарства, ми у Новој странци сматрамо да сте ви у Народну скупштину упутили, начелно говорећи, један добар Предлог закона о спречавању допинга у спорту. Ипак, имам три запажања, господине министре. Из тих запажања проистећи ће и три питања. Мислим да би било веома важно да ви одговорите на сва три питања како бисте нас уверили до краја ове расправе и до дана када ћемо гласати о овом предлогу да ово заиста јесте садржински добар Предлог закона о спречавању допинга у спорту.

 Ево, да кренемо са овим запажањем број један, а онда, наравно, и питањем. Ви сте овде у Предлогу закона фино написали: „Забрањен је допинг у спорту.“ Онда кажете: „Допинг у спорту јесте постојање једне или више повреда антидопинг правила утврђених чланом 3. овог закона.“ У члану 3. имамо листу тих правила.

 Е сад, ја сам сматрао нпр. да би било веома добро да се ми усагласимо овде и око тога шта је то допинг, начелно говорећи. Наравно, повреда антидопинг правила, али ја сам мало истраживао, читао мало литературу да се припремим за ово и дошао сам до следећег: „Допинг – употреба хемијски синтетисаних стимулативних средстава са циљем постизања бољих резултата у спорту, независно од припрема и тренинга.“ Уз то, за допинг је, мислим, веома важно да се зна да се њиме угрожава здравље такмичара, односно спортисте, а могли бисмо да изведемо тезу да се угрожава или да постоји претња јавном здрављу.

 Али, основна идеја због које мислим да је важно да се усвоји овакав закон јесте да се води поштена борба у спорту. Другим речима, мислим да се везујемо за један термин који је и у овој Народној скупштини веома важан, а то је честитост. Мени је драго што овде имамо једног министра који из делокруга својих надлежности предлаже закон који се темељи на честитости, поштеној борби у спорту.

 Шта ми је нејасно? Чини ми се, поштовани господине министре, да из Владе Србије, чији сте ви члан, стижу противречне поруке што се тиче овог принципа и овог термина. Ево, на пример, ја сам закључио, пошто сам предлагач једног предлога закона о допунама Закона о високом образовању, да се у високом образовању овде не жели честитост, а у спорту, ја мислим, ви с правом заговарате то да честитости мора да буде.

 Ваш колега, министар Вербић, и молим вас да га питате ако га нисте питали до сада (ако јесте, да ми данас одговорите), по мом разумевању, има разумевања за допинг за докторате… (Искључен микрофон.)

 ПРЕДСЕДАВАЈУЋИ: Нешто са системом није у реду. Наставите, молим вас.

 ВЛАДИМИР ПАВИЋЕВИЋ: Добро, пошто је систем блокирао у једном тренутку, како каже господин председавајући, само да подсетим господина министра. Дакле, моје је запажање било да академска честитост нама овде не треба, а спортска честитост треба... (Искључен микрофон.)

 (Владимир Павићевић: Ја вас молим, поштовани господине министре, ако можете да нам појасните да ли заиста у Влади Србије постоји конфузија овог принципа? То је било прво питање. Друго питање…)

 ПРЕДСЕДАВАЈУЋИ: Господине Павићевићу, пријавите се да бих могао да вам дам реч.

 ВЛАДИМИР ПАВИЋЕВИЋ: Даме и господо народни посланици, не знам да ли сам ја изузетак у односу на правило да систем функционише када говоре сви други народни посланици, једино блокира кад ја добијем право да кажем свој коментар о Предлогу закона о спречавању допинга у спорту и управо када почнем да говорим о честитости… (Искључен микрофон.)

 ПРЕДСЕДАВАЈУЋИ: Не знам стварно, господине Павићевићу. Изволите.

 ВЛАДИМИР ПАВИЋЕВИЋ: Ово је стварно невероватно. Да ли иде време испочетка када блокира систем, или како?

 ПРЕДСЕДАВАЈУЋИ: Пратимо ми како трошите време, само изволите.

 ВЛАДИМИР ПАВИЋЕВИЋ: Добро. Поштовани министре, надам се да је прво питање јасно. Да ли је у реду? У реду је.

 Идемо на друго питање поводом Предлога закона о спречавању допинга у спорту. На пример, већ сам на почетку рекао да сам мало читао о санкционисању допинга у спорту, па мало да се упутимо и сви ми који нисмо стручно везани за ту област. Дошао сам до следећег запажања, то је оно друго запажање, овако каже: „Репресивни карактер дисциплинских санкција“, господине Удовичићу, „примењених на спортисте који су користили допинг средства у претходне две и по деценије у Европи није битније утицао на смањење употребе допинга у спорту“. Дакле, дисциплинске санкције, упркос томе што су постојале и што постоје, нису битније утицале на смањење употребе допинга у спорту.

 Имам друго питање за вас и веома ми је важно да чујем одговор. Да ли је, поштовани министре, нужно кривично кажњавање спортисте такмичара који користи допинг средства? Посебно сам се везао за ово читајући овај предлог закона, јер ми се чини да ту постоје тачке закона, односно чланови који омогућавају, ја мислим, и неку малу промену.

 На пример, када долазимо до кривичних дела, то је ово поглавље Казнене одредбе, члан 38. каже – ко спортисти у циљу допинга у спорту да или пропише или изда или на спортисти примени допинг средство итд., казниће се затвором од шест месеци до пет година.

 Онда, ако пређемо на члан 41, поштовани министре, ту пише следеће – новчаном казном (а не затворском) од 50.000 до 150.000 динара казниће се за прекршај физичко лице, на пример, под тачком 1) спортиста који користи допинг средства.

 Шта је сада мени дилема? Ако је тачно да репресивни карактер дисциплинских санкција у претходне две и по деценије у Европи није био довољан, зашто онда овим предлогом закона нисмо отишли један корак даље? Плус, имам додатни аргумент за ово питање, да је могло можда другачије да се реши, ко ће да одлучи о кривичном гоњењу онога ко наведе спортисту на коришћење тих средстава, а ко ће да одлучи да ли није реч о кривичном делу онога ко наводи спортисту, него је спортиста сам одлучио? Другим речима, шта ће да се деси, господине министре, ако имамо ситуацију да један спортиста такмичар, који је овде заштићен, који је сам одлучио да користи та средства, дође и каже – еј, нисам то ја сам, мене је навео на то овај и овај?

 Мислим да је то једна врста непрецизности која би могла да се реши тиме што бисмо можда (питам, шта ви мислите?) увели и кривично кажњавање спортисте који користи та средства. То је, господине министре, било друго питање.

 Ево, ако господин председавајући Бечић дозволи, пошто систем мало-мало па престаје да ради, имам још једно питање. Да ли је у реду, господине Бечићу?

 (Председавајући: Само ако је у духу предложеног закона. Изволите.)

 Наравно, ја увек говорим о ономе што је тачка дневног реда.

 Треће питање. Приметио сам, поштовани министре, извесне нелогичности поводом неких чланова овога предлога закона, па би било добро можда да се до дана за гласање види да ли су те нелогичности заиста стварне, или сам ја нешто погрешио. Могуће да сам ја погрешио.

 На пример, у члану 9. говори се (о томе је овде већ било речи, али нисам био задовољан вашим одговором) да „Антидопинг агенција одређује организацију у којој ће се обавити анализа допинг узорака спортиста, односно животиња које учествују на такмичењима“. Имамо став 2, мало обимнији садржински, а став 3. каже: „Избор организације из става 1. овог члана“, који сам прочитао, „врши се у складу са законом којим су уређене јавне набавке.“

 Међутим, на страни број 8, члан 21. каже: „Антидопинг агенција обавља спортске делатности у вези са спречавањем допинга у спорту, а посебно“, па у тачки 3) стоји – „стара се о обезбеђењу потребне опреме за анализу допинг узорака и потребних средстава за допинг контролу“. Чуо сам већ да је било речи о томе, на пример господин Божовић је то помињао и ви сте одговорили, али нисам задовољан тим одговором, јер ми имамо обавезу да по Закону о јавним набавкама…

 ПРЕДСЕДАВАЈУЋИ: Господине Павићевићу, прошло је већ пет минута, поред свих ових прекидања. Сада је већ изашло пет минута, тако да немам могућности да вам дам реч.

 (Владимир Павићевић: Да ли могу још једну реченицу?)

 У реду, зато сам вам рекао да завршите. Изволите.

 ВЛАДИМИР ПАВИЋЕВИЋ: Хвала вам на прилици да у једној реченици завршим свој говор.

 Само ме интересује, ако ми немамо таквих организација које могу да испуне услове конкурса за јавну набавку, зашто онда на неки други начин не решимо ово питање? Јер, неће бити, како сам разумео господина министра током расправе данас, ниједне организације која ће да испуни те услове и онда морамо да идемо на члан 21. Хајде онда да уредимо ствар законски тако да нема изузетака нити повлашћених по било ком основу.

 То су три питања, господине министре.

 ПРЕДСЕДАВАЈУЋИ: Реч има шеф Посланичке групе СНС Зоран Бабић, по Пословнику. Изволите.

 ЗОРАН БАБИЋ: Господине председавајући, повређен је члан 106. Разумем да постоји врло интересантан линк између вас и господина Павићевића, али сте прекршили више ставки у Пословнику. Нисте обраћали пажњу на време. Да ли то постоје неки посланици и посланичке групе првог и другог ранга, па посланике Српске напредне странке прекидате две или три секунде после пређеног времена? Овде сте морали да водите рачуна код претходног говорника. Немам ништа против тога да неко говори интересантно, али Пословник мора да се поштује и ставка да независни посланици имају пет минута времена.

 Овде се више говорило, претходни говорник је више говорио ствари које су из домена неких других министарстава него што је ова тачка дневног реда, и по томе сте морали да га опоменете. Да ли вам се допао говор или не, не знам, али то нисте урадили.

 Немам ништа против да се говори о честитости у било ком сегменту нашег друштва, али мислим да бисмо морали да кренемо и од политичке честитости. Само људи који немају политичку честитост могу да кажу да парада коју ће организовати Министарство одбране и Влада Републике Србије за неколико дана, после 29 година, зато што ова држава, ова Влада Републике Србије, ово Министарство одбране има шта да покаже и у оквиру наменске индустрије... А то нису секретарице из „Крушика“, већ оно што смо освајали, „лазар 1“ и „лазар 2“, и све што смо урадили у Великој Плани, и у оквиру СДПР-а и у оквиру других фирми. Можемо да се похвалимо свим оним стварима урађеним у оквиру Министарства одбране.

 Само они који немају политичку честитост могу један такав сегмент нашег друштва као што је Војска Србије да омаловажавају, да кажу да ти људи треба да остану у касарнама, да ти људи не могу да изађу пред грађане, и то пред оне грађане који су их тамо послали, који их плаћају и за чије добро Војска Србије и постоји.

 Хајде да причамо о политичкој честитости. Пре него што кренемо са неким виртуалним темама, на које је одавно стављена тачка у нашем друштву, хајде да почнемо од те политичке честитости и тривијализације таквог једног догађаја који се организује у нашем друштву после 29 година.

 ПРЕДСЕДАВАЈУЋИ: Захваљујем, господине Бабићу. По Пословнику, проф. др Владимир Павићевић. Изволите.

 ВЛАДИМИР ПАВИЋЕВИЋ: Даме и господо народни посланици, поштовани господине Бечићу, поштовани министре Удовичићу, поштовани гости из Министарства, сада желим да рекламирам повреду члана 103. Пословника Народне скупштине, јер сматрам, поштовани господине Бечићу, да је господин Бабић малопре повредио овај члан нашег пословника а да ви њему нисте рекли да је то учинио.

 Како је он то урадио? На два начина. Најпре тиме што је вама сугерисао да мене упозорите да нисам говорио о нечему што је тачка дневног реда. Мени се чини, на основу неке, да кажем, невербалне комуникације са људима из Министарства, ево и министра Удовичића, да је он сада спреман да одговори на сва три питања која сам овде поставио. То значи, поштована господо, да сам ја овде данас у својих пет минута, колико имам за сваку тачку дневног реда, говорио управо о тачки дневног реда. Интересује ме, управо сада, да ли ће господин Удовичић да одговори на сва три питања која сам поставио?

 Друга ствар на основу које сматрам, поштовани господине Бечићу, да је господин Бабић малопре прекршио члан 103. јесте инсистирање на томе, а то сам тако разумео јер се обратио мени, јер сам ја говорио пре њега, да постоје овде народни посланици, разумео сам да се мени обраћа, који немају политичку честитост.

 Поштовани господине Бечићу, то сада није само кршење члана 103. него и кршење члана 107. Пословника Народне скупштине који говори о повреди достојанства сваког народног посланика и Народне скупштине у целости. Господин Бабић је, ја мислим, посредно послао поруку да ја, као један од народних посланика овде, немам политичку честитост.

 Спреман сам, поштовани господине Бечићу, изван овог дијалога у оквиру полемике о повреди Пословника, са господином Бабићем увек да расправљам о томе на основу чега је он то тврдио, да ја овде не показујем политичку честитост. Мени се чини да је управо реч о супротној ствари. Ако неко овде инсистира на честитости, то сам ја, и ми из Нове странке. Хвала.

 ПРЕДСЕДАВАЈУЋИ: Захваљујем, господине Павићевићу. Не могу да дам ниједно друго објашњење осим да ја не могу сада да знам ко је, ако се не помене име, да ли говорник мисли на једног или на другог од 250 посланика. Да ли желите да се Народна скупштина изјасни у дану за гласање?

 (Владимир Павићевић: Да.)

 Захваљујем. Реч има шеф Посланичке групе СНС Зоран Бабић, повреда Пословника. Изволите.

 ЗОРАН БАБИЋ: Повређен је члан 108, господине председавајући. То што колега Павићевић не познаје Пословник могу и да разумем, млад је посланик, научиће. Али, то што ви не познајете Пословник, то је већ проблематично. Повреду Пословника не може да учини ниједан народни посланик. Према томе, ја нисам могао да учиним повреду Пословника. Повреду Пословника може да учини само председник или председавајући Народне скупштине. На то сте морали да опоменете господина Павићевића у току његовог надахнутог говора.

 Обично се неко ко можда и није директно прозван, када осети да је нешто упућено њему, сам јави. Видео сам да се то малопре десило са господином Павићевићем.

 Није једини. Има оних који се брину због пензија и због плата у државној управи, и то баш оних који су те плате и пензије у владама до 2012. године потрошили, играли се. То су баш они који су најодговорнији што сада морамо сви да стежемо каиш. Баш ти су се сада појавили и таквима сметају мере Владе Републике Србије; због њиховог деловања овакве мере се и уводе.

 Политичка честитост је нешто о чему бисмо могли да разговарамо, а нешто је било изречено и у овој Народној скупштини.

 Други и једини члан Нове странке је овде замерао – зашто је гарда у Дому Народне скупштине, зашто се пева химна, зашто је застава државе Србије. Да ли је тако нешто честито, а говорили смо о томе у првом дану редовног јесењег заседања? Можемо ли да говоримо о честитости када некоме смета што се организује војна парада…

 (Председавајући: Време господине Бабићу.)

 Захваљујем, господине, на ових осамнаест секунди.

 ПРЕДСЕДАВАЈУЋИ: Господине Бабићу, ја ћу ипак морати да дајем дужа објашњења када ми се укаже на повреду Пословника. Ниједног тренутка нисам рекао да сте ви повредили Пословник, само сам дао објашњење господину Павићевићу да ја не могу да знам, када говорник не помене име, о ком народном посланику се говори. Значи, ниједног тренутка нисам рекао да сте ви повредили Пословник.

 Дајем паузу три минута.

 (После паузе.)

 ПРЕДСЕДАВАЈУЋИ: Пошто на листама нема више пријављених говорника, пре закључивања начелног претреса питам да ли желе реч председници, односно представници посланичких група или још неко ко није искористио своје право из члана 96. Пословника? (Да.)

 Реч има народни посланик др Благоје Брадић. Изволите.

 БЛАГОЈЕ БРАДИЋ: Захваљујем, господине председавајући. Господине министре, даме и господо народни посланици, уважени грађани Србије који пратите овај пренос скупштинског заседања, пре него што у пар речи будем завршио ово што сам хтео данас да кажем, да вам се захвалим на одговору, господине министре. И, надам се да ћете нам у неком разумном времену доставити документа која сте обећали.

 Надам се да ћете помно пратити примену овог закона, јер, као што смо се сви сложили у досадашњој расправи, овај закон има улогу да негује фер-плеј, да штити здравље наших спортиста, а тек онда када се исцрпе све могућности и све обавезе које закон намеће спортским савезима да делује репресивно, казнено. Сви, а нарочито Министарство спорта, треба да се труде да својим радом спрече да дође до тих завршних одредаба овог закона, тј. до кажњавања спортиста и спортских савеза.

 Оно што је врло битно и што је овај закон, на основу искустава претходног закона који је важио од 2005. године до ових дана, до ових измена, исправио као пропуст, то је да спортски савези и асоцијације спортских удружења у Србији имају обавезу едукације и информисања спортиста о недозвољеним средствима, тј. о допинг средствима које је могуће набавити и применити и тиме нарушити, прво, кодекс спортског понашања, друго, сопствено здравље.

 Оно што овај закон није обухватио, а пар колега је то приметило, то је део који ми зовемо – школски спорт. То је један недостатак који Министарство треба да попуни. Јер, ако идемо на едукацију свих спортиста о томе шта сме, а шта не сме да се користи, шта је штетно за њихово здравље, ако Агенција издаје налепнице које говоре да је doping free производ који је у употреби и који користе спортисти, ми ту имамо проблем са свом оном омладином која ће бити активни спортисти, јер ово се превасходно односи на полупрофесионалне и професионалне клубове, имамо проблем са школским спортом.

 Неке колеге су предлагале и говориле о томе да то треба да раде школски психолози, да треба да раде професори физичког васпитања, али су пропустиле један врло важан сегмент у комуникацији са младим нараштајима који се баве спортом, а то су специјалисти спортске медицине. То су људи који припадају основној здравственој заштити, по Закону о здравственој заштити Републике Србије, којима је посао да се брину о здрављу спортиста; они знају ту проблематику и присутни су у Републици Србији.

 Основни проблем код специјалиста спортске медицине – а то би ваше министарство, у сарадњи са Лекарском комором Србије и људима из те гране медицине тј. специјалистима спортске медицине, требало да реши: динамику, начин едукације, предавања и све оно што припада струци, а иде у корист и на обавештавање младих људи шта је штетно код коришћења ових стимуланса у спорту – јесте тај што ћемо у догледно време у Републици Србији у основном здравству, изгубити специјалисте спортске медицине. Разлог је то што се у досадашњим уговорима са Републичким фондом за здравствено осигурање више година уназад не препознају спортске повреде код деце и систематски прегледи лекара спортске медицине из оквира њихове области; све се пребацује на педијатријску службу, да вас сада не оптерећујем. Самим тим, када не постоје фактуре које иде према Фонду, тј. рачуни за пружене услуге, институти за јавно здравље приликом доделе специјализација не препознају постојање лекара спортске медицине. У најскорије време ће се десити да у Републици Србији изгубимо ту основну спону која треба да брине о здрављу деце која се баве школским спортом, а то су специјалисти медицине рада.

 (Председавајући: Наставите.)

 Имам још само три минута, па ћу завршити. Захваљујем.

 Оно што бисте ви, господине министре, могли својим ауторитетом да урадите, то је да у комуникацији са Министарством здравља учините да РФЗО препозна улогу лекара спортске медицине, прво, признавањем њихових услуга које иду према Фонду. На основу тих услуга и фактура, препознали би их институти за јавно здравље и додељивали специјализације спортске медицине и убудуће. Иначе, без тога, када буде прошла моја генерација и мало људи млађих од мене, ми ћемо остати без спортске медицине, која је врло битна, нарочито у оквиру деловања овог закона и проблематике којом се бави овај закон. Неће имати ко да едукује младе спортисте који се регрутују у школском спорту, у организацијама школског спорта.

 Надам се да ћете о овоме размислити. Ту су ваши сарадници, који су ме помно пратили. Надам се да је смислено ово што сте чули од мене као опозиционог посланика и да ћете ангажовањем и тог дела, тј. специјалиста спортске медицине, у оквиру овог антидопинг закона заокружити целу причу и обухватити све спортисте, од најранијег почетка бављења спортом па до професионалне лиге. Ја вам се захваљујем.

 ПРЕДСЕДАВАЈУЋИ: Захваљујем, господине Брадићу. За реч се јавио министар у Влади господин Вања Удовичић. Изволите.

 ВАЊА УДОВИЧИЋ: Да одговорим само господину Павићевићу на постављена три питања. У светској литератури постоје разне дефиниције, које сте ви навели …

 (Председавајући: Молим посланике да саслушају господина министра. Рекао сам „посланике“, нисам навео никога. Молим вас, наставите, господине министре.)

 Као што сам рекао, у светској литератури постоје разне дефиниције теме коју сте ви делегирали, али само једна дефиниција је призната од Светског антидопинг кодекса. Она је стављена у сам закон и неопходно је да као таква буде прихваћена од стране вас народних посланика. Не можемо је мењати, јер је она на међународном нивоу прихваћена као једина дефиниција у области спречавања допинга у спорту.

 На ваше друго питање – не кажњава се кривично спортиста; управо је избачено то кривично дело јер се није могла доказати намера коришћења. Спортиста се кажњава стриктно по повреди правила, а не кривично. Значи, он се стриктно кажњава за оне ствари које се тичу њега, а не може се кажњавати више кривично.

 Треће, да вам објасним у вези с јавним набавкама за лабораторију и за опрему која се користи за време допинг контроле. Ја ћу покушати пластично да вам објасним. Спортиста, када је изабран да подлеже антидопинг контроли, може да бира тзв. китове. То је кутија од стиропора у којој се налазе две стаклене бочице. Бирате од више кутија, сами изаберете једну кутију; отворите сами кутију, отворите две бочице, дате свој узорак, затворите бочицу. Ви проверавате да ли је затворена та бочица, на више начина, да бисте били сигурни да нико не може да дође у додир или да је отвори, јер свако отварање би сломило стаклену бочицу. Ви затварате тај стиропор и даље се, тако затворен, дистрибуира у лабораторију.

 Спроводи се јавна набавка за саму опрему зато што је, као што сам рекао... Покушаћу опет да вам објасним. Постоје само две установе на свету које производе ту опрему. Наравно да подлеже Закону о јавним набавкама.

 Што се тиче саме лабораторије, исто подлеже Закону о јавним набавкама, јер је то услуга коју даје Антидопинг агенцији. Код нас не постоји таква лабораторија. Изабран је Беч, зато што може да тестира и урин и крв, иако у околини сви тестирају само урин, без крви. Наравно да се спроводи јавна набавка у одабиру саме лабораторије. Сматрам да Антидопинг агенција спроводи све у складу са законом.

 Сматрам да сам одговорио са сва три питања.

 Извињавам се, да и вама одговорим на питање. Надам се да ћемо у скоријој будућности разговарати на тему измене и допуна Закона о спорту, где ћемо умногоме уоквирити и лекаре спортске медицине. Наравно да нисмо први позвани да причамо на ту тему, можемо да сугеришемо, можемо да учествујемо и у едукацији.

 Сматрамо и лекаре спортске медицине равноправним партнерима, јер се овде ради о једној тематици где је неопходна помоћ свих субјеката, свих нас, јер се ради о здрављу наше деце. Сматрамо да ако се неодговорно понашамо, не можемо ни очекивати да ћемо имати здраву нацију и да ће било који законски оквир моћи да се примењује на било кога, јер нећемо ни постојати. Зато је данас пред вама Предлог закона о спречавању допинга у спорту, јер изузетно одговорно желимо да кренемо, по свим аспектима, да се бавимо актуелним темама. Сугестија је апсолутно прихватљива и наравно да ћемо се консултовати када та тема дође на дневни ред. Хвала вам.

 ПРЕДСЕДАВАЈУЋИ: Захваљујем, господине министре. Нажалост, господине професоре др Владимире Павићевићу, немате по Пословнику могућност да сада реплицирате министру.

 ВЛАДИМИР ПАВИЋЕВИЋ: Тражим реч по Пословнику.

 ПРЕДСЕДАВАЈУЋИ: По Пословнику? Изволите.

 ВЛАДИМИР ПАВИЋЕВИЋ: Даме и господо народни посланици, поштовани господине Бечићу, поштовани министре Удовичићу, поштовани гости из Министарства, дозволите ми да сада објасним како је повређен члан 104. Пословника Народне скупштине.

 Ако након мог објашњења ви, поштовани председавајући, закључите да стварно није повређен Пословник, онда у реду, прихватићу, али ако будете убеђени да јесте повређен, молим вас да ми дате два минута да водимо разговор овде са министрима који бране предлоге законе које у Скупштину шаље Влада.

 Ево две ствари као доказ за моју тврдњу да је повређен Пословник. Члан 104. У члану 104. фино пише да када се води дискусија овде између нас народних посланика, али и особа које бране предлоге закона које шаље Влада, постоји могућност да неко некога погрешно интерпретира, да му не одговори на неко питање и онда је обезбеђено неко време, на основу члана 104, да разјаснимо ту ситуацију.

 Сматрам да господин Удовичић није одговорио на два од три питања. Хоћу само да појаснимо ствар како бисмо ми из Нове странке били сигурни да ћемо да гласамо за овај предлог закона за који смо рекли у начелу да је добар.

 Друга ствар, поштовани председавајући, данас сте у сличним, идентичним околностима господину Јовану Марковићу из Демократске странке дали прилику, додатна два минута, да води дијалог са министром о нечему што му није било јасно. Не видим уопште зашто и мени не бисте, на основу истог правила, истог принципа, дали прилику (као што сте дали господину Марковићу данас) да водим дијалог са људима који долазе из Владе, како би ствари грађанима и свима нама биле јасније.

 То је моје образложење и објашњење, па вас молим да ми дате два минута да разговарам са министром Удовичићем.

 ПРЕДСЕДАВАЈУЋИ: Господине Павићевићу, ја бих вама радо дао могућност да разговарате са господином министром, али не знам да ли ми Пословник то омогућава.

 Али, да објасним оно што сте поставили као питање за господина Марковића. Марковић је имао свог времена и ја сам могао да од тог времена њему допустим мало можда, да изађем у сусрет, и да од његовог времена које му је преостало дозволим да упути додатно питање господину министру.

 ВЛАДИМИР ПАВИЋЕВИЋ: Ево да питам...

 ПРЕДСЕДАВАЈУЋИ: Зато је њему остао, од тих четири-пет минута колико му је остало, само још минут, зато што је имао могућност у том тренутку да искористи своје време. Ви, нажалост, немате ваше време и ја немам могућност сада да вам дам, поготово што је то моје дискреционо право. Ја нисам у излагању господина министра протумачио да је он вас на неки начин погрешно протумачио или, не дај Боже, увредио. Самим тим, немам могућност да вам дам реч.

 ВЛАДИМИР ПАВИЋЕВИЋ: Није одговорио на два питања, поштовани председавајући.

 ПРЕДСЕДАВАЈУЋИ: Надам се, ако сада није, да ће неком другом приликом. Мада, ја сам видео одговоре на ваша питања.

 ВЛАДИМИР ПАВИЋЕВИЋ: Ја то нисам чуо.

 ПРЕДСЕДАВАЈУЋИ: Реч има госпођа Чомић, по Пословнику.

 ГОРДАНА ЧОМИЋ: Захваљујем. Образложењем је прекршен члан 27. који обавезује сваког председавајућег да у складу с Пословником води седнице Скупштине.

 Народни посланик Јован Марковић није могао у делу када је већ искористио своје право као овлашћени представник да користи два пута време овлашћеног представника. Пословник јасно каже да председник посланичке групе или овлашћени представник посланичке групе има право да своје обраћање подели у два дела: једно пре почетка расправе по листи пријављених говорника, а друго, ако му остане, после расправе у којој учествују сви други народни посланици. Дакле, или је народни посланик Јован Марковић у преподневном делу добио право на реплику или сте ви прекршили Пословник, не може оба. Право на реплику је ваше дискреционо право и то такође јасно пише у Пословнику.

 Моја интервенција је не зато да би народни посланик Јован Марковић или било који други народни посланик добио право да користи време које му је Пословником гарантовано, него да вас замолим да се убудуће, пошто не сумњам да савршено добро познајете Пословник, у жељи да се неком од других народних посланика ускрати евентуално право, што је ваше право као председавајућег, да реплику добије или не, не наводи као пример кршење Пословника.

 Реплика се може дати и у овом делу седнице. Не постоји ниједан члан Пословника који би вас спречавао да, уколико ви сматрате да је то добро за дух одржавања седнице, народни посланик који реплику тражи у разговору са министром, реплику и добије. Али, не може, као овлашћени представник, да пре почетка расправе по листама говорника пријављених за реч два пута користи своје време. Не желим да се изјасните.

 ПРЕДСЕДАВАЈУЋИ: Управо сте рекли оно што сам урадио. Значи, ја сам, у духу ове расправе и важности ове расправе, омогућио народном посланику, јер сам видео да му је изузетно важно, с тим да је имао време које сам на неки начин могао да, не ускраћујући друге народне посланике у расправи... Можда сам, по вама, и прекршио Пословник. Ја сам ипак дао реч господину Марковићу.

 Народни посланик Зоран Бабић, повреда Пословника. Изволите.

 ЗОРАН БАБИЋ: Члан 107, господине председавајући. Захвалан сам господину Удовичићу зато што је данас био изузетно активан у дискусији са народним посланицима. Народна скупштина и служи и постоји да би се развила једна цивилизована, демократска дебата, наравно, у оквиру Пословника.

 Међутим, ви сте морали малопре да опоменете, господине Бечићу, господина Павићевића, који се позвао на прекршен члан 104. став 1. Ја ћу пробати да прочитам. Члан 104. каже: „Ако се народни посланик у свом излагању на седници Народне скупштине увредљиво изрази о народном посланику који није члан исте посланичке групе, наводећи његово име и презиме или функцију, односно погрешно протумачи његово излагање, народни посланик на кога се излагање односи има право на реплику.“ Где је ту министар? Где је министар у члану 104, на који се господин Павићевић позвао?

 (Владимир Павићевић: Ево га.)

 ПРЕДСЕДАВАЈУЋИ: Господине Павићевићу, немојте, молим вас, да добацујете с места.

 ЗОРАН БАБИЋ: Један народни посланик о другом народном посланику. Ја не правим овде виртуелне чланове Пословника.

 Немам ништа против, подржавам и поздрављам активност господина Удовичића и његово данашње учешће у полемици, мислим да је то одраз човека који је дошао сигуран у онај закон који је предложио и који је прошао Владу, али немојте да се позивамо на чланове Пословника који такве ствари не дефинишу.

 ПРЕДСЕДАВАЈУЋИ: Господине Бабићу, ви сте потпуно у праву. И ви сте ми сведок, као и остали народни посланици, да сам ја то господину Павићевићу већ неколико пута, уназад петнаестак дана, покушао да објасним и да тај члан на такав начин, као што га ви тумачите, протумачим, али изгледа да господин Павићевић још увек то није схватио на прави начин. Ја сам одустао од потребе да и даље то тумачим.

 Молим да још једном погледате и прочитате тај члан, где ћете видети немогућност да на такав начин као што сте ви желели добијете реч у овој расправи. Осим што сам био толерантан да у овом случају мало изађем посланичкој групи која је имала времена које је могла да искористи...

 Господин Павићевић, повреда Пословника. Изволите.

 ВЛАДИМИР ПАВИЋЕВИЋ: Даме и господо народни посланици, поштовани господине Бечићу, поштовани председавајући, поштовани министре Удовичићу, који нисте одговорили на сва моја питања, поштовани гости из Министарства, сматрам да је управо сада повређен члан 108. Пословника Народне скупштине у ставу 1. где пише: „О реду на седници Народне скупштине стара се председник Народне скупштине“.

 Поштовани господине Бечићу, госпођа Чомић вам је врло прецизно објаснила да смо данас овде имали идентичну ситуацију током јутрошње расправе и малопре када сам се ја јавио да водим дијалог са господином Удовичићем о Предлогу закона који у име Владе брани.

 Ви сте у одговору госпођи Чомић, а и сада, рекли да сте проценили, на основу члана 104. или на основу неког другог члана Пословника, да је господину Марковићу било веома важно да још нешто објасни господину министру Удовичићу. Поштовани господине Бечићу, па и мени је сада важно, као што је господину Марковићу било важно, да објасним још нешто господину Удовичићу. Пре свега, да му објасним зашто је важно да ми одговори на сва три питања... (Искључен микрофон.)

 ПРЕДСЕДАВАЈУЋИ: Господине Павићевићу, не вреди да вам говорим трећи пут. Ја сам могао да изађем у сусрет господину Марковићу зато што је још имао расположивог времена. Ви то немате.

 Управо оно што је говорила госпођа Чомић, ја сам могао на основу Пословника, и моје је дискреционо право, да протумачим и да искористим то своје право да дам господину Марковићу да говори још два минута зато што сам проценио да нећу да ускратим друге народне посланике, јер он има време које могу да му одузмем. Али, због вас бих морао да ускратим друге народне посланике, јер ви немате више време које можете да користите.

 За реч се јавио господин Јован Марковић. Изволите.

 (Гордана Чомић: Повреда Пословника.)

 ЈОВАН МАРКОВИЋ: Поштовани министре, поштовано председништво…

 ПРЕДСЕДАВАЈУЋИ: Пошто не могу да наставим да водим ову седницу, не могу да дозволим да народни посланик искористи време које је добио, пошто народни посланици и даље инсистирају на ономе што је врло јасно, дајем паузу од пет минута.

 (После паузе.)

 ПРЕДСЕДАВАЈУЋИ: Даме и господо, настављамо седницу по утврђеном дневном реду. Шеф Посланичке групе ДС ме је замолио да та пауза буде краћа. Ја сам изашао у сусрет.

 По Пословнику, народни посланик Гордана Чомић, изволите.

 ГОРДАНА ЧОМИЋ: Захваљујем. Повреду Пословника сте учинили кршењем одредаба члана 103. док сте слушали образложење које је народни посланик Зоран Бабић давао о томе на кога се одредбе овог пословника односе током седнице. Ваша је дужност била, и на основу члана 103, да га упозорите да крши члан 103, тако да сте ви дужни да му изрекнете опомену, колико год то непопуларно било, јер члан 116. јасно каже да се одредбе овог пословника односе на све учеснике на седници.

 Ово кршење Пословника не наводим зато да би се продужавало радно време седнице, нити зато што сматрам да ви не познајете Пословник. Али, рећи да министар, зато што је члан Владе, има другачија права и обавезе, већа него народни посланици, представља ствар коју ниједан народни посланик не треба да прећути. Зато сматрам да поготово ниједан председавајући не треба да прећути кршење члана 103, који сваког председавајућег обавезује да упозори народног посланика који... Ја не верујем, у овом случају, да не зна Пословник, али не може да га злоупотребљава.

 Сваки учесник седнице мора да поштује одредбе овог пословника. Тако и сваки члан Владе има иста права и обавезе, осим када члановима Пословника није изричито другачије речено, у односу на дужину трајања излагања или у односу на право првенства за добијање речи, али то се, у сваком случају, не односи на изнесено.

 Не желим да се изјашњава Скупштина, али желим да остане записано у стенограму да овде народни посланици намерно стављају чланове Владе, потпуно непотребно, у положај који Пословником није прописан за чланове Владе.

 ПРЕДСЕДАВАЈУЋИ: Захваљујем, госпођо Чомић. Реч има господин Јован Марковић.

 ЈОВАН МАРКОВИЋ: Поштовани министре, ја сам потпуно уверен да после данашње расправе ви имате тај утисак (или ћете имати тај утисак) да су посланици опозиције имали добру намеру, да смо данас учинили заиста искорак у том правцу да овај закон, о којем смо се сложили да је врло важан за ово друштво, добије што ширу подршку. Сматрам да је то добар увод и у неке друге активности, ваше, ваших сарадника и Министарства.

 Заиста не бих желео да се овај последњи утисак који је овде стечен промовише као доминантан и да се овај наступ господина Бакића, шефа Посланичке групе СНС, на неки начин стави у први план и да унизи ову расправу коју смо данас имали.

 ПРЕДСЕДАВАЈУЋИ: Време је истекло. Реч има народни посланик Зоран Бабић.

 ЗОРАН БАБИЋ: Ја знам да када уђем у ову салу, као да сам ушао са црвеном марамом или нечим да машем. А зна се ко иде на црвене мараме.

 Унижавање достојанства и Народне скупштине и грађана и Ужица је што су имали онакву воду, што су имали такву власт до 2012. године. И, шта су рекли о таквој власти?

 Од када је унижавање Народне скупштине то што ћете рећи о Пословнику шта мислите и када је погрешено? Од када је унижавање Скупштине када говоре представници Српске напредне странке? Од када је унижавање ако говоримо о политичкој коректности и ономе што се говори у овој сали, али и у холу испред?

 Знам да када мржња повуче, када мржња заслепи, када заслепи тај вапај за бившим режимом и за свим бенефицијама бившег режима... Али, када то прелијете на личну мржњу, када то прелијете на мржњу према својој држави, то је онда опасно. Не може да буде оправдање – то је изрекао у последњој реченици. Шта ја сада треба да изрекнем у последњој реченици да ме не би опоменули?

 Наравно да ме честитост и поштовање овог дома и поштовање данашње теме на тако нешто неће натерати, али морате да опоменете господу који су оно што су умели и знали направили до 2012. године, уништили, упропастили, потрошили, задужили, приватизовали, отели. Зато су грађани Републике Србије јасну поруку дали на изборима 2012. године и 2014. године.

 ПРЕДСЕДАВАЈУЋИ: Захваљујем. Реч има народни посланик Јован Марковић, по Пословнику.

 ЈОВАН МАРКОВИЋ: Поштовани председавајући, сматрам да је претходни говорник повредио Пословник у члану 107. и да је врло непримерено говорио и о мени…

 ПРЕДСЕДАВАЈУЋИ: Као што сте ви, господине Марковићу. Образложите зашто сам повредио Пословник.

 ЈОВАН МАРКОВИЋ: Пословник је управо повређен због тога што је квалификацијама да ја имам личну мржњу, да имам и према својој држави и према грађанима ове државе, изнео врло озбиљне оптужбе на мој рачун. Сматрам да је ...

 ПРЕДСЕДАВАЈУЋИ: Нажалост, немам техничких могућности да вам дам реч. Одређујем паузу од пет минута док систем не проради.

 (После паузе.)

 ПРЕДСЕДАВАЈУЋИ: Настављамо са радом. Реч има народни посланик Борислав Стефановић, по Пословнику.

 БОРИСЛАВ СТЕФАНОВИЋ: Хвала. Повређени су члан 107. и члан 104. Господин Јован Марковић, посланик из моје странке који је говорио, ниједног момента није поменуо презиме уваженог колеге од преко пута, а ви сте њему дали, не знам по ком основу, реч, право на реплику.

 Споменут је извесни господин Бакић, који није Јово Бакић, већ неки трећи, а ви сте дали господину Бабићу право на реч. Тиме сте прекршили члан 104. Члан 107, зато што га нисте опоменули да није у реду, без обзира на његову личну нервозу, која не знам одакле долази, да тако тешке квалификације усмерава на посланике опозиције. Зато сте принуђени да заказујете или проглашавате некакве паузе од пет и три минута, зато што сами дозвољавате... Или вам је врат укочен у леву страну, можда је то неки физиолошки проблем, и не видите шта ради господин Бабић…(Искључен микрофон.)

 ПРЕДСЕДАВАЈУЋИ: Господине Стефановићу, нећу дозволити да вређате достојанство Народне скупштине. Последњих двадесетак минута то упорно радите. Или добацујете с места или се на такав начин позивате на Пословник и покушавате да вређате достојанство Народне скупштине и да ову расправу, која је била квалитетна, да ову могућност где је министар допустио и одговарао на сва питања и био на располагању читаво време ове расправе, сада покушавате на крају ове квалитетне расправе да изазовете... Не знам шта желите.

 Господине Стефановићу, господину Бабићу нисам дао реплику, него се он јавио по повреди Пословника. Имао је могућност да образложи повреду Пословника, као што ви имате.

 Мислим да ово сада не води ничему. Дајем паузу од пет минута и зовем шефове посланичких група на консултације.

 (После паузе – 16.05)

 ПРЕДСЕДАВАЈУЋИ: Настављамо са радом. Реч има Александар Јовичић. Изволите, господине Јовичићу.

 АЛЕКСАНДАР ЈОВИЧИЋ: Хвала, уважени председавајући. Даме и господо, наравно, поштовани министре, мени је заиста драго што је већи део данашњег заседања био заиста конструктиван и што се разговарало о овом закону који је важан за свет спорта и за спортисте, што смо причали шта је то што морамо урадити у наредном периоду. Надам се да ћемо у будућности усвојити још много закона који ће дефинисати ову област на најбољи могући начин и који ће, између осталог, кроз ваше министарство, побољшати положај младих у нашој земљи, јер је то наш приоритет како бисмо имали здраву нацију, а затим и кроз спорт остваривали најбоље резултате.

 Жао ми је што смо данас имали прилику да видимо и жао ми је што није овде био шеф посланичке групе, највеће опозиционе групе, када су уносили ланч-пакете они који су прехлађени. Заиста ми је жао, јер што дуже та прехлада буде трајала, тог посланика ћемо све више овде виђати, јер док је био здрав никад није ни долазио.

 Али, оно што је важно, чули смо овде оптужбе о честитости од оних који су мастер диплому преквалификовали у магистратуру, што није честито када говоримо о образовању.

 Заиста, поред тога што смо данас чули доста неистина од оних који у области спорта нису ништа урадили и од оних који су рекли „зашто сте после две године предложили овај закон“, што смо чули те неистине, постављам питање – зашто се у последњих петнаест година није предложио један сличан закон који ће дефинисати ову област, што нам је заиста важно?

 Надам се да ћемо у будућности имати квалитетне расправе у виду свих закона. Већи део данашњег дана је заиста био конструктиван. Поздрављам вас, господине Удовичићу, што сте данас овде изнели аргументе, што сте одговарали на питања, која у већини случајева нису била поткрепљена аргументима, него провоцирања и остале ствари којима се служе одређени посланици, наравно уз кафицу и нешто што иде, чај, или у зависности од тога у каквом здравственом стању су одређени посланици. Али, вама свака част, наставите тако да радите. Имате подршку парламента, имате подршку 136 посланика Српске напредне странке и наше коалиције, значи преко 150-160 посланика, само радите и уживајте.

 ПРЕДСЕДАВАЈУЋИ: Захваљујем. За реч се јавио проф. др Јанко Веселиновић. Имате два минута и десет секунди. По Пословнику се јављате? Изволите.

 ЈАНКО ВЕСЕЛИНОВИЋ: Уважени председавајући, јављам се по члану 27. Пословника. Сматрам да сте направили повреду Пословника. Ви сте направили паузу, дали сте паузу од пет минута, позвали сте шефове посланичких група на састанак. Ви сте остали на том месту. За то време вам је шеф Посланичке групе СНС делио лекције. Знам да вама није лако у вођењу седнице. То није први пут да и вама и другим председавајућима шеф посланичке групе дели лекције. Дакле, никаквог договора није било. Након… (Искључен микрофон.)

 ПРЕДСЕДАВАЈУЋИ: Систем не функционише данас, изгледа. Извињавам се, немам могућност да вам дам реч, систем не функционише.

 Пауза, пет минута.

 (После паузе.)

 ПРЕДСЕДАВАЈУЋИ: Морамо да сачекамо да се систем ресетује.

 Настављамо са радом. Да ли још неко од овлашћених представника, ко није искористио своје време, жели реч? (Не.)

 Да ли овлашћени представник Владе жели реч? Реч има министар Вања Удовичић. Изволите.

 ВАЊА УДОВИЧИЋ: Данас смо много пута причали о разлозима за доношење овог закона и колико је битан за све грађане Републике Србије, поготово за оне најмлађе, за младе, за децу. Причали смо о значају едукације, причали смо о спречавању свега негативног што се појављује у спорту, свега онога што може да наруши саму етику спорта и свега онога што спорт представља. Не бих хтео да дужим, желим стварно свима да се захвалим на конструктивним предлозима, на препознавању значаја овог питања и на пруженој подршци.

 Хвала вам и што сте ми омогућили да први пут када се овде налазим, први пут када представљам умногоме сте ми олакшали. Стварно сматрам да са вашим предлозима можемо доћи до значајног законског оквира који ће уредити ову област. Хвала.

 ПРЕДСЕДАВАЈУЋИ: Захваљујем, господине министре.

 Закључујем начелни претрес о Предлогу закона о спречавању допинга у спорту.

 Настављамо сутра са радом у 10.00 часова, по утврђеном дневном реду. Захваљујем народним посланицима. Још једном се извињавам због система.

 (Седница је прекинута у 16.15 часова.)